স্বীকাৰউক্তি - প্ৰতিধ্বনি pratidhwani\nHome / গল্প / স্বীকাৰউক্তি\n: ঐ কি হ’ল এনেকৈ বহি আছা যে?\n: নাই এনে কিবা ভাবি আছিলোঁ৷\n: মই জানোঁ তই কি ভাবিছ ….. কৈ আগন্তুকে হাঁহিলে৷\n: কি জানিলি?\n: তই প্ৰেমত পৰিলি, নহলেনো ইমান ভিৰৰ মাজত অকলে বহি ভাবি থাকনে?\n: নাই নাই মই প্ৰেমত পৰা নাই৷ কাৰোবাৰ চকুৱে আমনি কৰি আছে, কথা পাতি আছে , হাঁহি আছে৷ সেয়া প্ৰেম নে আকৰ্ষণ নে মোৰ ভুল?\n:চকু হ’ল মন সাগৰৰ ঢৌ, সাগৰত ঢৌ উঠিলে চকুত দেখাটো নিচ্ছিত৷ চকুয়ে কেতিয়াও মিছা কথা নকয়৷ তয়ে সুধি চা৷\n: ঠিক আছে এতিয়াই গৈ কলাৰত ধৰি সুধিমগৈ ….. ধেমালিৰ সুৰত কৈ ৰিতিমাই হাঁহিলে৷\nনিজে নিজে হাঁহি আগন্তুকৰ ফালে চকু ঘূৰাই চালে৷ নাই কোনো নাই , তাৰ মানে ইমান সময় ৰিতিমাই নিজৰ প্ৰতিবিম্বৰ লগতে কথা পাতি আছিল৷\n: ধেৎ .. কৈ নিজৰ মূৰত হাতেৰে লাহেকৈ খুন্দা মাৰি নিজে নিজেই হাঁহিলে৷ ৰিতিমাই চাৰিওফালে ঘূৰি চালে ওচৰত কোনো নাইতো৷ নাই নাই কোনো নাই৷ বিয়াঘৰত মানুহৰে ভৰা যদিও এই ৰুমত কোনো নাই বৰ্তমান সকলোৱে বাহিৰৰ পেণ্ডেলত৷ তাইয়ো বাহিৰত ওলাল৷ বাহিৰত ওলাওতে সেই দুটি চকুয়ে আগভেটি ধৰিলে৷ এতিয়াই কথাষাৰ সুধিম বুলি মনস্তাপ লৈয়ে এখোজ দিওতেই ৰৈ গ’ল৷ ‘চকুৰ ভাষা মই কিয় পঢ়িব যাম? তাৰ চকুত যদি মোৰ ছবি তেন্তে প্ৰকাশ কৰক৷ পুৰুষ হৈ যদি নিজৰ মনৰ কথা প্ৰকাশ কৰিব নোৱাৰে সেয়া কেনে প্ৰেম?’\nস্বভিমানেৰে ভৰি পৰিল ৰিতিমাৰ বুকু৷ নিজকে নিজে বুজনি দি তাক আওকান কৰি ৰিতিমাই কইনাজনীৰ ওচৰলৈ গ’ল৷ তেতিয়া আকাশত সন্ধ্যা তৰাই ভুমুকি মাৰিছে যদিও কৰবাৰ পৰা মেঘৰ টুকুৰাবোৰ আহি জমা হৈ আছে আকাশত৷ ৰিতিমাৰ তৰাভৰা আকাশখন ভাল পায় তথাপিও আজি তাইৰ মেঘবোৰকো ভাল লাগিল৷ তাই মনে মনে বৰষুণ নামি অহা কামনা কৰিলে৷ বৰষুণ ৰিতিমাৰ বৰ প্ৰিয়৷ বৰষুণ তাইৰ প্ৰিয় বন্ধু৷ বিয়া বা সভাত বৰষুণ আহিলে কিয়ে আলাই অথনি হয় সেয়া ৰিতিমাই জানে তথাপিও কিয় বৰষুণৰ কামণা কৰিলে কব নোৱাৰে৷ ভাবি থাকোতেই শুনিবলৈ পালে এঘন্টা পিছত দৰাঘৰ আহি পাব৷ সকলোৱে সাজোঁন কাচোঁনত ব্যস্ত হৈ পৰিল৷ ৰিতিমায়ো ঘৰত গৈ সাজু হৈ অহাৰ কথাই ভাবিলে৷ ৰিতিমাৰ ঘৰ বিয়াঘৰৰ পৰা অলপ দূৰত৷ তাই সৰু ছোৱালী এজনী লগত লৈ ওলাল৷ সন্মুখত পৰিল সাগৰৰ ঢৌ খেলি থকা দুচকুৰ গৰাকি আৰ্শিদ৷ ওঁঠত হাঁহি, চঞ্চল দুচকু, বতাহৰ লগত ঢৌ খেলি থকা বাদামি ৰঙৰ চুলি, সুদৰ্শন চেহেৰাৰ ডেকা ল’ৰা৷ গাভুৰুৰ বুকু ভেদ কৰিব পৰা দুচকুৰ চাওঁনি৷ সেই চাওঁনিৰ মোহতে কিজানি আৰ্শিদক মাতিলে লগত যাবলৈ৷ আৰ্শিদ হাঁহিৰে সহমত জনাই আগবাঢ়ি আহি কলে – ব’লা৷\nৰিতিমাৰ অজান আনন্দত মন ভৰি পাৰিল কিন্তু প্ৰকাশ নকৰিলে৷ কিয়জানো ৰিতিমাৰ মনে বিছাৰিলে আৰ্শিদে অকলসৰীয়াকৈ মনৰ কথা প্ৰকাশ কৰক আজিয়েই৷\n: এতিয়া ঘৰত কিয় যাব লাগে? – ৰিতিমাই ভাবি থাকোতেই আৰ্শিদে প্ৰশ্ন কৰিলে৷\n: অলপ ৰেডি হৈ আহোঁ৷\n: এনেই ধুনীয়া আৰু সাজোঁন কাচোঁন নকৰিলেও হ’ব৷\n: জানোঁ নহয় কিমান ধুনীয়া, মিছা কথা কব নালাগে৷\n: মই ক’ত মিছা মাতিলোঁ৷\n: হ’ব হ’ব…৷\nএনেকৈয়ে সিহঁতৰ মাজত কথা বাঢ়ি গ’ল৷ খোজবোৰো আগবাঢ়ি গ’ল৷ ঘৰ পাই তাইৰ ৰুমতে বহিব দি হাতমুখ ধুবলৈ ওলাই গ’ল৷ সৰু ছোৱালীজনী আন এটা ৰুমত গৈ ঘৰৰ এলবাম চাব ধৰিলে৷ ৰিতিমাই হাত মুখ ধুই আহিয়ে চালে আৰ্শিদ তাইৰ বিচনাৰ সোমাজত বহি থকাৰ পৰাই দুহাত মেলি শুই আছে৷ সুঠাম দুবাহুৰ মাজত উমাল বুকুৰ উত্তাপে তাইক চুই গ’ল৷ তাই একো নকৈ আইনাৰ সন্মুখত থিয় দিলে৷ আয়নাত চাওঁতেই দেখলে আৰ্শিদ তাইৰ পিছফালে৷ ৰিতিমাই কোনো কথা কোৱাৰ আগতেই আৰ্শিদে তাইলৈ লক্ষ্য কৰি কলে- আয়নাক সুধি চোৱা তুমি কিমান ধুনীয়া৷\n: আয়নাক সুধিব নালাগে, মই জানোঁ নহয়৷ – ধেমালিৰ সুৰত কথাষাৰ কৈ তাৰ পৰা যাব ধৰাত আৰ্শিদে ৰিতিমাক বাধা দিলে৷ হাতত ধৰি টানি আনিলে নিজৰ কাষলৈ৷ ইমান কাষত যে আৰ্শিদৰ বুকুৰ স্পন্দন শুনিবলৈ পালে৷ ৰিতিমাই লাজতে তলমুখ কৰি আছিল৷ ‘ মোৰ চকুত চোৱাচোন তুমি কিমান ধুনীয়া৷’ কৈ আৰ্শিদে ৰিতিমাৰ গালত আলফুলে ধৰি বাধ্য কৰিলে তাৰ চকুত চাবলৈ৷ ৰিতিমা একো উত্তৰ দিবলৈ সাহস নাপালে নিশব্দে ৰৈ মাথোঁ দুচকুৰ গভীৰলৈ ডুবি গৈ থাকিল৷ আৰ্শিদে নিৰৱতা আতৰাই আকৌ কলে- মোৰ চকুৰ ভাষাবোৰ পঢ়ি চোৱা , মই তোমাক কিমান ভালপাওঁ বুজিবা৷ দুয়োৰে বুকুৰ স্পন্দন তীব্ৰ হৈ পৰিল ৷ দুয়োৰে চকুৰ ভাষা দুয়ো বুজি উঠিল৷ ৰিতিমাই আনন্দত দুচকু জপাই আৰ্শিদৰ বুকুৰ মাজত মুখ গুজি দিলে৷ আৰ্শিদে তাইক সুঠাম দুবাহুৰ মাজত সাৱটি ধৰিলে৷\n: বা আপোনাৰ ওলোৱা হৈছেনে? – সিটো ৰুমৰ পৰা সৰু ছোৱালীজনী মাত দিয়াত ৰিতিমাই উচপ খাই উঠল৷ তাই পিছফালে ঘূৰি চালে আৰ্শিদ সেই একে ঠাইতে শুই আছে৷ তাৰমানে ইমান সময় ভাৱনাত বিলিন হৈ আছিল৷ ৰিতিমাৰ মন সেমেকি উঠিল৷ এইবোৰ মিছাই কিয় ভাবি আছে? ৰিতিমাই নিজৰ মনকে প্ৰশ্ন কৰিলে৷ সন্মুখৰ আইনাই চিঞৰি চিঞৰি উত্তৰ দিলে- তুমি প্ৰেমত পৰিছা, তুমি প্ৰেমত পৰিছা৷\nৰিতিমাই আয়নাৰ সন্মুখৰ পৰা আতৰি গ’ল৷ ইতিমধ্যে ৰিতিমাৰ দেউতাই আগবাঢ়ি আহি সোণকালে বিয়াঘৰৰ পৰা ঘূৰি আহিব কলে৷ ৰিতিমাৰ দেউতাৰ গা ভাল নহয় বাবে আৰু নাযায়৷ মাক আৰু ককায়েকৰ লগত সোণকালে ঘূৰি আহিব কলে৷ ৰিতিমাই হ’ব বুলি কৈ তিনিও ওলাল যাবলৈ৷ ৰিতিমাই হঠাৎ ঘূৰি ৰুমত সোমাল৷ সকলোৰে অজানিতে হাতত মুঠি মাৰি কিবা লৈ আহিল৷ চাৰিওফালে ঘৰ অন্ধকাৰ৷ নিৰ্জন বাটেৰে তিনিও আগবাঢ়িল৷ আৰ্শিদৰ হাতত মোবালৰ লাইট৷ কিছুদূৰ গৈ ৰিতিমাই নিজৰ হাতত কি চাব বিচাৰিলে৷ তাই জানে হাতত কি তথাপিও আৰ্শিদৰ মনৰ কথা বুজিবলৈ শেষ চেষ্টা এটা কৰিলে৷ লাইটৰ পোহৰ পৰিল ৰিতিমাৰ হাতত৷ অষ্ট্ৰিন ডায়মন্ড লগোৱা কানৰ দুল এটা জ্বলিকি উঠিল৷\n: মোক দিয়া মই থৈ দিও৷ – আৰ্শিদে কলে৷\n: নালাগে থাকক৷ – কৈ ৰিতিমাই হাত তলফালে দি আগবাঢ়ি গৈ থাকিল৷ আন্ধাৰৰ মাজত আৰ্শিদে ৰিতিমাৰ হাতখন ধৰিলে৷ মৰমৰ স্পৰ্শই ৰিতিমাৰ মনত শিহৰণ জগাই তুলিলে৷ হঠাৎ মেঘৰ গজনিত ৰিতিমা দিঠকৰ শিলত ঠেকা খাই দুখ পালে৷ ৰিতিমাই একো নামাতি খৰধৰকৈ বিয়াঘৰ পালে৷ ইতিমধ্যে বৰষুণ আহি পালে৷ ৰিতিমা কয়না ৰেহেনাৰ ওচৰত গ’ল৷ ৰেহেনা ৰিতিমাতকৈ কিছু ডাঙৰ যদিও দুয়ো বান্ধৱী৷ একে লগে খেলা-ধূলা, ফুৰিবলৈ যোৱা এইবোৰত দুয়ো সংগী আছিল৷ ৰেহেনাৰ কাষত কিছুসময় থাকি বিয়া আহে নাকি খৱৰ লবলৈ বাহিৰত ওলাল৷ ইতিমধ্যে বৰষুণ আহিছে৷ তিৰ্ফালৰ চাল থকা বাবে পদুলিত বৰষুণ পৰা নাই কিন্তু জমা হৈ এফালে দি বেছিকৈ পৰি আছে৷ সেইফালে দৃষ্টি ঘূৰাওতেই চালে আৰ্শিদ তাই পিন্ধা কলা ৰঙৰ চেলৱাৰ চুইটৰ লগত ৰং মিলাই কলা ৰঙৰ স্লিম ফিট সাৰ্ট এটা পিন্ধি তাইলৈ চাই আছে৷ সেই তীখ্ন চাওঁনিত তাইৰ বুকুত আঘাত কৰিলে৷ তথাপিও তাই আতৰি আহিল এবুকু অভিমান লৈ৷ কি নাম এই চাওঁনিৰ? যদি মৰমৰ চাওঁনি সুযোগ পায়ো প্ৰকাশ নকৰিলে কিয়? ময়ো তাৰ আগত ধৰা নিদিও৷ সচাঁকৈয়ে যদি মৰমৰ চাওঁনি এদিন নহয় এদিন প্ৰকাশ কৰিবই৷ ৰিতিমাই নিজকে বুজনি দিলে যদিও তাইৰ মন অস্থিৰ হৈ থাকিল৷ বিয়া শেষ হোৱালৈকে কোনোমতে থাকি গুচি আহিছিল৷ সেই ৰাতি উজাগৰে পাৰ হ’ল ৰিতিমাৰ৷ নতুন পুৱাই আন্ধাৰবোৰ বুকুত সামৰি লোৱাৰ দৰে ৰিতিমায়ো আগৰ কথাবোৰ সামৰি থৈ দিলে৷ তাৰ পিছত দুই তিনিবাৰ কিছুসময়ৰ বাবে আৰ্শিদক লগ পালে কিন্তু কোনেও একো প্ৰকাশ নকৰিলে৷ কিছুদিন পিছত হঠাৎ বান্ধৱীজনীৰ মুখত শুনিবলৈ পালে আৰ্শিদে কয়না চাই আছে৷ এজনীৰ লগত কথাবৰ্তা চলি আছে৷ আৰ্শিদৰে মাহীৰ ছোৱালী৷ কথাষাৰ শুনাৰ পিছতে নিস্তব্ধ হৈ পৰিল ৰিতিমা৷ সেই নিশা আৰ্শিদ শুই থকা ঠাইখিনিত বহুত সময়লৈকে বৰষুণ পৰিল৷ ৰিতিমাই বৰষুণৰ পানীৰে সকলো স্মৃতি ধুই দিলে৷ মাথোঁ এটা প্ৰশ্ন মনৰ মাজত চিৰদিনলৈ গুজি থাকিল – সেই দুচকুৰ চাওঁনিত জানোঁ প্ৰকৃত মৰমে উশাহ লৈ আছে?\nপিছদিনা শুনা পালে আৰ্শিদৰ ঘৰৰ পৰা তাইলৈ বিয়াৰ প্ৰস্তাৱ দিছে৷ ৰিতিমাই পাৰিলেহেঁতেন আৰ্শিদক নিজৰ কৰি ল’ব৷ কিন্তু ৰিতিমাই এনে সম্পৰ্ক নিবিচাৰে য’ত প্ৰেম নাই৷ মনত কষ্ট হ’লেও ৰিতিমাই লগে লগেই মানা কৰি দিলে৷ মাথোঁ দুচকু বন্ধ কৰি মনতে আওৰালে- আপুনি সুখি হওঁক……………………………….৷\nস্বীকাৰউক্তি Reviewed by Begum Asma on February 02, 2019 Rating: 5


জীৱনটো সম্পূর্ণৰূপে জীয়াই থকাৰ পৰা কিহে আপোনাক আতৰাই ৰাখে? - Jeevan Britta\nজীৱনটো সম্পূর্ণৰূপে জীয়াই থকাৰ পৰা কিহে আপোনাক আতৰাই ৰাখে?\nPublished March 10, 202112:04 pm\nUpdatedFebruary 23, 20214:19 pm\nPosted by BIKASH KALITA on March 10, 2021. Updated: February 23, 20214:19 pm\nজীৱনটো সম্পূর্ণৰূপে জীয়াই থকাৰ পথত কিছুমান অন্তৰায় আছে৷ যদিও আমি জীৱনটো তেনেদৰে জীয়াই থাকিব বিচাৰো, বহু সময়ত এই বাধাবোৰৰ বাবে আমি সম্পূর্ণভাৱে জীয়াই থকাত বিফল হও৷ কি এই বাধাবোৰ? কিহৰ বাবে আমি সম্পূর্ণৰূপে জীয়াই থাকিব বিচাৰিও সেয়া কৰিবলৈ অপৰাগ হও?\nসকলোকে সন্তুষ্ট কৰিবলৈ চেষ্টা কৰা\nআপুনি যদি সকলোকে সন্তুষ্ট কৰিবলৈ যায়, তেতিয়া আপোনাৰ জীৱনটো আৰু আপোনাৰ হৈ নাথাকে৷ তেনে জীৱন এটা সম্পূর্ণভাৱে জীয়াই থকাৰ কথা ক’ৰ পৰা আহিব? আপুনি সকলোকে সন্তুষ্ট কৰিব নোৱাৰে আৰু কৰিবলৈ গ’লে আপুনি প্ৰতিদিনে আনৰ মতে কাম কৰিব, আনৰ মতে জীয়াই থাকিব৷ আপোনাৰ জীৱনটো আপোনাৰ নিজৰহে, গতিকে ইয়াক নিজৰ বাবেই, নিজৰ মতে জীয়াই থাকিলেহে আপুনি ইয়াক সম্পূর্ণভাৱে জীয়াই থাকিবলৈ চেষ্টা কৰিব পাৰিব৷ কিন্তু সেয়া বাদ দি যদি আপুনি সদায় কেৱল আন মানুহবোৰকহে সন্তুষ্ট কৰিবলৈ চেষ্টা কৰি থাকে, তেতিয়া আপুনি এনে কিছুমান কাম কৰি থাকিব যিবোৰে সেই মানুহবোৰে ভাল পায়৷ তেতিয়া আপোনাৰ নিজৰ বাবে কাম কৰিবলৈ সময় ক’ত থাকিব? আৰু যদি নিজৰ বাবে কাম নকৰে, নিজে ভালপোৱা কামবোৰ নকৰে, তেতিয়া জীৱনটো দীঘলীয়াকৈ জীয়াই থাকিলেও জানো সেয়া সম্পূর্ণৰূপে, ভালদৰে জীয়াই থকা যেন লাগিব?\nঅনুমতিৰ বাবে অপেক্ষা কৰি থকা\nজীৱনটো জীয়াই থাকিবলৈ হওক বা কৰিব বিচৰা কামবোৰ কৰিবলৈকে হওক, আপুনি যদি আন কাৰোবাৰ অনুমতিৰ বাবে ৰৈ থাকে, তেতিয়া কেনেদৰে সম্পূর্ণভাৱে জীৱনটো জীয়াই থাকিব পাৰিব৷ যদি তেওঁ আপোনাক অনুমতি নিদিয়ে, তেতিয়া? তেতিয়া আপুনি সকলো বাদ দি দিব নেকি? আপোনাৰ জীৱনটো জীয়াই থাকিবলৈ আন এজনৰ অনুমতি সঁচাকৈয়ে লাগেনে?\nআনজন মানুহ আপোনাৰ যিয়েই নহওক কিয়, আপোনাৰ জীৱনটোৰ ওপৰত তেওঁৰ অধিকাৰ নাই৷ তেওঁৰ জীৱনটো যেনেদৰে তেওঁৰ নিজৰ, তেনেদৰেই আপোনাৰ জীৱনটো আপোনাৰ নিজৰ৷ আৰু সেয়ে আপোনাক নিজৰ জীৱনটো জীয়াই থাকিবলৈ কাৰো অনুমতিৰ প্ৰয়োজন নাই৷ সেয়া আপোনাৰ নিজৰ অধিকাৰ৷\nসঠিক সময়ৰ বাবে অপেক্ষা কৰি থকা\nযেতিয়া সঠিক সময় আহিব, তেতিয়া মই জীৱনটো জীয়াই থাকিব, সম্পূর্ণভাৱে জীয়াই থাকিবলৈ চেষ্টা কৰিম যদি আপুনি সেয়া ভাবিছে, তেন্তে আপোনাৰ হয়তো কেতিয়াও জীৱনটো জীয়াই থকাই নহ’ব৷ সঠিক সময় মানে আপোনাৰ বাবে কি? আপুনি কেনেদৰে গম পাব সেই সঠিক সময় আহিছেনে নাই? তেনেদৰে সঠিক সময়ৰ বাবে ৰৈ থাকোতে হয়তো জীৱনৰ বহু সময়ে নষ্ট হৈ যাব৷ আৰু আপুনি ভবাৰ দৰে একেবাৰে সঠিক সময় যদি নাহে তেতিয়া আপুনি সম্পূর্ণভাৱে জীয়াই নাথাকিবই নে কি?\nজীৱনৰ কিছুমান মুহূর্ত বাৰে বাৰে নাহে আৰু সেইবাবে সেই মুহূর্তবোৰ জীয়াই থাকিবলৈ পোৱা প্ৰতিটো সুবিধা আপুনি সেই সময়তে গ্ৰহণ কৰিব লাগিব৷ সঠিক সময়ৰ বাবে ৰৈ নাথাকিব, কাৰণ কিজানি এতিয়াই আপোনাৰ বাবে সঠিক সময়!\nআনৰ লগত তুলনা কৰা\nএই কামটো এৰাটো বৰ টান৷ কিন্তু যেতিয়ালৈকে আপুনি আন এজনৰ লগত তুলনা কৰি আছে তেতিয়ালৈকে আপুনি তেওঁৰ লগত প্ৰতিযোগিতা কৰি থাকিব৷ আৰু তেওঁৰ জীৱনটো আৰু আপোনাৰ জীৱনটো বেলেগ বেলেগ৷ যদি আপুনি তেওঁৰ লগত নিজকে তুলনা কৰি থাকে, তেতিয়া নিজৰ জীৱনটো জীয়াই থকাতকৈ তেওঁৰ নিচিনা জীৱন এটাহে জীয়াই থকাৰ সম্ভাৱনা বহুত বেছি৷ আৰু আন এজনৰ লগত তুলনা কৰি তেনেদৰে জীৱনটো গঢ়ি লোৱাৰ সলনি আপুনি নিজকে সুধি নিজে বিচৰা ধৰণৰ জীৱন এটা গঢ়ি ল’লে তাক জীয়াই থাকি জানো আপুনি বেছি ভাল নাপাব?\nবিফলতাক ভয় কৰা\nবিফলতাক ভয় কৰিলে আপোনাৰ জীৱনটো সম্পূর্ণভাৱে জীয়াই থকা নহ’বই৷ জীৱনত কেতিয়াবা নহয় কেতিয়াবা, কিবা নহয় কিবা কামত বিফলতা আহিবই, থাকিবই৷ আপুনি যদি বিফল হ’ব পাৰে বুলি কৰিব বিচৰা কামবোৰ নকৰে, যাব খোজা ঠাইলৈ নাযায়, গঢ়িব খোজা সম্পর্কবোৰ নগঢ়ে, ভালপোৱা মানুহবোৰক সেই ভালপোৱাৰ কথা নকয়, তেন্তে আপুনি জীৱনটো জীয়াই থকিল জানো?\nবিফলতাবোৰ থাকিবই, আৰু সেইবোৰক অতিক্ৰম কৰি আমি নিজে বিচৰা ধৰণে জীৱনটো যিমান পাৰি সিমান গঢ়ি ল’লেহে জীৱনটো উপভোগ কৰিব পাৰিব, নিজৰ মতে জীয়াই থাকিব পাৰিম আৰু ইয়াক সম্পূর্ণভাৱে জীয়াই থাকিব পাৰিম, লাগিলে ই বছৰৰ হিচাপত সৰুৱে হওক৷\nwhat stops you from living life fully\nআজিৰ দিনটো মোৰ জীৱনৰ শেষ দিন\nআপুনি চাইডলাইনতে বহি আছে নেকি?\nএকেবাৰে উন্নতি নকৰাতকৈ সৰুসুৰা উন্নতিও বহু ভাল\nPrevious Post তীব্ৰ ফ’কাছেৰে সৈতে কেনেদৰে পঢ়িব\nNext Postপ্ৰডাক্টিভিটি ৰিচুৱেল যিয়ে আপোনাৰ বেছি প্ৰডাক্টিভ কৰিব


নাগৰিকত্ব সংশোধনী বিধেয়কৰ বিৰুদ্ধে আন্দোলন হাৰ্টথ্ৰব জুবিন গাৰ্গৰ আৰু এসপ্তাহ চাও , উৎপাত কৰিম। - জোনাক\nHome সংবাদ নাগৰিকত্ব সংশোধনী বিধেয়কৰ বিৰুদ্ধে আন্দোলন হাৰ্টথ্ৰব জুবিন গাৰ্গৰ আৰু এসপ্তাহ চাও , উৎপাত কৰিম।\nচৌদিশে এতিয়া প্ৰতিবাদৰ দাবানল ,অসমীয়া জাতিটো যেন বিলুপ্তিৰ পথত, উঠি পৰি লাগিছে সমগ্ৰ অসমীয়া জাতিটোৱে , এইয়া জাতি ভেটি ৰক্ষাৰ বাবে সংগ্ৰাম। শাসনত থকা বি জে পি দলটোৱে নিৰ্বাচনৰ পূৰ্বে কথা দিছিল যে শাসনলৈ আহিয়েই তেওঁলোকৰ প্ৰথম কাম হ'ব বিদেশী তথা বাংলাদেশী বহিস্কাৰ কৰাটো। কিন্তু বৰ্তমান হৈ আছে কি , অসমীয়া জাতিটোৰ লগত চৰম প্ৰতাৰনা,এইয়া উচিত হোৱা নাই।সেয়েহে এই সংগ্ৰাম অসমীয়া জাতিৰ অস্তিত্ব ৰক্ষাৰ বাবে। যোৱাকালি মোম্বাইত অনুষ্ঠিত এক বিশেষ অনুষ্ঠানত প্ৰধান মন্ত্ৰী মোদী ডাঙৰীয়াই অসমীয়াক আশ্বাস দি কয় যে নাগৰিকত্ব সংশোধনী বিধেয়ক খনে অসমীয়া জাতিৰ ওপৰত কোনো কু প্ৰভাব নেপেলাই অৰ্থাৎ তেওঁ পৰিবলৈ নিদিয়ে ।কিন্তু মন কৰিবলগীয়া কথা এই যে সেইজন মোদী ডাঙৰীয়াই নিৰ্বাচনৰ পূৰ্বে বিদেশী বহিষ্কাৰৰ কথা কৈছিল। তেনেহ'লে অসমীয়াই আজি তেওঁৰ কথা কেনেকৈ মানি ল'ব । যিসকলৰ বাবে তেওঁলোক শাসনলৈ আহিছিল আজি তেওঁলোকৰ আৰ্তনাদ নুশুনে কিয়? এইয়া এক ডাঙৰ প্ৰশ্ন ?\nআনহাতে হাৰ্টথ্ৰব জুবিন গাৰ্গেও বিধেয়কখনৰ তীব্ৰ বিৰুধীতা কৰি মুখ্যমন্ত্ৰী সৰ্বানন্দ সোনোৱাল ডাঙৰীয়ালৈ এখন মুকলি পত্ৰ প্ৰেৰণ কৰে। গোলাঘাটৰ সৰুপথাৰত অলপতে হৈ যোৱা এখন সংগীত অনুষ্ঠানত বিধেয়ক খনৰ তীব্ৰ সমালোচনা কৰি কয় যে আৰু এসপ্তাহ চাও , ন'হলে উৎপাত কৰিম।


পঞ্চৰত্ন - ৱিকিউৎস\nলেখক: জ্ঞানদাভিৰাম বৰুৱা\nপঞ্চৰত্ন হৈছে উইলিয়াম শ্বেইকছপীয়েৰৰ পাঁচখন নাটৰ জ্ঞানদাভিৰাম বৰুৱাই অসমীয়ালৈ কৰা সংক্ষিপ্ত ভাবানুবাদ। ( )\n[ i ]\n[ iii ]\nশ্যেক্সপিয়েৰৰ পাঁচ খন নাটকৰ চমু কথা\nআৰ্ল্ ল কলেজ\nবেচ ৷৴৹ পাঁচ অনা ।\n[ iv ]\nThe Assam Printers and Publishers, Limited\nশ্ৰীমহিমচন্দ্ৰ সিংহৰ দ্বাৰাই ছপা হ'ল\n[ v ]\n১। ৰজা লীয়াৰ … … ১\n২। তোমাৰ যি ভাল লাগে … … ৮\n৩। ভেৰোণাৰ দুজন ভাল মানুহৰ কথা … … ১৪\n৪। দন্দুৰী দমন … … ২১\n৫। ভুলৰ ধেমালি … … ২৭\n[ vi ]\nএই সৰু কিতাপ খনি\n২৩ । ১ । ১৯\n[ vii ]\n“ভেনিচৰ সাওদ” উলিয়াবৰ আজি সাতবছৰ মান হৈছে। মোৰ ইচ্ছা আছিল যে এই ভেনিচৰ সাওদৰ আৰ্হিৰে মহাকবি শ্যেক্সপিয়েৰৰ একো একোখন কিতাপ আমাৰ ৰাইজলৈ আগ বঢ়াওঁ। কিন্তু সেই ইচ্ছা কাৰ্য্যত পৰিণত কৰিব এতিয়াও নোৱাৰিলোঁ। ভবিষ্যত কি হয় কব নোৱাৰো। এতিয়া শ্যেক্সপিয়েৰৰ পাঁচখন নাটকৰ সাৰ কথা চমুকৈ লেখি আমাৰ কিতাপ পঢ়োতা ৰাইজৰ আগত ধৰো বুলি তামাৰ সাহিত্য সেৱক শ্ৰদ্ধাস্পদ শ্ৰীযুত চন্দ্ৰকুমাৰ আগৰৱালা ডাঙৰীয়াৰ ওচৰলৈ এই কাকতকেখনি পঠাই দিওঁ। ইচ্ছা যে তেখেতৰ তত্ত্বাৱধানৰ মুদ্ৰাযন্ত্ৰত এই কিতাপ খনি ছপাই মোক বাধিত কৰে। আমাৰ দেশতে মুদ্ৰাযন্ত্ৰ আছে যেতিয়া বিদেশলৈ যাওঁ কিয়?\nইয়াত ‘ৰজা লিয়েৰ’ (King Lear), ‘তোমাৰ যি ভাল লাগে’ (As you like it), ‘ভেৰোণাৰ দুজন ভাল মানুহর কথা’ (Two Gentlemen of Verona), ‘দন্দুৰী দমন’ (Taming of the Shrew), ‘ভূলৰ ধেমালি’ (Comedy of Errors) এই পাঁচ খনৰ কথা আছে। যিসকলে ইংৰাজী নেজানে এই কিতাপ খনি পঢ়িলে মহা কবি শ্যেক্সপিয়েৰৰ এই পাঁচখনি নাটকৰ মূল কথা জানিব পাৰিব এনে আশা কৰো আৰু আশা কৰো আমাৰ সৰু লৰা ছোৱালী সকলোৱে এই কিতাপ পঢ়ি অলপ সোৱাদ পাই তেওঁলোক ডাঙৰ হলে ইংৰাজী কিতাপ পঢ়ি সেই সোৱাদ পূৰা মাত্ৰাত উপভোগ কৰিব। শ্যেক্সপিয়েৰৰ কিতাপবোৰ ইংৰাজী ভাষাৰ অমূল্য ৰত্ন। ‘বাইবেল’ৰ পাছতে শ্যেক্সপিয়েৰৰ গ্ৰন্থবোৰৰ স্থান। সকালো ইংৰাজী জনা মানুহে বাইবেল আৰু শ্যেক্সপিয়েৰ পঢ়া উচিত। কাৰো কৰে বাইবেল পঢ়িবলৈ আপত্তি থাকিব [ viii ] পাৰে— কিন্তু ইংৰাজী ভাষা পঢ়িবলৈ আৰু ভালকৈ জানিবলৈ হ'লে বাইবেলৰ বচনবোৰেৰে সৈতে আমাৰ সুন্দৰৰূপে চিনাকী থকা উচিত। শ্যেক্সপীয়েৰৰ গ্ৰন্থবোৰৰো সৈতে সেইৰূপে চিনাকী থকা উচিত।\n‘ভেনিচৰ সাওদ’ৰ পাতনিত শ্যেক্সপীয়েৰৰ জীৱনীৰ চমুকৈ আলোচনা কৰিছোঁ। তেওঁক আমেৰিকাবাসীসকলে ইমান শ্ৰদ্ধাৰ চকুৰে দেখে যে সেই দেশৰ কোনো কোনো মানুহে তেওঁৰ জন্মগৃহটী তুলি আমেৰিকালৈ লৈ যাব খুজিছিল কিন্তু ইয়াত ইংলণ্ডবাসী সকলে আপত্তি কৰাত তেওঁলোকে সেই ঘৰ লৈ যাব নোৱাৰিলে। এভন্ নৈৰ দাঁতিৰ ষ্ট্ৰেটফৰ্ড নগৰত সেই ঘৰ এতিয়াও বৰ্ত্তমান।\nএই কিতাপত যি পাঁচ খন নাটকৰ বিষয় আছে সকলোটি তেওঁৰ এটা পাছে এটা লেখা নহয়। ভবিষ্যতে যদি সময় পাওঁ তেনেহলে এখনৰ পাছত এখন লেখা সময়ৰ অনুসাৰে এই জগৎ কবিজনাৰ সকলোখিনি কিতাপৰ পূৰ্ণ ভাঙ্গনি আসমীৰ ৰাইজৰ আগত উলিয়াবৰ আশা ৰাখিলো। এই আশা কিমান ফলবতী হয় ভবিষ্যতেহে কব পাৰিব।\nআমাৰ দেশৰ আধুনিক সাহিত্য এতিয়াও টনকিয়াল নহয়। সেই গুণে সাহিত্যসেৱীসকলে কিতাপ দেখি বাকছত সুমুৱা ই থৈ দিয়া উচিত নহয়। মই এনে বহুতো লেখকক জানো যি সকলে আৰ্থিক অভাবৰ নিমিত্তে কিতাপ লেখি ছপাব নোৱাৰে। এনেবোৰ কিতাপ-লেখকৰ নিমিত্তে এটি ধনৰ ভঁৰাল হোৱা উচিত। সেই ধনৰ ভঁৰাল কেইজনমান উদ্যোগী মানুহৰ তত্ত্বাৱ- ধানত ৰাখি সেই টকাৰে বছৰে বছৰে দুখন হওক এখন হওক কৃতী অথচ অৰ্থহীন মানুহৰ ভাল ভাল কিতাপ ছপোৱা উচিত। [ ix ] অৱশ্যে সেই ভৰাল জনসাধাৰণৰ দয়া আৰু মৰমৰ ওপৰত নিৰ্ভৰ কৰিব। দেখি বৰ ৰং লাগে যে আমাৰ দেশৰ ছাত্ৰসকলে এনে এটা ভঁৰাল খুলি কোনো কোনো কিতাপ ৰাইজক দিছে আৰু দিবও। তেওঁলোকৰ উদ্যোগ সফল হওক, ভগবানে তেওঁলোকৰ মঙ্গল কৰোক। তেওঁলোকে কিন্তু এই কথাটী মনত ৰাখিব লাগিব যে সাহিত্যসেবী মাত্ৰেই প্ৰায় অৰ্থহীন। লক্ষ্মী আৰু সৰস্বতী দুইৰো কৃপা অতি কম লোকৰ ওপৰতহে বৰষে।\n“কিং লিয়েৰ"⸺১৬০৫ কি ১৬০৬ চনত এই নাটখন তেওঁ লেখাৰ সম্ভৱ, কিয়নো ১৬০৬ চনৰ ডিচেম্বৰৰ ২৬ তাৰিখৰ দিনা ৰজাৰ আগত এই নাটখনৰ ভাৱনা হৈছিল। ১৬০৭ চনৰ ২৬ নভেম্বৰত “ষ্টেশ্যনাৰ অফিচত" “ৰেজিষ্টাৰ” বহিত এই কিতাপ খন তালিকাভুক্ত কৰা হয়, তেতিয়া শ্যেক্সপিয়েৰৰ বয়স ৪২।৪৩ বছৰ। এই কিতাপখনি লেখোতে শ্যেক্সপিয়েৰৰ হাত ভালকৈ পকিছে।\n“তোমাৰ যি ভাল লাগে”(As you like it)-১৫৯৯ চনত লেখা হৈছিল। ১৫৯o চনত ওলোৱা “ৰোজোলিণ্ড্” বুলি কিতাপৰ ছায়া অৱলম্বন কৰি তেওঁ এই কিতাপখনি ৰচিছিল। এই নাটত যি “ফৰেষ্ট অব্ আৰ্ডেণ”ৰ কথাৰ উল্লেখ আছে— যাক মই “আৰ্ডেণাৰণ্য” বুলি অনুবাদ কৰিছো সেই ঠাই ষ্ট্ৰেটফৰ্ডৰ পৰা বেছি দূৰ নহয়। ষ্ট্ৰেটফৰ্ডৰ ওচৰত “ফৰেষ্ট অব্ আৰ্ডেণ” বুলি যি ঠাই আছে তেওঁ সেই ঠাইৰে উল্লেখ কৰিছে চাগৈ।\n“ভেৰোণাৰ দুজন ভাল মানুহ" (Two Gentlemen of Verona)⸺১৫৯৫ চনত লেখা হৈছিল বুলি আন্দাজ কৰা হয়।\n“দন্দুৰী দমন" ( Taming of the Shrew) ১৫৯৩ চন। এইখন তেওঁৰ অষ্টম নাটক। [ x ] "ভূতৰ ধেমালি" (Comedy of Errors) ১৫৯৩ চন। এইখন তেওঁৰ ষষ্ঠ নাটক। এই খিনিৰ সময়ত ভাৱনাঘৰ “প্লেগৰ” নিমিত্তে কেমাহ মান বন্ধ থাকে শ্যেক্সপিয়েৰৰ জন্ম ১৫৬৪ চনত- মৃত্যু ১৬১৬ চনত।\nইয়াৰ দ্বাৰাই দেখা যায় মই ধাৰাবাহিক ৰূপে শ্যেক্সপিয়েৰে লেখা সময় অনুসৰি এই কিতাপখনত এই নাট বোৰৰ ঠাই দিয়া নাই।\nশ্যেক্সপিয়েৰ তেওঁৰ ২৮ বছৰ বয়সত লেখকস্বৰূপে সাধাৰণৰ আগত ওলায়। তেওঁৰ প্ৰথম নাটক "ষষ্ঠ হেনৰী। " ইয়াত ইয়ৰ্ক আৰু লেঙ্কেষ্টাৰ ফৈদৰ যুদ্ধৰ কাহিনী আছে। ১৫৯১/৯২ চনত তেওঁ এই কিতাপ লেখে। এই খিনি সময়ত ইংলণ্ডত প্লেগ্‌মহামাৰী আৰু “বায়ট”ও হৈছিল। থিয়েটাৰ ঘৰ বন্ধ হোৱাত শ্যেক্সপিয়েৰ নিশ্চয়ে ক্ষতিগ্ৰস্ত হৈছিল। ৰবাৰ্ট গ্ৰীণ্, নামে তেতিয়াৰ এজন নামী লেখকে "ষষ্ঠ হেনৰী। " দেখি ইতিকিং কৰি হাঁহিছিল। তেতিয়া হাঁহিছিল। পাছত এতিয়া? শ্যেক্সপিয়েৰৰ নাম জগদ্বিখ্যাত, সকলো সময়লৈকে তেওঁ জগদ্বিখ্যাত থাকিব আৰু ৰবাৰ্ট গ্ৰীণ? তেওঁক কেই জনে জানে? ইংৰাজীত এটা ৰচনা আছে নহয়-"he laughs best who laughs last.” আমাৰ ইতিকিং কৰা অভ্যাস মুঠেই ভাল নহয়। সকলোৰে ই পৰিত্যজ্য।\nএই এপ্ৰিল মাহৰ ২৪ তাৰিখে এই কেফাঁকি কথা লেখি নিজক আপ্যায়িত কৰিলো—কিয়নো শ্যেক্সপিয়েৰৰ জন্ম আৰু মৃত্যু এই মাহতে।\nশ্ৰী জ্ঞানদাভিৰাম বড়ুুুৱা আৰ্ল ল কলেজ, গুৱাহাটী।\n[ ৩৮ ]\n৺ গুণাভিৰাম বৰুৱাৰ —\nআসাম বুৰঞ্জী … … ১৲\n৺ আনন্দৰাম ঢেকিয়াল ফুকনৰ জীৱন চৰিত ১৲\nলৰাপুথি … … ৵৹\nকঠিন শব্দৰ ৰহস্য বাখ্যা … ৵৹\nশ্ৰীমতী স্বৰ্ণলতা দেবীৰ\nআৰ্হি তিৰুতা (সচিত্ৰ) … ৵৹\nশ্ৰীযুত জ্ঞানদাভিৰাম বৰুৱাৰ\nভেনিচৰ সাওদ … … ৵৹\nFolk Tales of Assam- (ইংৰাজী ভাষাত ১৭ টী অসমীয়া সাধুকথা। ইংৰাজী শিকিবৰ ভাল কিতাপ) ১৲\nওপৰত লেখা কিতাপবিলাক গুৱাহাটীৰ আৰ্ল ল কলেজত আৰু আসামৰ সকলো কিতাপৰ দোকানত পোৱা যায়\nমোৰ ঘৰৰ পৰা ৺ গুণাভিৰাম বৰুৱাৰ গ্ৰন্থাবলী দুই খণ্ড আৰু Robinson's History of Assam হেৰাইছে। যদি কোনোবাই মোক বিচাৰি দিয়ে তেওঁক বঁটা দিয়া হ'ব।\nশ্ৰী জ্ঞানদাভিৰাম বৰুৱা,\nআৰ্ল ল কলেজ, গুৱাহাটী\n"https://as.wikisource.org/w/index.php?title=পঞ্চৰত্ন&oldid=69943"ৰ পৰা অনা হৈছে\nLast edited on ২৮ জুন ২০২০, at ২৩:০১\nএই পৃষ্ঠাটো শেষবাৰৰ কাৰণে ২৮ জুন ২০২০ তাৰিখে ২৩:০১ বজাত সলনি কৰা হৈছিল।


সেনাৰ অস্থায়ী নিযুক্তি : অগ্নিপথে কিয় জ্বলাইছে অগ্নি ? - The Cross Current\nমঙলবাৰে প্ৰতিৰক্ষামন্ত্ৰী ৰাজনাথ সিঙে ‘অগ্নিপথ’ শীৰ্ষক এখন নতুন আঁচনিৰ ঘোষণা কৰে ৷ তাৰ পাছতেই দেশজুৰি সৃষ্টি হৈছে উত্তাল পৰিস্থিতিৰ ৷ সেনাৰ নিযুক্তিৰ বাবে প্ৰস্তুতি চলাই থকা হাজাৰ হাজাৰ নিবনুৱাই ৰাজপথত নামি প্ৰতিবাদ সাব্যস্ত কৰিছে ৷ বিহাৰত প্ৰতিবাদে লৈছে হিংসাত্মক ৰূপ ৷ বিহাৰৰ আৰা ৰেলৱে ষ্টেচন লণ্ড ভণ্ড কৰিছে প্ৰতিবাদকাৰীয়ে ৷ হাতত ত্ৰিৰংগা পতাকা লৈ ‘মোদী চৰকাৰ মুৰ্দাবাদ’ শ্ল’গান দিছে ৷ অবৰোধ কৰিছে ৰে’লপথ ৷\nৰাজনাথ সিঙে ঘোষণা কৰা কি এই ‘অগ্নিপথ’ আঁচনি ?\nকেন্দ্ৰীয় চৰকাৰে নতুনকৈ ঘোষণা কৰা অগ্নিপথ আঁচনি অনুসৰি ৪ বছৰৰ বাবে সেনাত দিয়া হ’ব ঠিকাভিত্তিক নিযুক্তি৷ ১৭ বছৰ ৬ মাহ বয়সৰ পৰা ২১ বছৰৰ ভিতৰৰ যুৱক যুৱতীক দিয়া হ’ব সেনাৰ অস্থায়ী নিযুক্তি ৷ ইয়াৰ ভিতৰত ২৫ শতাংশক সেনা বাহিনীত স্থায়ী নিযুক্তি দিয়া হ’ব ৷ এইদৰে নিযুক্তি লাভ কৰা যুৱক –যুৱতীসকলক অভিহিত কৰা হ’ব ‘অগ্নিবীৰ’ হিচাপে ৷ কিন্তু সেই অগ্নিপথ – অগ্নীবীৰে এতিয়া তোলপাৰ লগাইছে দেশ ৷ নিবনুৱাৰ দাবী অস্থায়ী নিযুক্তি প্ৰত্যাহাৰ কৰক ৷ স্থায়ী নিযুক্তি প্ৰদান কৰক ৷\nমোদী চৰকাৰৰ নতুন আঁচনিক লৈ কিয় শংকিত নিবনুৱা ?\nকোভিডৰ পৰিপ্ৰেক্ষিতত ২০২০ চনৰ পৰাই বন্ধ হৈ আছে ভাৰতীয় সেনাৰ নিযুক্তি ৷উত্তৰ প্ৰদেশত খোদ ৰাজনাথ সিঙৰ সন্মুখতেই সেনাৰ নিযুক্তি পুণৰ আৰম্ভ কৰাৰ দাবী উত্থাপণ কৰিছিল বিক্ষুদ্ধ নিবনুৱাই ৷ কাৰণ ভাৰত চৰকাৰৰ তথ্য অনুসৰিয়ে বৰ্তমান ভাৰতীয় সেনাত খালী হৈ আছে ১ লাখ ২২ হাজাৰ ৫৪৬ টা পদ৷ কিন্তু দীৰ্ঘদিন ধৰি সেনাৰ নিযুক্তি প্ৰক্ৰিয়া আৰম্ভ কৰা নাই মোদী চৰকাৰে ৷ অথচ কৌটি কৌটি যুৱকে সেনাত নিযুক্তিৰ বাবে দীৰ্ঘদিন ধৰি প্ৰস্তুতি চলাই আছে ৷ বহুতৰে সেনাৰ নিযুক্তিৰ বাবে বয়সৰ সীমাও ইতিমধ্যে অতিক্ৰম কৰিছে ৷ তাৰ মাজতে ৰাজনাথ সিঙে ঘোষণা কৰিছে সেনাৰ অস্থায়ী নিযুক্তিৰ আঁচনি ‘অগ্নিপথ’ ৷ এই আঁচনি অনুসৰি নিযুক্তি লাভৰ চাৰি বছৰ পাছতেই অৱসৰ লাভ কৰিব যুৱক যুৱতীসকলে ৷\nকিমান দৰমহা পাব অস্থায়ী সৈনিকে ?\n‘অগ্নিপথ’ আঁচনিৰ অধীনত চাৰিবছৰীয়ে নিযুক্তি লাভ কৰা একোজন প্ৰাৰ্থীয়ে প্ৰথম বছৰত মাহে ৩০ হাজাৰ টকা , দ্বিতীয় বছৰত মাহে ৩৩ হাজাৰ টকা , তৃতীয় বছৰত মাহে ৩৬ হাজাৰ ৫০০ টকা আৰু চতুৰ্থ বছৰত মাহে ৪০ হাজাৰ টকা লাভ কৰিব ৷ চাৰি বছৰত এই দৰমহাৰ পৰাই মুঠ ৫ লাখ ২ হাজাৰ টকা কৰপাছ ফাণ্ডৰ বাবে কাটি ৰখা হ’ব ৷ চাৰি বছৰ পাছত যেতিয়া যুৱক যুৱতীসকলে অৱসৰ গ্ৰহন কৰিব তেতিয়া ভাৰত চৰকাৰে অতিৰিক্ত ৫ লাখ ২ হাজাৰ টকা যোগ দি অৱসৰী ‘অগ্নিবীৰ’সকলক ১১ লাখ ৭১ হাজাৰ টকাৰ সেৱা নিধি পেকেজ প্ৰদান কৰিব ৷\nবিজেপি সাংসদ- বিৰোধীৰ প্ৰতিক্ৰিয়া\nকেন্দ্ৰৰ এই আঁচনিক লৈ কোনোপধ্যে সন্তুষ্ট নহয় চাকৰি প্ৰত্যাশী নিবনুৱাসকল ৷ তেওঁলোকক লাগে স্থায়ী নিযুক্তি ৷ যাৰ বাবে হাজাৰ হাজাৰ নিবনুৱাই ৰাজপথত নামি সাব্যস্ত কৰিছে প্ৰতিবাদ ৷ বিজেপি সাংসদ বৰুণ গান্ধীয়ে বিষয়টো লৈ প্ৰতিৰক্ষামন্ত্ৰীলৈ প্ৰেৰণ কৰিছে পত্ৰ ৷ য’ত তেওঁ উল্লেখ কৰিছে যে অগ্নিপথ আঁচনিক লৈ দেশৰ যুৱ প্ৰজন্মৰ অনেক প্ৰশ্নৰ উদয় হৈছে ৷ চৰকাৰে এই আঁচনিৰ সকলো নীতিগত সিদ্ধান্ত স্পষ্ট কৰি নিজৰ বক্তব্য মুকলিকৈ কোৱা উচিত ৷ তেওঁ লগতে উল্লেখ কৰে যে সেনাত ১৫ বছৰ চাকৰি কৰি অৱসৰ লাভ কৰা সৈনিকসকলকেই কৰ্পোৰেট খণ্ডই নিযুক্তি প্ৰদানৰ বাবে আগ্ৰহী নহয় ৷ তেনেস্থলত চাৰি বছৰ চাকৰি কৰি অৱসৰ লোৱা অগ্নিবীৰসকলৰ ভৱিষ্যত কৰি হ’ব ?\nবি এছ পি নেত্ৰী মায়াৱতীৰো দাবী অগ্নিপথ আঁচনি পুণৰ বিবেচনা কৰক ৷ বিৰোধীৰ এনে আপত্তিৰ মাজতো অব্যাহত আছে নিবনুৱাৰ প্ৰতিবাদ ৷ দেশৰ নিবনুৱাই মানি নলয় সেনাৰ অস্থায়ী নিযুক্তি , লাগে স্থায়ী নিযুক্তি ৷


Zodiac : অন্তৰ ভাঙি গ'লেও প্ৰকাশ নাপায় চেহেৰাত ! এই ৫ ৰাশিৰ লোকে সহজে প্ৰকাশ কৰিব নোৱাৰে মনৰ ভাৱ ...– News18 Assam\n»Zodiac : অন্তৰ ভাঙি গ'লেও প্ৰকাশ নাপায় চেহেৰাত ! এই ৫ ৰাশিৰ লোকে সহজে প্ৰকাশ কৰিব নোৱাৰে মনৰ ভাৱ ...\nUpdated:September 28, 2021, 2:53 PM IST\nযি সকললোক অন্তৰ্মুখী( Introverted) স্বভাৱৰ আৰু যদি অতীতত কোনো সম্পৰ্কত আঘাত পাই থৈছে ( injuries inacontact in the past), তেওঁলোকৰ বাবে অন্তৰংগতা (Intimacy) বা মুক্ত মনেৰে নিজৰ মনোভাৱ প্ৰকাশ কৰাটো এটা সংগ্ৰামৰ দৰে হয়।\nLast Updated: September 28, 2021, 2:53 PM IST\nসকলো মানুহে নিজৰ আবেগ-অনুভূতিবোৰ সহজে প্ৰকাশ কৰিব নোৱাৰে। কিছুমান মানুহে এজন ব্যক্তিক বিশ্বাস কৰিবলৈ আৰু তেওঁৰ সন্মূখত নিজৰ মনৰ ভাৱ প্ৰকাশ কৰিবলৈ যথেষ্ট সময় লয়। যি সকললোক অন্তৰ্মুখী( Introverted) স্বভাৱৰ হয় আৰু যদি অতীতত কোনো সম্পৰ্কত আঘাত পাই থৈছে, তেওঁলোকৰ বাবে অন্তৰংগতা বা মুক্ত মনেৰে নিজৰ ভাৱ ব্যক্ত কৰাটো এক সংগ্ৰামৰ দৰে হয়। জ্যোতিষ শাস্ত্ৰ অনুসৰি কি কি ৰাশি চিহ্নৰলোক এনে প্ৰকৃতিৰ হয় জানোঁ আহক !\nতুলা ৰাশি (Libra): ২৩ ছেপ্টেম্বৰৰ পৰা ২২অক্টোবৰলৈ-\nতুলা ৰাশিৰ জাতক-জাতিকাসকলে নিজৰ সমস্যা আনৰ ওপৰত জাপি দিব নিবিচাৰে আৰু নিজৰ সমস্যা আনৰ আগত কৈ নুফুৰে। অৱশ্যে যদি তেওঁলোক এজন ব্যক্তিৰ সৈতে অন্তৰংগ হয় তেওঁলোকে নিজৰ মনৰ বহু কথাই কৈ পেলায়। তথাপিও তেওঁলোকে তেওঁলোকৰ মনত তেতিয়াও বহুতো গভীৰ কথা লুকুৱাই ৰাখে। আনকি তেওঁলোকক কিবা প্ৰয়োজন হ'লেও তেওঁলোকে মুকলিকৈ প্ৰকাশ কৰিব নোৱাৰে বা নকয়।\nমিথুন ৰাশি (Gemini) : ২১মেৰ পৰা ২০ জুন-\nমিথুন ৰাশিৰ লোকসকল সামাজিক হয় আৰু কথা পাতিবলৈ ভাল পায়। যদিও তেওঁলোকে কথা বেছি কয় তেওঁলোকে অতি ব্যক্তিগত বিষয়ত সহজে মুখ নুখুলে। মিথুন ৰাশি চক্ৰৰ জাতক -জতিকাসকলে কাৰোবাৰ ওপৰত অসন্তুষ্ট বা দুখী হ'লেও নিজৰ মনোভাৱ জানিবলৈ নিদিয়ে।\nমকৰ ৰাশি (Capricorn) : ২২ ডিচেম্বৰৰ পৰা ১৯ জানুৱাৰীলৈ-\nমকৰ ৰাশি চিহ্নৰ লোক সকলে আৱেগ বিষয়টো খুব বেয়া পায়। কিয়নো তেওঁলোকে নিজৰ আৱেগ–অনুভূতি আনৰ ওচৰত প্ৰকাশ পালে তেওঁক দুৰ্বল বুলি ভাবিব পাৰে বুলি ভয় কৰে। যদি কোনো ব্যক্তি তেওঁলোকৰ বিশ্বাস অৰ্জন কৰাত সফল হয় তেন্তে তেওঁলোকে কেতিয়াবাহে নিজৰ অনুভূতি প্ৰকাশ কৰে।\nকুম্ভ ৰাশি (Aquarius) : জানুৱাৰী ২০ৰ পৰা ফেব্ৰুৱাৰী ১৮-\nএই ৰাশি চিহ্নৰ লোকসকলে তেওঁলোকৰ অতি কাষৰ মানুহকহে বিশ্বাস কৰে আৰু সেইসকলকহে তেওঁলোকৰ মনৰ ভাৱ মুকলিকৈ প্ৰকাশ কৰে। এই ক্ষেত্ৰত তেওঁলোক অতি সৎ। কিন্তু হাজাৰবাৰ অনুৰোধ কৰাৰ পাছতো তেওঁলোকে আনৰ আগত তেওঁলোকৰ মনোভাৱ প্ৰকাশ কৰিবলৈ টান পায় বা নকৰে। এওঁলোকৰ পেট পাবলৈ খুবেই টান।\nকন্যা ৰাশি (Virgo) : ২৩ আগষ্টৰ পৰা ২২ছেপ্টেম্বৰ-\nকন্যা ৰাশিৰ লোকসকলে সকলোৰে সৈতে মিলি-জুলি থাকিবলৈ ভাল পায়। এই ৰাশি চিহ্নৰ লোকসকলে জীৱনলৈ সফলতাই আহক বা বিফলতাই আহক তেওঁলোকে ইয়াক গ্ৰহণ কৰে আৰু আগবাঢ়ি যায়। তেওঁলোকে মনৰ অভিব্যক্তি তেওঁলোকৰ মনৰ ভিতৰতে ৰাখিব বিচাৰে এইবোৰৰ প্ৰদৰ্শনো নকৰে। কন্যা ৰাশিৰ লোকসকল কোমল মনৰ অধিকাৰী হয়।\nFirst published: September 28, 2021, 2:53 PM IST


টুইটাৰত কিয় ট্ৰেণ্ড হ'বলৈ ধৰিছে #BoycottPataallok?\nশ্ব'টোৰ কেইবাটাও দৃশ্যাংশই তোলপাৰ লগাইছে ছচিয়েল মিডিয়াত\nUpdated: 27-May-20 @ 16:11\nঅভিনেত্ৰী অনুষ্কা শৰ্মা অভিনীত ৱেব ছিৰিছ পাতাল লোক কিছুদিন পূৰ্বে মুক্তি পাইছে। ৰিলিজ হোৱাৰ পিছৰে পৰা সমস্যাই লগ নেৰা হৈছে ৱেব ছিৰিছখনৰ। শ্ব’টোৰ কেইবাটাও দৃশ্যাংশই তোলপাৰ লগাইছে ছচিয়েল মিডিয়াত। কেইবাটাও স্থানত গোচৰ ৰুজু কৰাও দৃষ্টিগোচৰ হৈছে। আজি পুৱাৰে পৰা ৱেব ছিৰিছখন বয়কট কৰাৰ দাবী জনোৱা হৈছে।\nছচিয়েল মিডিয়াত ট্ৰেণ্ড হ’বলৈ ধৰিছে #BoycottPataallok । অনুষ্কা শৰ্মাক ইয়াকে লৈ ট্ৰল কৰিবলৈ আৰম্ভ কৰিছে। শ্ব’টোৱে সমাজৰ শান্তি আৰু সৌজন্য নষ্ট কৰা বুলি অভিযোগ উত্থাপন হৈছে। পাতাল লোকত আৰক্ষীৰ ভুল ছবি দাঙি ধৰা, হিন্দু বিৰোধী, ব্রাহ্মণ বিৰোধীৰ দৃশ্যাংশ দেখুওৱাৰ অভিযোগ। পাতাল লোকৰ আঁৰত OTT প্লেটফৰ্মত ৱেব ছিৰিছৰ কনণ্টেট ৰেগুলেট কৰাৰ দাবী জনোৱা হৈছে। ইয়াৰ বাবে আমেজন প্ৰাইমৰ এই ৱেৱছিৰিছৰ বাবে বিভিন্নজনে নেটফ্লিক্সৰ ওপৰতো ক্ষোভ প্ৰকাশ কৰিছে।\n#patalok #BoycottPatalLok #BoycottPataallok @PrimeVideoIN how can you showashow which spread religious hatred. I stopped at 5th part. The patience of hindus allow such shows to be shown . In other muslim countries your head won't stay on your body if u show such shows.\n— vibhor (@raj82q) May 19, 2020\nAnd Boycott Netflix which is the medium to such AntiHindu rhetoric https://t.co/009TtgvM5W\n— 🌺लता🌺 🇮🇳 (@krishnasdwar) May 24, 2020\n⭕Basically #patalok isawell-staged anti-hindu, anti-brahmin, anti-RW drama.\n😠From web series like #Leila to #PataalLok , there’saconstant effort to make people hinduphobic. pic.twitter.com/Rk7txYUlEr\n— Ribha Mishra (@RibhaMishra) May 27, 2020\nপাতাল লোকৰ বিৰোধীসকলৰ মতে ছবিখনত ত্যাগী, গুৰ্জৰ সমাজৰ ভুল ছবি দেখুৱাইছে। হিন্দুৱে মুছলমান লোকক Mob lynching কৰা বুলি দেখুওৱা হৈছে ছিৰিছখনত। হিন্দু দেৱী-দেৱতাৰ সন্মুখত মন্দিৰ আৰু আশ্ৰমত মাছ-মাংসৰ দৰে খাদ্য খোৱা দেখুওৱা হৈছে। মুছলমানসকলৰ চৰিত্ৰ ভাল আৰু সঁচা তথা ধাৰ্মিকভাৱে নিৰ্যাতন কৰা বুলিও ছিৰিছখনত দেখুওৱা হৈছে। ইফালে CBIৰো অগ্ৰহণযোগ্য ৰূপ দেখুঁওৱা হৈছে।\nইয়াৰ পূৰ্বে অধিবক্তা গিল্ড মেম্বাৰৰ সদস্য তথা অধিবক্তা বীৰেণ সিং গুৰুঙে নিৰ্মাতা অনুষ্কা শৰ্মালৈ জাননী প্ৰেৰণ কৰি এই বেৱ ছিৰিছক লৈ প্ৰশ্ন উত্থাপন কৰিছিল। তেওঁ কৈছিল যে বেৱ ছিৰিছত জাতিসূচক শব্দৰ ব্যৱহাৰ হৈছে আৰু ইয়াৰ বাবে গোৰ্খা সম্প্ৰদায়ৰ লোকৰ অপমান হৈছে। গোৰ্খা সম্প্ৰদায়ৰ লোক কোনো চৰ্ত নোহোৱাকৈ ক্ষমাৰ দাবী জনাইছে।\nThese Web Series are released without any certification or censoring. That's why Webseries insulting religious and national sentiment and promoting vulgarity.\nTo release such web series they must have certificate or censoring. #BoycottPataallok\n— ॐ Nagaraj Poojary ॐ (@Nagaraj07144868) May 27, 2020\nইয়াৰ পিছত গাজিয়াবাদৰ লোনীৰ বিজেপি বিধায়ক নন্দকিশোৰ গুৰ্জৰে ৱেব ছিৰিজক লৈ লোনী আৰক্ষী থানাত অনুষ্কাৰ বিৰুদ্ধে এজাহাৰ দাখিল কৰে। অনুমতি নোলোৱাকৈ শ্ব’টোৰ এটা দৃশ্যাংশত তেওঁৰ ফটো এজন ৱাণ্টেড মাফিয়াৰ সৈতে ব্যৱহাৰ কৰা হৈছে। বিধায়কগৰাকীয়ে অনুষ্কা শৰ্মাৰ বিৰুদ্ধে ৰাছুকাৰ অাধাৰত ব্যৱস্থা গ্ৰহণ কৰাৰ দাবী জনাইছে। তেওঁৰ মতে অনুষ্কাই পাকিস্তানক সন্ত্ৰাসবাদীৰ দেশৰ পদৰ পৰা মুক্ত কৰাৰ চেষ্টা চলাইছে আৰু ভাৰতক অপমান কৰিছে।\n27-May-20 @ 15:35


চেমচাং গেলেক্সী M30 Price in India, Full Specs - 3rd December 2020 | Digit\nCurrent Best Price of চেমচাং গেলেক্সী M30 is ₹ 12999\nচেমচাং গেলেক্সী M30 Specifications\nম'ডেল : Samsung Galaxy M30\nৰঙসমূহ : Gradation Black, Gradation Blue\nপ্ৰডাক্টৰ নাম : Samsung Galaxy M30\nপিছফালৰ কেমেৰা মেগাপিক্সেল : 13 +5+ 5\nট'ক টাইম (ঘণ্টাত) : 31\nচেমচাং গেলেক্সী M30 Brief Description\nচেমচাং গেলেক্সী M30 Smartphone প্ৰতি ইঞ্চি 394 -ৰ এটা পিক্সেল ঘনত্বত 1080 X 2280 পিক্সেল ৰিজ’লিউশ্বনৰ সৈতে 6.4 -ইঞ্চি Super AMOLED -ৰ সৈতে আহে৷ ফোনটো 1.8 GHz Octa ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 4GB ৰেম আছে৷ চেমচাং গেলেক্সী M30 Android 8.1 OS-ত চলে৷\nচেমচাং গেলেক্সী M30 Smartphone February 2019 -ত মুকলি কৰা হৈছে৷\nফোনটো Exynos 7904 প্ৰচেশ্বৰৰ দ্বাৰা সক্ষমিত৷\nচেমচাং গেলেক্সী M30 -ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,Wifi,HotSpot,Bluetooth,\nপ্ৰধান কেমেৰাটো 13 +5+5MP শ্বুটাৰৰ৷\nচেমচাং গেলেক্সী M30 -ৰ কেমেৰাটোত এইবিলাক অন্তৰ্ভুক্ত হৈ থাকে: Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording\nচেমচাং গেলেক্সী M30 Price in India updated on 15th May 2019\nচেমচাং গেলেক্সী M30 Price In India Starts From Rs. 12999 The best price of চেমচাং গেলেক্সী M30 is Rs. 12999 in Amazon, which is 12% less than the cost of চেমচাং গেলেক্সী M30 in Flipkart Rs.14495.This Mobile Phones is expected to be available in 64GB,128GB variant(s).


হু ইজ প্ৰদীপ দত্ত ৰায়? - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nতেওঁ কোন? অসমত অসমীয়া ভাষাৰ বিৰুদ্ধে বাৰে বাৰে ষড়যন্ত্ৰ কৰাৰ সাহস প্ৰদীপ দত্ত ৰায় নামৰ লোকজনে কেনেকৈ পাইছে? খোদ প্ৰধানমন্ত্ৰী ফটো সম্বলিত এখন হৰ্ডিঙত অসমীয়া ভাষা লিখাৰ বাবে সেই বিজ্ঞাপনৰ ফলক ২৪ ঘণ্টাৰ ভিতৰত আঁতৰাই পেলাবলৈ তেওঁ হুংকাৰ দিছিল।\nঅসমীয়া ভাষাৰ মৰ্যদাআৰু গৰিমা ৰক্ষা কৰিম বুলি কোৱা এই চৰকাৰে সেই ভাবুকিতেই নেজ পেলাই দিলে। ২৪ ঘণ্টাৰ সময় নহ’লেই, শিলচৰ জিলা প্ৰশাসনে সেই হৰ্ডিং আঁতৰাই অসমীয়া ভাষাক শিলচৰত কবৰ দিয়াৰ সুবিধা কৰি দিলে।\nশিলচৰত কিয় অসমীয়া ভাষা চলিব নোৱাৰিব? কি অসুবিধা আছিল এই বিজ্ঞাপনখনত? কেৱল অসমীয়া ভাষাত সেই বিজ্ঞাপন থকাটোৱেই অপৰাধ হ’ল নেকি? কিমান পৰিতাপৰ কথা এইয়া! ৰাজ্যত যদি অসমীয়া ভাষাৰেই যদি এনে অৱস্থা হয় তেনহ’লে ইয়াৰ মৰ্যদা ৰক্ষা কৰাৰ কথা কোৱা চৰকাৰৰ দায়িত্ব কি?\nএনে চূড়ান্ত অসমীয়া বিদ্বেষ কিয় বাৰে বাৰে তথাকথিত প্ৰদীপ দত্ত ৰায় নামৰ এই ব্যক্তিজনে কৰাৰ সুবিধা পাইছে? বৰাক উপত্যকাত অসমীয়া আৰু অসমীয়া ভাষাৰ বিৰুদ্ধে চলা ষড়যন্ত্ৰৰ ক্ষেত্ৰত চৰকাৰে কঠোৰ স্থিতি ল’ব কেতিয়া? কেৱল ভাষণবাজিত অসমীয়া ভাষাৰ সুৰক্ষা আৰু বিকাশৰ কথা কৈয়েই দায়িত্ব সামৰিব নেকি হিমন্ত বিশ্ব শৰ্মাই?\nঅতি কৌশলেৰে অসমীয়া ভাষাৰ বিৰুদ্ধে এমাম লোকে ষড়যন্ত্ৰ চলাই গৈছে। চৰকাৰী কিছু সিদ্ধান্তইয়ো ইয়াত হাতউজান দিছে।পূৰ্বৰ ভাষা আন্দোলনৰ পৰিবেশ যেন ঘূৰাই আনিব বিচাৰিছে এনে কিছু লোকে। অসমত অসমীয়া ভাষা নচলিলে চলিব ক’ত? শিলচৰত তীব্ৰ বাংলা জাতীয়তাবাদৰ নামত অসমীয়া ভাষাৰ ওপৰত চলা আক্ৰমণক কোনো কাৰণতেই সহজভাৱে লোৱা উচিত নহয়।\nশিলচৰ চহৰৰ মেহেৰপুৰত কোভিডৰ প্ৰতিষেধক সম্পৰ্কীয় এই বিজ্ঞাপন অঁৰা আছিল অসমীয়াত। বৰাক ডেমক্ৰেটিক ফ্ৰণ্ট নামৰ প্ৰদীপ দত্ত ৰায় নেতৃত্বাধীন সংগঠনটোৱে পুনৰবাৰ অসমীয়াক জোকাই লৈছে। ইয়াৰ পূৰ্বেও এই দত্তৰায়ৰ নেতৃত্বতেই বৰাকত জল জীৱন মিছনৰ এক চৰকাৰী বিজ্ঞাপনত অসমীয়া ভাষা ব্যৱহাৰ কৰাৰ বাবেই ক’লা ৰং সানি দিছিল।\nএনে উৰ্দ্ধতালি প্ৰদৰ্শন কৰিব পৰাকৈ তেওঁ কি ক্ষমাতাৰে বলিয়ান? ৰাজ্যৰ জাতীয় দল, সংগঠন জাঙুৰ খাই উঠিছে। প্ৰদীপ দত্ত ৰায় নামৰ লোকজনৰ মানসিকতাক সকলোৱে ধিক্কাৰ দিছে। বৰাকৰ পৰা অসমীয়া ভাষাক বিদায় দিবলৈ এচাম সমাজ বিদ্বেষী লোকে কৰা আচৰণত চৰকাৰেও যেন মৌন হৈ হাত তালি মাৰিছে।\nএ পি এছ চি পৰীক্ষাৰ পৰাও অসমীয়া ভাষাক বিদায় দিয়া হৈছে। কাৰ স্বাৰ্থত চৰকাৰে এনেবোৰ কাম কৰিছে। যদি ভাষাই নাথাকে তেনেহ’লে অসমীয়া জাতিৰ অস্তিত্ব ক’ত? ভাষণত অসমীয়া, ভাষা অসমীয়া ভাষা কৰি থাকিলে অসমীয়া ভাষা ৰ’ব গৈ নে?\nআজি হৰ্ডিঙৰ পৰা অসমীয়া ভাষাক আঁতৰাই পেলাইছে। কাইলৈ অসমীয়া ভাষা আন স্থানৰ পৰাও আঁতৰাবলৈ তেওঁলোকে যে চেষ্টা নকৰিব তাৰ কি মানে আছে? ভাষাক সুৰক্ষা দিব লাগিব চৰকাৰেই। এই চৰকাৰেই বিধানসভাত অসমীয়া ভাষা উত্তৰণৰ ক্ষেত্ৰত এলানী পৰিকল্পনাৰ কথা ঘোষণা কৰিছিল।\nসেই ঘোষণাবোৰ কাৰ্যত ৰূপায়ণ হৈছেনে? কোনোবা এজন প্ৰদীপ দত্ত ৰয়ৰ ৰঙা চকুলৈ অসমীয়া ভাষা বা অসমীয়া জাতিয়ে ভয় নকৰে। ইয়াৰ জৰিয়তে তেওঁলোকৰ সংকীৰ্ণ আৰু উগ্ৰ বাংলা জাতিয়তাবাদক প্ৰতিষ্ঠা কৰিবলৈ এইধৰণৰ কাম ধাৰাবাহিকভাৱে কৰি গৈছে।\nঅসমীয়া ভাষা ভাৰতীয় আৰ্য ভাষা, অসমৰ ৰাজ্য ভাষা। অসমীয়া ভাষাই বিৱৰ্তনৰ স্বাক্ষৰ বহন কৰি আহিছে। সেই অসমীয়া ভাষাক প্ৰতিষ্ঠা কৰিবলৈ অসমীয়াই ভাষা আন্দোলন কৰিবলগীয়া হৈছিল। ১৮২৬ চনত ইয়াণ্ডাবু সন্ধিৰ পাছতেই বৃটিছৰ অধীনলৈ যোৱা অসমত বঙালি ভাষাক চৰকাৰী ভাষা হিচাপে ব্যৱহাৰ কৰা হৈছিল।\n১৯৫২ চনৰ পৰা অসমত অসমীয়া ভাষাক চৰকাৰী ভাষা হিচাপে স্বীকৃতি দিয়াৰ বাবে আন্দোলনৰ সুত্ৰপাত হয়। ভাষা আন্দোলনৰ সেই সময়ছোৱাত অসমীয়া আৰু বাংলা ভাষী লোকসকলৰ মাজত সৃষ্টি হোৱা সংঘাতৰ অন্ত নপৰিল। সুযোগ পালেই এচাম লোকে ইয়াক অসমীয়া-বাংলা মাজত সেই তিক্ততা পূৰ্ণ অতীত খুচৰিবলৈ চেষ্টা কৰে।\nপ্ৰদীপ দত্ত ৰয় নামৰ ব্যক্তিজনৰ এই মানসিকতাই অসমত অসমীয়া ভাষাক নস্যাৎ কৰাৰ ষড়যন্ত্ৰকে উদঙাই দিয়ে। কিন্তু সেই ষড়যন্ত্ৰ সফল কেতিয়াও নহয়। অসমীয়াত্ব থকালৈকে অসমীয়া ভাষা থাকিব। ইয়াক কোনোবাই জোৰ-জবৰদস্তি মচি পেলালেও সেই ভাষা আমি বহন কৰি লৈ ফুৰিছো আমাৰ হৃদয়ত।


ধন অবিহনে কেনেকৈ বুক কৰিব ৰে’লৰ টিকট|irctc-online-ticket-booking-how-to-book-train-ticket-without-payment– News18 Assam\nৰে’লৰ টিকট বুক কৰিবলৈ হাতত পইচা নাই নেকি? কেনেকৈ বুক কৰিব টিকট?\nএতিয়া আপুনি হাতত পইচা নাথাকিলেও বুক কৰিব পাৰিব ৰে’লৰ টিকট, এই ধন আপুনি ১৪ দিনৰ পিছত পৰিশোধ কৰিলেও হ’ব\nUpdated:April 19, 2019, 9:36 AM IST\nUpdated: April 19, 2019, 9:36 AM IST\nযদি আপোনাৰ হাতত ৰে’লৰ টিকট বুক কৰিবলৈ পইচা নাথাকে তেতিয়া কি কৰিব? এনেকুৱা পৰিস্থিতিত নিশ্চয় আপুনি বিপাঙত পৰিব। কিন্তু এতিয়া আৰু চিন্তাৰ কোনো কাৰণ নাই। এতিয়া আপুনি হাতত পইচা নাথাকিলেও বুক কৰিব পাৰিব ৰে’লৰ টিকট। এই ধন আপুনি ১৪ দিনৰ পিছত পৰিশোধ কৰিলেও হ’ব। অৰ্থশাস্ত্ৰ প্ৰাইভেট লিমিটেডৰ পাইলট প্ৰজেক্ট ই–পে’–লেটাৰ (ePayLater)–এ সহায় কৰিব আপোনাক। ইণ্ডিয়ান ৰে’লৱে কেটাৰিং এণ্ড ট্যুৰিজিম কৰ্প’ৰেচন(IRCTC)–এ আগবঢ়াইছে এই সুবিধা। জানো আহক কি এই আঁচনি আৰু কেনেকৈ কৰিব পাৰি ব্যৱহাৰ।\nএই আঁচনিৰ জৰিয়তে গ্ৰাহকে IRCTCৰ ৱেবছাইটৰ পৰা ধন পৰিশোধ নকৰাকৈয়ে ৰে’লৰ টিকট বুক কৰিব পাৰে। আৰু এই টিকটৰ ধন ১৪ দিনৰ পিছত পৰিশোধ কৰিব পাৰে। এই সেৱাৰ সুবিধা লোৱা গ্ৰাহকে ধন পৰিশোধৰ সময়ত দিব লাগিব ৩.৫ শতাংশ পৰ্যন্ত সেৱা কৰ। অৱশ্যে আপুনি যদি ১৪ দিনৰ ভিতৰত ধন পৰিশোধ কৰে তেন্তে অতিৰিক্ত ধন ভৰিব নালাগে। যদিহে আপুনি সময়মতে লেনদেন সম্পন্ন কৰে তেন্তে আপোনাৰ ক্ৰেডিট লিমিটো বৃদ্ধি হ’ব পাৰে। এই লাভ আপুনি নিজৰ IRCTC একাউণ্টৰ পৰা উঠাব পাৰে। মনত ৰাখিব যে আপুনি লোৱা টিকটৰ মূল্য আপোনাৰ ক্ৰেডিট লিমিটৰ ভিতৰত হ’ব লাগিব আৰু সময়মতে পৰিশোধ কৰিব লাগিব। যদি আপুনি ধন পৰিশোধ কৰাত পলম কৰে তেন্তে এই সুবিধাৰ পৰা বঞ্চিত হ’ব।\nধন নোহোৱাকৈ কেনেকৈ বুক কৰিব টিকট?\nপ্ৰথমে আপুনি নিজৰ IRCTC একাউণ্ট লগইন কৰক। যদি আপোনাৰ IRCTC একাউণ্ট নাই বনাই লওক। ইয়াৰ পিছত টিকটৰ সবিশেষ তথ্য ভৰ্তি কৰি সুবিধা অনুসৰি ৰে’ল বাছনি কৰক। তাৰ পিছত বুক নাও অপচনত ক্লিক কৰক। ইয়াত ক্লিক কৰাৰ পিছত আপোনাৰ সন্মুখত দেখা দিব এটা নতুন পেজ। এই পেজত আপুনি ধন পৰিশোধ প্ৰক্ৰিয়াৰ সবিশেষ দাখিল কৰিব লাগিব। আপুনি ক্ৰেডিট, ডেবিট, BHIM App, নেট বেংকিঙৰ সহায়ত ধন পৰিশোধ কৰিব পাৰে। ইয়াৰ পিছত আপুনি ePayLater অপচনত ক্লিক কৰক।\nePayLater অপচনত ক্লিক কৰাৰ পিছত এই সুবিধা পাবলৈ আপুনি ePayLaterত নাম পঞ্জীয়ন কৰিব লাগিব। ইয়াৰ বাবে আপুনি www.epaylater.in ৱেবছাইটত গৈও পঞ্জীয়ন কৰিব পাৰে। পঞ্জীয়ন কৰাৰ পিছত আপোনাৰ সন্মুখত ধন পৰিশোধৰ অপচন আহিব। ইয়াত ক্লিক কৰিলে আপুনি ধন অবিহনে ৰে’লৰ টিকট লাভ কৰিব।\nধন পৰিশোধ নকৰিলে বাতিল হ’ব পাৰে একাউণ্ট\nটিকট বুক কৰাৰ ১৪ দিন পিছতো যদি আপুনি ধন পৰিশোধ নকৰে তেন্তে টিকটৰ মূল্যৰ ওপৰত সুদ দিব লাগিব। যদি আপুনি সেয়াও পৰিশোধ কৰাত পলম কৰে তেন্তে আপোনাৰ IRCTC একাউণ্ট বন্ধ কৰি দিয়া হ’ব।


অর্থনৈতিক উন্নয়ন class 10 দশম শ্ৰেণী সামাজ বিজ্ঞান প্ৰশ্ন উত্তৰ\nঅর্থনৈতিক উন্নয়ন class 10\nঅর্থনৈতিক উন্নয়ন প্ৰশ্ন উত্তৰ\nবিষয় (Subject) সামাজ বিজ্ঞান\nকিতাপখনৰ নাম অৰ্থনীতি\nপাঠৰ নাম অর্থনৈতিক উন্নয়ন\n১। ব্যাখ্যা কৰা\n(ক) অর্থনৈতিক বিকাশ (খ)অর্থনৈতিক উন্নয়ন (গ) মানব উন্নয়ন। (ঘ) অর্থনৈতিক পৰিকল্পনা। (৪) গণতান্ত্রিক পৰিকল্পনা (চ) উদাৰীকৰণ (ছ) ব্যক্তিগতকৰণ (জ) গােলকীকৰণ বা বিশ্বায়ন\n(ক) অর্থনৈতিক বিকাশ : অর্থনৈতিক বিকাশ হল দেশ এখনৰ জাতীয় আয় আৰু জনমূবি আয় বৃদ্ধি।\n(খ) অর্থনৈতিক উন্নয়ন: দেশৰ প্ৰাকৃতিক সম্পদৰ উপযুক্ত ব্যৱহাৰৰ মাধ্যমেৰে উৎপাদন ব্যৱস্থাৰ আমূল পৰিৱৰ্তন সাধন কৰি জীৱন ধাৰণৰ সাধাৰণ মানদণ্ড উন্নত কৰাকে অর্থনৈতিক উন্নয়ন বােলে।\n(গ) মানৱ উন্নয়নঃ যি উন্নয়নে জনসাধাৰণৰ সামূহিক পছন্দৰ বিস্তাৰ সাধন হােৱাটো বুজায় তাকেই মানব উন্নয়ন বােলে।\n(ঘ) অর্থনৈতিক পৰিকল্পনা : নির্ধাৰিত এছােৱা সময়ৰ ভিতৰত কেতবােৰ সুনির্দিষ্ট লক্ষ্যত উপনীত হােৱাৰ উদ্দেশ্য এক কেন্দ্রীয় কর্তৃপক্ষৰ দ্বাৰা দেশৰ অৰ্থনীতিৰ নিয়ন্ত্রণ আৰু দিগদর্শনেই হ’ল অর্থনৈতিক পৰিকল্পনা।\nগণতান্ত্রিক পৰিকল্পনা ঃ যি পৰিকল্পনাৰ যুগতকৰণৰ বিভিন্ন পর্যায়ত ৰাইজৰ অংশগ্রহণ সুনিশ্চিত কৰা হয় সেই পৰিকল্পনাই হ’ল গণতান্ত্রিক পৰিকল্পনা।\nউদাৰীকৰণঃ দেশৰ আর্থিক ব্যৱস্থাৰ ওপৰত থকা ৰাষ্ট্ৰৰ নিয়ৰ শিথিলকৰা হ’ল উদাৰীকৰণ।\n(ছ) ব্যক্তিগতকৰণঃ চৰকাৰী নিয়ন্ত্রণ আৰু ব্যৱস্থাপনৰ অধীনত থকা প্রতিষ্ঠানসমূহ বেচৰকাৰী খণ্ডলৈ মুকলি কৰি দিয়া। নীতিয়েই হ’ল ব্যক্তিগতকৰণ।।\n(জ) গােলকীকৰণ বা বিশ্বায়নঃ দেশ এখনৰ অৰ্থনীতিৰ সৈতে বিশ্ব অর্থনীতিৰ সংযােগ স্থাপন বা সংহতি সাধন কৰাটোৱেই\nহ’ল গােলকীকৰণ বা বিশ্বায়ন।\nলগতে পঢ়ক: মুদ্ৰা আৰু বেংক ব্যবস্থা\nচমু উত্তৰৰ প্ৰশ্ন\n২। অর্থনৈতিক বিকাশ আৰু অর্থনৈতিক উন্মানৰ দুটা প্রধান পার্থক্য উল্লেখ কৰা।\nউত্তৰঃ অর্থনৈতিক বিকাশ আৰু অর্থনৈতিক উায়নৰ দুটা প্রধান পার্থক্য হল-~-\n(ক) অর্থনৈতিক বিকাশৰ অৰ্থসীমিত; কিন্তু অর্থনৈতিক উন্নয়ন অর্থ বহল। অর্থনৈতিক বিকাশ হলেই অর্থনৈতিক উন্নয়ন হৈছে বুলি ক’ব নােৱাৰি কিন্তু অর্থনৈতিক উন্নয়ন হ’ব লাগিলে অর্থনৈতিক বিকাশ হব লাগিব।\n৩া মানব উন্নয়নৰ তিনিটা সূচক কি কি?\nউত্তৰঃ মানব উন্নয়নৰ তিনিটা সূচক হ’ল-\n(ক) প্রত্যাশিত আয়ুস, (খ) শিক্ষা আৰু (গ) জীৱন-যাত্ৰাৰ মান।\n81 সমষ্টিগত পছন্দৰ বিস্তাৰ সাধন হৈছে বুলিলে কি বুজিবা ?\nউত্তৰ: মানৱ উন্নয়নৰ ধাৰণাটোৰ লগত সমষ্টিগত পছন্দৰ সম্পর্ক ওতঃপ্রোত ভাবে জড়িত। মানৱ উন্নয়নে জনসাধাৰণৰ সামূহিক পছন্দৰ বিস্তাৰ সাধনৰ ওপৰত গুৰুত্ব আৰােপ কৰিছে। এই সমষ্টিগত পছন্দই অর্থনৈতিক, সামাজিক, সাংস্কৃতিক আৰু ৰাজনৈতিক পছন্দ সামৰি লৈছে। দেশ এখনৰ প্ৰকৃত সম্পদ হ’ল দেশখনৰ জনসাধাৰণ আৰু সেয়ে মানুহৰ সামাজিক, সামূহিক, অর্থনৈতিক, সাংস্কৃতিক আৰু ৰাজনৈতিক বিকাশৰ মাজেদি জীৱন-যাত্ৰাৰ মান বৃদ্ধি হ’ব লাগে।\n৫। ভাৰতবৰ্ষৰ পঞ্চবার্ষিক পৰিকল্পনাৰ তিনিটা মূল লক্ষ্য উল্লেখ কৰা।\nউত্তৰ: ভাৰতবৰ্ষৰ পঞ্চবার্ষিক পৰিকল্পনাৰ তিনিটা মূল লক্ষ্য হল-\n(ক) অর্থনৈতিক উন্নয়নৰ হাৰ ক্ষিপ্রতৰ কৰা,\n(খ) আর্থ-সামাজিক বৈষম্য দূৰ কৰা,\n(গ) দৰিদ্ৰতা নির্মূল কৰা আৰু নিয়ােগৰ সা-সুবিধা সমূহ বৃদ্ধি কৰা৷\nNITI আয়োগৰ সদস্যসকল কোন কোন?\nউত্তৰঃ NITI আয়ােগৰ অধ্যক্ষ হ’ল প্রধানমন্ত্রী। এই আয়ােগৰ অন্যান্য সদস্যসকল হ’ল এজন উপাধ্যক্ষ, ৰাজ্যসমূহৰ মুখ্যমন্ত্ৰীসকল আৰু কেন্দ্রীয় শাসিত অঞ্চলৰ উপ-ৰাজ্যপালসকল, চাৰিগৰাকী কেন্দ্রীয় মন্ত্রী, মুখ্য কাৰ্যবাহী বিষয়া আৰু বিশেষজ্ঞসকল।\n(গ) দীঘল উত্তৰপ্রশ্নঃ\n৭। ভাৰতবৰ্ষৰ পৰিকল্পিত অর্থনৈতিক উন্নয়নৰ প্ৰথমছােৱা (১৯৫১-১৯৯১) আৰু দ্বিতীয়ছােৱা (১৯৯১ ৰ পৰা বর্তমানলৈ)ৰ মাজত থকা এটা মূল পার্থক্য ব্যাখ্যা কৰা।\nউত্তৰ ভাৰতবৰ্ষৰ পৰিকল্পিত অর্থনৈতিক উন্নয়নক ব্যাখ্যা দুটা ভাগত ভাগ কৰিব পাৰি— প্রথমে ১৯৫০-৫১চনৰ পৰা ১৯৯০-৯১ চনলৈ আৰু দ্বিতীয়তে ১৯৯০-৯১ চনৰ পৰা বৰ্তমানলৈ। ১৯৫০-৫১ চনৰ পৰা ১৯৯০-৯১ চনৰ সময়ছােৱাত ভাৰতীয় অর্থনীতিৰ গুৰি ধৰোঁতা আছিল ৰাজহুৱা খণ্ড।ব্যক্তিগত খণ্ডৰ\nভূমিকা আছিল গৌণ। ভাৰতবৰ্ষৰ আর্থিক ব্যবস্থা হৈছে মিশ্রিত আর্থিক ব্যৱস্থা। যি আর্থিক ব্যৱস্থাত ৰাজহুৱা বা চৰকাৰী খণ্ড আৰু ব্যক্তিগত খণ্ডৰ সহাৱস্থান হয়, সেই আর্থিক ব্যবস্থাই হ’ল মিশ্রিত আর্থিক ব্যবস্থা। ভাৰতীয় পৰিকল্পনাৰ প্ৰথমছােৱা সময়ত ৰাজহুৱা খণ্ডৰ তুলনাত ব্যক্তিগত খণ্ডৰ গুৰুত্ব কম আছিল। ভাৰতবৰ্ষক ঔদ্যোগিক নীতিয়ে সমাজবাদী সমাজ প্রতিষ্ঠা কৰাটো এক প্রধান লক্ষ্য হিচাপে গ্ৰহণ কৰিছিল। এই সময়ছােৱাত ভাৰতীয় অর্থনীতিৰ মূল লক্ষ্য সমূহ আছিল—\n(i) অর্থনৈতিক উন্নয়নৰ হাৰ ক্ষিপ্ৰ কৰি তােলা।\n(ii) আধুনিক প্রযুক্তিবিদ্যা প্রয়ােগৰ ওপৰত গুৰুত্ব প্রদান ।\n(iii) আত্মনিৰ্ভৰশীলতা অর্জন কৰা।\n(iv) সামাজিক ন্যায় প্রতিষ্ঠা কৰা।\nএই সময়ছােৱাত বেংক, বীমা, পৰিবহণ, ব্যৱসায়, কৃষি আদিৰ কিছু উন্নতি হ’ল।। আনহাতে ‘ভাৰতবৰ্ষৰ পৰিকল্পিত অর্থনৈতিক উন্নয়নৰ দ্বিতীয়ছােৱাই ১৯৯১-৯২ চনৰ পৰা বৰ্তমানলৈ সামৰি লৈছে। এই সময়ছােৱাত ‘ভাৰতীয় অর্থনীতিৰ এক গুৰুত্বপূৰ্ণ পৰিৱৰ্তন হ’ল। উদাৰীকৰণ, ব্যক্তিগতকৰণ আৰু গােলকীকৰণৰ গুৰুত্ব বৃদ্ধি পালে আৰু ৰাজহুৱা খণ্ডৰ গুৰুত্ব হ্রাস পালে। এই তাৎপর্যপূর্ণ পৰিবৰ্তনৰ তিনিটা মূল কাৰণ। প্ৰথমতে, চৰকাৰী ব্যয় বৃদ্ধিৰ হাতকৈ চৰকাৰী আয় বৃদ্ধি কম হােৱা বাবে বৃহৎ বিত্তীয় ঘাটিয়ে দেখা দিছিল। দ্বিতীয়তে, প্রধানকৈসীমিত উৎপাদনৰ ফলত সৃষ্টি হােৱা মুদ্রাস্ফীতি বা সা-সামগ্ৰীৰ নেৰানেপেৰা মূল্যবৃদ্ধিয়ে বিশেষকৈ সমাজৰ দুর্বল শ্ৰেণীৰ লােকক বাৰুকৈয়ে জুৰুলা কৰিলে। তৃতীয়তে ১৯৯০-৯১ চনত ভাৰতীয় অর্থনীতিলৈ বিদেশৰ মূলধন অহাটো কমি গৈছিল। আনহাতে, ভাৰতীয় অর্থনীতিৰ পৰা মূলধনৰ বহিগৰ্ম হৈছিল। সেয়েহে বিশ্ব বেংকৰ পৰামর্শ অনুসৰি ভাৰতত অর্থনৈতিক সংস্কাৰ কাৰ্যসূচী প্ৰৱৰ্তন কৰিলে যিয়ে উদাৰীৰণ,ব্যক্তিগতকৰণ আৰু গোলকীকৰণ অৰ্যসূচীক উদগনি যােগাইছিল।\n৮। ভাৰতবৰ্ষতঅর্থনৈতিক সংস্কাৰপ্ৰৱর্তনৰ তিনিটা মূল কাৰণ চমুকৈ ব্যাখ্যা কৰা।\nউত্তৰ। ১৯৯১-৯২ চনৰ পৰা বৰ্তমানলৈ ভাৰতীয় অর্থনীতি এক গুৰুত্বপূর্ণ পবির্তন সাধিত হ’ল।উদাৰীকৰণ, ব্যক্তিগতকৰণ আৰু গােলকীকৰণ বা বিশ্বায়ণেৰ গুৰুত্ব বৃদ্ধি পালে আৰুৰাজহুৱা খণ্ডৰ গুৰুত্ব হ্রাস পালে। এই তাৎপর্যপূর্ণ পৰিবৰ্তনৰ তিনিটা মূল কাৰণ তলত দিয়া হল-\n(ক) চৰকৰী ব্যয় বৃদ্ধিৰ হাৰতকৈ চৰকাৰী আয় বৃদ্ধি কম হােৱা বাবে বৃহৎ বিত্তীয় ঘাটিয়ে দেখা দিছিল। ৰাজহুৱা খণ্ডৰ উদ্যোগসমূহত চৰকাৰী বিনিয়ােগৰ পৰিমাণ বৃদ্ধি কৰা হৈছিল যদিও তেনে ভালেমান উদ্যোগে লােকচান ভৰিবলগীয়া হৈছিল। ১৯৯০ চনৰ মাৰ্চ মাহত ২৪৪ টাৰাজহ্বা খণ্ডৰ লােকচান ভৰা উদ্যোগৰ ভিতৰত ৫৮ টাইৰুগ্ন হৈ পৰিছিল।\n(খ) দ্বিতীয়তে প্রধানকৈ সীমিত উৎপাদনৰ ফলত সৃষ্টি হােৱা মুদ্রাস্ফীতি বা সা-সামগ্ৰীৰ নেৰানেপেৰা মূল্যবৃদ্ধিয়ে বিশেষকৈ সমাজৰ দুর্বল শ্ৰেণীৰ লােকক বাৰুকৈয়ে জুৰুলা কৰিলে।\n(গ) তৃতীয়তে, ১৯৯০-৯১ চনত ভাৰতবৰ্ষৰ বৈদেশিক বাণিজ্যৰ ছবিখন ভয়াবহ হৈ পৰিছিল। সেই সময়ছােৱাত নিম্নগামী ভাৰতীয় অর্থনীতিলৈ বিদেশৰ মূলধন অহাটো কমি গৈছিল। আনহাতে, ভাৰতীয় অর্থনীতিৰ পৰা মূলধনৰ বহির্গমন হৈছিল। ইয়াৰ ফলত ভাৰতবৰ্ষৰ বৈদেশিক বাণিজ্যৰ ঘাটিৰ পৰিমাণ উদ্বেগজনক হৈ পৰিছিল। সেই সময়ত বিশ্ব বেংকেও পৰামৰ্শ আগবঢ়ালে যে ভাৰতীয় অর্থনীতিৰ গাঁথনিমূলক পৰিবৰ্তন হ’ব লাগে। তাৰ পিছত অর্থনৈতিক সংস্কাৰৰ কাৰ্যসূচী গ্রহণ কৰিলে।\nঅর্থনৈতিক সংস্কাৰৰ তিনিটা সুফল উল্লেখ কৰা।\nউত্তৰঃ বিশ্ব বেংকৰ পৰামর্শ অনুসৰি পি. ভি.নৰসিংহৰাও নেতৃত্বাধীন কেন্দ্রীয় চৰকাৰে অর্থনৈতিক সংস্কাৰ কাৰ্যসূচী প্রবর্তন কৰিলে। এই কাৰ্যসূচীয়ে উদাৰীকৰণ, ব্যক্তিগতকৰণ আৰু গােলকীকৰণ বা বিশ্বায়নৰ কাৰ্যসূচীক উনি যােগাইছিল। এই অর্থনৈতিক সংস্কাৰৰ কিছুমান সুফল দেখা যায়। সেইবােৰ হ’ল—\n(ক) অর্থনৈতিক উন্নয়নৰ হাৰ বৃদ্ধি হৈছে। প্ৰকৃততে ২০০৫-২০০৬, ২০০৬-২০০৭ আৰু ২০০৭-২০০৮ চনত বার্ষিক উন্নয়নৰ হাৰ আছিল যথাক্রমে ১,৫ শতাংশ, ৯.৭ শতাংশ, আৰু ৯.২ শতাংশ। ইয়াৰ পিছৰ বৰ্ষত অর্থাৎ ২০০৯- ২০১০ চনৰ পৰা ২০১২ ক পৰা ২০১৩ চনলৈ গড় হিচাপত বার্ষিক উন্নয়নৰ হাৰ আছিল ৬.৭ শতাংশ। শেহতীয়া অর্থনৈতিক সমীক্ষা অনুসৰি ২০১৩-২০১৪ চনত বার্ষিক উন্নয়নৰ হাৰ আছিল ৭.২ শতাংশ।\n(খ) পাইকাৰী মূল্যসূচী পূর্বৰ তুলনাত হ্রাস হৈছে। অৱশ্যে খুচুৰা মূল্যসূচী সেই একে হাৰত কমি অহা নাই। ভাৰতবৰ্ষৰ কেন্দ্ৰীয় বেংক ৰিজাৰ্ভ বেংকত জমা হােৱা বৈদেশিক বিনিময়যােগ্য মুদ্ৰাৰ পৰিমাণ বৃদ্ধি হৈছে। এই\n(গ) পৰিমাণ বর্তমান ৩২৮.৭ বিলিয়ন ডলাৰ হৈছে। এই জমাৰ পৰিমাণে ভাৰতৰ অহা ৭ মাহৰ আমদানিৰ মূল্য সামৰি লব।\n১০। অর্থনৈতিক সংস্কাৰ প্ৰৱর্তনৰ ফলত সৃষ্টি হােৱা দুটা অসুবিধা চমুকৈ ব্যাখ্যা কৰা।।\nউত্তৰঃ অর্থনৈতিক সংস্কাৰৰ প্ৰবৰ্তনৰ বাবে কিছু সুফল ভাৰতবৰ্ষৰ অৰ্থনীতিত দেখা যায়।কিন্তু এই নীতিৰ ফলত কেতবােৰ সমস্যাৰাে সৃষ্টি কৰিছে। এই সংস্কাৰনীতিয়ে প্রতিযােগিতাৰ প্ৰসাৰ আৰু তীব্রতা দুয়ােটাই বৃদ্ধি কৰিছে। বিভিন্ন সামগ্রী বজাৰত বিক্ৰী কৰা হ’ল। এই প্রতিযােগিতা সুস্থ হ’ব লাগিলে জনসাধাৰণৰ ক্রয় ক্ষমতাৰ পৰিমাণ বৃদ্ধি হ’ব লাগিব। জনসাধাৰণে আয় অনুসৰি ব্যয় কৰিব লাগিব। সেই স্থলত যদি আয় অনুপাতে যদি ব্যয় বেছি হয় তেন্তে জনসাধাৰণে বহুতাে সমস্যাৰ সন্মুখীন হ’ব পাৰে বজাৰকেন্দ্রিক অর্থনীতিৰ প্ৰভাৱ দৰিদ্ৰ শ্ৰেণীৰ লােকৰ ওপৰত যথেষ্ট পৰিমাণে হােৱা দেখা যায়। এই অর্থনীতিৰ ফলত ধনী লােকসকল ক্রমান্বয়ে ধনী আৰু দুখীয়াসকল ক্রমান্বয়ে দুখীয়া হৈ যাব ধৰিছে। সেয়েহে বজাৰকেন্দ্রিক অর্থনীতিয়ে যাতে দৰিদ্ৰসকলক বঞ্চিত কৰিব নােৱাৰে সেইটো নিশ্চিত কৰিবলৈ হ’লে সুপ্রশাসন ব্যৱস্থা এটা বাহাল । থকাটো প্রয়ােজনীয়। বর্তমান ভাৰতবৰ্ষত অর্থনৈতিক উন্নয়নৰ সুফলবােৰৰ পৰা সমাজৰ কোনাে শ্ৰেণীৰ লােক যাতে বঞ্চিত নহয় তাৰ বাবে অন্তর্ভুক্তিকৰণৰ প্ৰক্ৰিয়াৰ ওপৰত যথেষ্ট গুৰুত্ব আৰােপ কৰিছে।\n১১। অসমৰ চলিত পঞ্চবার্ষিক পৰিকল্পনাৰ ছটা প্রধান লক্ষ্য উল্লেখ কৰা।\nউত্তৰ: অসমৰ চলিত পঞ্চবার্ষিক পৰিকল্পনা অর্থাৎ দ্বাদশ পৰিকল্পনা ২০১২ চনৰ পৰা ২০১৭ চনলৈ যুগুত কৰা হয়। এই পৰিকল্পনাৰ প্ৰধান লক্ষ্যসমূহ হ’ল-\n(ক) দেশৰ উমতি উন্নত ৰাজ্যসমূহৰ সম পর্যায়লৈ আহিবলৈ অহা দুই-তিনিটা দশকৰ ভিতৰত অসমৰ উন্নয়নৰ হাৰ ১০ শতাংশলৈ বৃদ্ধি কৰা।\n(খ) দৰিদ্ৰতা আৰু অর্থনৈতিক বৈষম্য হ্রাস কৰাৰ বাবে বিভিন্ন আঁচনি গ্রহণ কৰা।।\n(গ) শেহতীয়া প্রযুক্তিবিদ্যা আৰু বিজ্ঞানসন্মত ব্যৱস্থাপনাৰ জৰিয়তে বানপানী আৰু গৰাখহনীয়া সমস্যাটোৰ সমাধান কৰা।\n(ঘ) কৃষি খণ্ডৰ বার্ষিক উন্নয়নৰ হাৰ ৬ ৰ পৰা ৮ শতাংশলৈ বৃদ্ধি কৰা।\n(৪) শক্তি উৎপাদনৰ ক্ষেত্ৰত আত্মনিৰ্ভৰশীলতা অর্জনকৰা আৰুশক্তি পৰিবহন আৰু বিতৰণৰ ক্ষেত্ৰত আধুনিক প্রযুক্তিবিদ্যা। প্রয়ােগ কৰা।\n(চ) ৰাজ্য চৰকাৰ, পঞ্চায়ত, নগৰীয়া নিকায়, জিলা পৰিষদ আৰু জনজাতি উন্নয়ন সুপ্রশাস ৱিস্থা নিশ্চিত কৰিবলৈ কেতবােৰ আঁচনি গ্ৰহণ কৰা।\n১। অর্থনৈতিক পৰিকল্পনা বুলিলে কি বুজা?\nউত্তৰঃ ৰাষ্ট্ৰৰ দ্বাৰা নিৰ্ধাৰিত নীতি অনুযায়ী অর্থনৈতিক কার্যকলাপ নিয়ন্ত্রণ কৰি জীৱন নির্বাহৰ মান উন্নয়নৰ কাৰনে যি সুনির্দিষ্ট পৰিকল্পনা হাতত লােৱা হয় তাকেই অর্থনৈতিক পৰিকল্পনা বােলে। বজাৰকেন্দ্রিক অর্থনীতিৰ প্ৰভাৱ দৰিদ্ৰ শ্ৰেণীৰ লােকৰ ওপৰত যথেষ্ট পৰিমাণে হােৱা দেখা যায়। এই অর্থনীতিৰ ফলত ধনী লােকসকল ক্রমান্বয়ে ধনী আৰু দুখীয়াসকল ক্রমান্বয়ে দুখীয়া হৈ যাব ধৰিছে। সেয়েহে বজাৰকেন্দ্রিক অর্থনীতিয়ে যাতে দৰিদ্ৰসকলক বঞ্চিত কৰিব নােৱাৰে সেইটো নিশ্চিত কৰিবলৈ হ’লে সুপ্রশাসন ব্যৱস্থা এটা বাহাল । থকাটো প্রয়ােজনীয়। বর্তমান ভাৰতবৰ্ষত অর্থনৈতিক উন্নয়নৰ সুফলবােৰৰ পৰা সমাজৰ কোনাে শ্ৰেণীৰ লােক যাতে বঞ্চিত নহয় তাৰ বাবে অন্তর্ভুক্তিকৰণৰ প্ৰক্ৰিয়াৰ ওপৰত যথেষ্ট গুৰুত্ব আৰােপ কৰিছে।\nউত্তৰ অসমৰ চলিত পঞ্চবার্ষিক পৰিকল্পনা অর্থাৎ দ্বাদশ পৰিকল্পনা ২০১২ চনৰ পৰা ২০১৭ চনলৈ যুগুত কৰা হয়। এই পৰিকল্পনাৰ প্ৰধান লক্ষ্যসমূহ হ’ল-\n(খ) দৰিদ্ৰতা আৰু অর্থনৈতিক বৈষম্য হ্রাস কৰাৰ বাবে বিভিন্ন আঁচনি গ্রহণ।\n(গ) শেহতীয়া প্রযুক্তিবিদ্যা আৰু বিজ্ঞানসন্মত ব্যৱস্থাপনাৰ জৰিয়তে বানপানী আৰু গৰাখহনীয়া সমস্যাটোৰ সমাধান কৰা\n(ঘ) কৃষি খণ্ডৰ বার্ষিক উন্নয়নৰ হাৰ ৬ ৰ পৰা ৮ শতাংশলৈ বৃদ্ধি করা।\n(৪) শক্তি উৎপাদনৰ ক্ষেত্ৰত আত্মনিৰ্ভৰশীলতা অর্জনকৰা আৰুশক্তি পৰিবহন আৰু বিতৰণৰ ক্ষেত্ৰত আধুনিক প্রযুক্তিবিদ্যা প্রয়ােগ কৰা। ৰাজ্য চৰকাৰ, পঞ্চায়ত, নগৰীয়া নিকায়, জিলা পৰিষদ আৰু জনজাতি উন্নয়ন সুপ্রশাস ৱিস্থা নিশ্চিত কৰিবলৈ কেতবােৰ আঁচনি গ্ৰহণ কৰা।\nউত্তৰঃ ৰাষ্ট্ৰৰ দ্বাৰা নিৰ্ধাৰিত নীতি অনুযায়ী অর্থনৈতিক কার্যকলাপ নিয়ন্ত্রণ কৰি জীৱন নির্বাহৰ মান উন্নয়নৰ কাৰনে যি সুনির্দিষ্ট পৰিকল্পনা হাতত লােৱা হয় তাকেই অর্থনৈতিক পৰিকল্পনা বােলে।\nজনমুৰি আয় কি?\nউত্তৰঃ জনমূৰি আয় হ’ল এখন দেশৰ সমূহ জনসাধাৰণৰ গড় আয়। দেশৰ জাতীয় আয় বা ৰাষ্ট্ৰীয় আয়ক, দেশৰ মুঠ জনসংখ্যাৰ মাজত ভাগ কৰি দিলে জনমুৰি আয় পােৱা যায়।\nঅথাৎ জনমুৰি আয় =\nমুঠ ৰাষ্ট্ৰীয় আয়\n৩া ঋতুজ নিবনুবা কি?\nউত্তৰ: ভাৰতবৰ্ষৰ কৃষি সমাজত ঋতুজ নিবনুৱা এটা স্বাভাৱিক অৱস্থা। জলবায়ু আৰু বৰষুণৰ ওপৰত নিৰ্ভৰ কৰি থকা পৰম্পৰাগত কৃষিখণ্ডইবছৰৰ সকলাে সময়ত নিয়মিত ভাৱেকর্মসংস্থানৰ সুবিধা আগবঢ়াৰ নােৱাৰে। গতিকে খেতিয়কসকলে নিচ্ছাকৃতভাৱেবচৰৰ কেইমাহমান এনেয়ে ঘৰত বহিবলগীয়া হয়। এনে কর্মহীন খেতিয়ক সকলক ঋতুজ নিবনুৱা বােলে।\n8। বজাৰ অর্থনৈতিক ব্যৱস্থাত চৰকাৰৰ ভুমিকা কেনে ধৰণৰ?\nউত্তৰঃবজাৰ অর্থনৈতিকব্যৱস্থাত চৰকাৰৰ সক্রিয় প্রচেষ্ঠাতহে অর্থনৈতিক উন্নয়ন সম্ভৱ হৈ উঠে।সেয়েহেবজাৰঅর্থনৈতিক ব্যৱস্থাৰ সামাজিক আৰু অর্থনৈতিক দ্রুত পৰিবৰ্তনৰ ক্ষেত্ৰত দক্ষ আৰু দায়িত্বশীল চৰকাৰৰ প্রয়ােজন। এখন চৰকাৰে সেই দেশ নাইবা অঞ্চলৰ মুখ্য অর্থনৈতিক উৎপাদনক প্রভাতি আৰু নিয়ন্ত্রণ কৰিব পৰা ভূমিকা পালন কৰ্বি লাগে।\n৫। বজাৰ অর্থনীতি বুলিলে কি বুজা?\nউত্তৰঃ বজাৰ অর্থনীতি হ’লয’ত বজাৰ দুটা প্রধান শক্তি চাহিদা আৰু যােগানৰ, ক্রিয়া-প্রক্রিয়াৰ ফলত বজাৰ এখন পৰিচালিত হয়। অর্থাৎ, ইয়াৰ হিচাপত বস্তুৰ দাম, উৎপাদন, ভােগকাৰ্য্য, সঞ্চয়, বিনিয়ােগ ইত্যাদি নিয়ন্ত্রিত হয়।\nদাৰিদ্ৰ চক্ৰৰ মূল কাৰণ কি?\nউত্তৰ দাৰিদ্ৰ চক্ৰৰ মূল কাৰণ হ’ল – মূলধন বিনিয়ােগৰ অভাৱ।\nমিশ্র অর্থনীতি কি?\nউত্তৰঃ যি অর্থনীতিত উৎপাদন ব্যৱস্থা, কিছুমান ৰাজহুৱা খণ্ড (চৰকাৰৰ হাতত)ৰ তাত থাকে আৰু বাকীখিনি ব্যক্তিগত খণ্ডৰ হাতত থাকে, সেই অর্থনৈতিক ব্যবস্থাক মিশ্র অর্থনীতি বােলে। যেনেঃ- ভাৰতবর্ষ।\n৮। উন্নয়নশীল ৰাষ্ট্রৰ নিম্ন মূলধন গঠনৰ এটা কাৰণ আঙুলিয়াই দিয়া।\nউত্তৰ: এটা কাৰণ হ’ল – নিম্নমানৰ সঞ্চয় আৰু বিনিয়ােগৰ পৰিমাণ।\n৯। ভাৰত্ৰৰ পৰিকল্পনা আয়ােগ কোন চনত গঠন কৰা হৈছিল?\nউত্তরঃ ১৯৫০ চনত।।\n১০। ভাৰতৰ দশম পঞ্চবার্ষিক পৰিকল্পনা কোন চনত আৰম্ভ হৈছিল ?\nউত্তৰঃ ১ এপ্রিল ২০০২ নিত।


ফিলোছ'ফিয়া নেচাৰেলিচ প্ৰিন্সিপিয়া মেথেমেটিকা - অসমীয়া ৱিকিপিডিয়া\n(প্ৰিন্সিপিয়াৰ পৰা পুনঃনিৰ্দেশিত)\nফিলোছ'ফিয়া নেচাৰেলিচ প্ৰিন্সিপিয়া মেথেমেটিকা (লেটিন: Philosophiæ Naturalis Principia Mathematica, ইংৰাজী: Mathematical Principles of Natural Philosophy) চমুকৈ, “প্ৰিন্সিপিয়া” হ'ল ১৬৮৭ চনৰ ৫ জুলাইত প্ৰকাশিত ইংৰাজী গণিতজ্ঞ তথা বিজ্ঞানী ছাৰ আইজাক নিউটনৰ এখন বিখ্যাত গ্ৰন্থ। প্ৰথম সংস্কৰণৰ নিউটনৰ ব্যক্তিগত প্ৰতিলিপিৰ ব্যাখ্যা আৰু সংশোধন কৰাৰ পাছত ১৭১৩ আৰু ১৭২৬ চনত পুনৰ দুটা সংস্কৰণ প্ৰকাশ কৰে। পদাৰ্থবিজ্ঞানৰ তিনিটা গুৰুত্বপূৰ্ণ বিষয় প্ৰিন্সিপিয়াত উল্লেখ আছে; বিষয়তিনিটা হ'ল ক্ৰমে নিউটনৰ গতিবিষয়ক সূত্ৰসমূহ, নিউটনৰ বিশ্বজনীন মহাকৰ্ষণ সূত্ৰ আৰু কেপলাৰৰ গ্ৰহ গতি সম্পৰ্কীয় সূত্ৰসমূহ। বিজ্ঞানৰ ইতিহাসত সবাতোকৈ গুৰুত্বপূৰ্ণ কৰ্মবোৰৰ ভিতৰত প্ৰিন্সিপিয়া অন্যতম। নিউটনৰ ভৌতিক তত্ত্বসমূহ প্ৰমাণ কৰিবলৈ নিউটনে গণিতৰ এক নতুন পদ্ধতি আৱিস্কাৰ কৰিছিল যাৰ নাম কলন গণিত আৰু এই কলন গণিত ব্যৱহাৰ কৰিয়েই নিউটনে তত্ত্বসমূহ প্ৰমাণ কৰিছিল।\nছাৰ আইজাক নিউটন (১৬৪৩–১৭২৭) প্ৰিন্সিপিয়াৰ লেখক\nপ্ৰিন্সিপিয়াৰ নিউটনৰ প্ৰতিলিপি\n1 বাহ্যিক সংযোগ\n1.1 লেটিন সংস্কৰণ\n1.1.1 প্ৰথম সংস্কৰণ (১৬৮৭)\n1.1.2 দ্বিতীয় সংস্কৰণ (১৭১৩)\n1.1.3 তৃতীয় সংস্কৰণ (১৭২৬)\n1.1.4 পৰৱৰ্তী লেটিন সংস্কৰণ\n1.2 ইংৰাজী অনুবাদ\nৱিকিমিডিয়া কমন্সত Philosophiae Naturalis Principia Mathematica সম্পৰ্কীয় মিডিয়া ফাইল আছে।\nলেটিন সংস্কৰণ[সম্পাদনা কৰক]\nৱিকিউৎসত Philosophiae Naturalis Principia Mathematica বিষয় সংক্ৰান্তীয় মূল পাঠ্য আছে।\nপ্ৰথম সংস্কৰণ (১৬৮৭)[সম্পাদনা কৰক]\nদ্বিতীয় সংস্কৰণ (১৭১৩)[সম্পাদনা কৰক]\nতৃতীয় সংস্কৰণ (১৭২৬)[সম্পাদনা কৰক]\nপৰৱৰ্তী লেটিন সংস্কৰণ[সম্পাদনা কৰক]\nৱিকিউৎসত The Mathematical Principles of Natural Philosophy (American edition, 1846) বিষয় সংক্ৰান্তীয় মূল পাঠ্য আছে।\n↑ "The Mathematical Principles of Natural Philosophy", Encyclopædia Britannica, প্ৰকাশক London, http://www.britannica.com/EBchecked/topic/369153/The-Mathematical-Principles-of-Natural-Philosophy\n↑ Volume 1 of the 1729 English translation is available as an online scan; limited parts of the 1729 translation (misidentified as based on the 1687 edition) have also been transcribed online.\n↑ Newton, Isaac. "Philosophiæ Naturalis Principia Mathematica (Newton's personally annotated 1st edition)". http://cudl.lib.cam.ac.uk/view/PR-ADV-B-00039-00001/.\n↑ উদ্ধৃতি ত্ৰুটি: অবৈধ <ref> টেগ; variorum নামৰ refৰ বাবে কোনো পাঠ্য প্ৰদান কৰা হোৱা নাই\n"https://as.wikipedia.org/w/index.php?title=ফিলোছ%27ফিয়া_নেচাৰেলিচ_প্ৰিন্সিপিয়া_মেথেমেটিকা&oldid=169424"ৰ পৰা সংকলিত\nপদাৰ্থ বিজ্ঞানৰ গ্ৰন্থ\nএই পৃষ্ঠাখন ০৬ আগষ্ট, ২০১৭ তাৰিখে ০৯:১১ বজাত অন্তিম সংশোধন কৰা হৈছিল।


চিন্তনঃ প্ৰতিক্ৰিয়াশীল, অতীতমুখী আৰ.এছ.এছৰ ভৱিষ্যত একৈশ শতিকাতো উজ্বল হৈছেনো কিয়? :: কানাই গগৈ - অসমীয়াৰ সুখ-দুখ\nHome ARTICLE KANAI-GOGOI RECENT কানাই গগৈ প্ৰৱন্ধ চিন্তনঃ প্ৰতিক্ৰিয়াশীল, অতীতমুখী আৰ.এছ.এছৰ ভৱিষ্যত একৈশ শতিকাতো উজ্বল হৈছেনো কিয়? :: কানাই গগৈ\nxukhdukh.com August 09, 2021 ARTICLE, KANAI-GOGOI, RECENT, কানাই গগৈ, প্ৰৱন্ধ,\nপ্ৰতিক্ৰিয়াশীল, অতীতমুখী আৰ.এছ.এছৰ ভৱিষ্যত একৈশ শতিকাতো উজ্বল হৈছেনো কিয়?\nকেতিয়াবা মনলৈ এক প্ৰশ্ন আহে যে, ২১ শতিকাতো প্ৰতিক্ৰিয়াশীল, অতীতমুখী আৰ.এছ.এছৰ ধাৰণা সমাজত কিয় বৰ্তি আছে? ৰাষ্ট্ৰীয় স্বয়ংসেৱক সংঘ বা আৰ.এছ.এছৰ ‘দৰ্শন’ বুজিবলৈ হ’লে তলৰ কথাখিনি জনাটো হয়তো উচিত হব।\n১৯৪০ চনত আৰ এছ এছৰ অন্যতম প্ৰতিষ্ঠাতা ৱিনায়ক দামোদৰ সৱৰকৰে কৈছিল: “..... আৰ্য সংস্কৃতিৰ শত্ৰুবিলাকৰ বিৰুদ্ধে জাৰ্মানীয়ে আৰম্ভ কৰা জিহাদে বিশ্বৰ আৰ্য গোষ্ঠীবোৰক জাগৃত কৰাৰ সমান্তৰালভাবে ভাৰতৰ হিন্দুসকলকো তেওঁলোকৰ হেৰাই যোৱা গৌৰৱময় অতীতৰ পুনৰুদ্ধাৰৰ বাবে উদ্বুদ্ধ কৰি তুলিব৷ ... জাৰ্মানী আৰু ইটালীয়ে যুদ্ধবিধ্বস্ত অৰ্থনীতিৰ পুনৰনিৰ্মাণ কৰি নিজকে শক্তিশালী ৰাষ্ট্ৰলৈ ৰূপান্তৰিত কৰিব পাৰিলে একমাত্ৰ নাৎছি বা ফেছিষ্ট যাদুদণ্ডৰ পৰশত, আৰু ইয়ে প্ৰমাণ কৰে যে নাৎছিবাদ, অৰ্থাৎ ফেছিবাদহে একমাত্ৰ অনুকৰণীয় আদৰ্শ৷” ...\n(এইখিনিতে উল্লেখ কৰি থোৱা ভাল যে যুদ্ধবিধ্বস্ত জাৰ্মান অৰ্থনীতিৰ পুনৰনিৰ্মাণত ‘ফেছিষ্ট যাদুদণ্ডৰ’ (!) কোনো ভূমিকা নাছিল –- সেই অৰ্থনীতিৰ পুনৰনিৰ্মাণ হৈছিল বিশ্ব পুঁজিপতিসকলে জাৰ্মানীক প্ৰদান কৰা বৃহৎ পৰিমাণৰ ঋণ তথা তদানীন্তন আধুনিকতম প্ৰযুক্তিৰ দ্বাৰাহে !)৷\nজাৰ্মানীক ‘পৰিষ্কাৰ’ কৰাৰ উদ্দেশ্যে হিটলাৰে সংঘটিত কৰা ইহুদীসকলৰ নিধন সৱৰকৰে সমৰ্থন কৰিছিল তথা পৰামৰ্শ আগবঢ়াইছিল এই বুলি যে ভাৰতত মুছলমানসকলৰো তেনে দশা হোৱা উচিত৷\nআৰ এছ এছৰ আন এজন প্ৰতিষ্ঠাতা মাধৱ সদাশিৱ গোলৱালকৰে লিখিছিলঃ “... আৰ্য জাতি আৰু সংস্কৃতিৰ পৱিত্ৰতা ৰক্ষা কৰাৰ বাবেই জাৰ্মানীত ইহুদীসকলক নিধন কৰা হৈছে, আৰু এইদৰে সৰ্বোচ্ছ স্তৰত আৰ্যৰ গৌৰৱ প্ৰদৰ্শিত হৈছে৷ গোষ্ঠীগত, ভাষিক, সাংস্কৃতিক, ধৰ্মীয় বহুত্বৰ ঠাইত আত্মস্থকৰণৰ যোগেদি একত্বৰ প্ৰতিষ্ঠাৰ বাবেই সেই দেশখনত ইবোৰ কৰি থকা হৈছে৷ ... ভাৰততো ‘বিদেশী উপাদানবোৰৰ’ বাবে দুটা পথেই খোলা আছেঃ জাতীয় গৰিষ্ঠসকলৰ মাজত লীন গৈ তেওঁলোকৰ সংস্কৃতি গ্ৰহণ কৰা অথবা গৰিষ্ঠসকলৰ দয়াৰ ওপৰত নিৰ্ভৰশীল হৈ জীয়াই থকা –- গৰিষ্ঠসকলে যদি থাকিবলৈ দিয়ে, তেন্তে এই ‘বিদেশী উপাদানবোৰ’ ভাৰতত থাকিব পাৰিব, অন্যথাই তেওঁলোকে দেশখন এৰি গুচি যাব লাগিব৷”\nবুজাত অসুবিধা নাই যে হিটলাৰৰ নাৎছিবাদ আৰু আৰ এছ এছৰ ‘দৰ্শন’ একেটা মুদ্ৰাৰে ইপিঠি-সিপিঠি৷ অৰ্থাৎ জাৰ্মান জাতি আৰু ভাৰতৰ হিন্দুসকল হেনো অভিন্ন৷ অথচ দুয়োটা জনসমষ্টি একেটা আৰ্য মূলৰ পৰা উৎপত্তি হ’ল বোলা কথাষাৰ সৃষ্টি হৈছে এটা ভ্ৰান্ত ধাৰণাৰ পৰাহে৷ এই ভ্ৰান্ত ধাৰণাত বিশ্বাস কৰা হয় যে আৰ্যসকল জাৰ্মানীৰ পৰাই ভাৰতলৈ আহিছিল, অথচ ইয়াৰ সপক্ষে কোনো তথ্য-প্ৰমাণ আজিলৈকে উদ্ধাৰ হোৱা নাই৷ ‘আৰ্য’ নামৰ কোনোবা ‘মহান’ জাতি যদি কেতিয়াবা আছিলেও, তেন্তে তেওঁলোক ভাৰতলৈ জাৰ্মানীৰ পৰা অহা নাছিল, বৰঞ্চ আহিছিল খুব সম্ভৱ এতিয়াৰ ইৰান আৰু আৰ্মেনিয়াৰ সীমান্তৱৰ্তী অঞ্চলৰ পৰাহে৷\nআনহাতেদি এই ক্ষেত্ৰত আটাইতকৈ গুৰুত্বপূৰ্ণ কথাটো হ’লঃ জাৰ্মান জাতিয়েই হওক বা ভাৰতৰ হিন্দুসকলেই হওক, তথাকথিত অনাৰ্যসকলৰ দৰেই তেওঁলোকো প্ৰব্ৰজনকাৰীহে, কিয়নো জাৰ্মানী বা ভাৰতত মানৱ প্ৰজাতিৰ উৎপত্তি হোৱা নাছিল, বৰঞ্চ অন্য অঞ্চলৰ (আফ্ৰিকা) পৰা আহিহে মানুহে ইবোৰ ঠাইত বসবাস কৰিবলৈ লৈছিল৷ অৰ্থাৎ আফ্ৰিকাক বাদ দি পৃথিৱীৰ সমস্ত দেশ প্ৰব্ৰজিত অঞ্চল৷ পাৰ্থক্য মাথোন ইয়াতে যে এইবোৰ অঞ্চললৈ কোনোবাই প্ৰব্ৰজন কৰিছিল আগতে আৰু কোনোবাই পিছত৷ গতিকে প্ৰব্ৰজনকাৰী ‘আৰ্যৰ’ (অৰ্থাৎ হিন্দুৰ) যদি ভাৰতত থকাৰ অধিকাৰ আছে, তেন্তে একে প্ৰব্ৰজনকাৰী অনাৰ্য, যৱন আদিৰো আছে৷\nজাৰ্মানী বা ভাৰতবৰ্ষ তথাকথিত ‘আৰ্যসকলৰ’ পৈতৃক সম্পত্তি নহয় যে ইবোৰত কেৱল তেওঁলোকহে থাকিব পাৰিব৷ আনহাতেদি অনাৰ্যসকলে ভাৰতলৈ প্ৰব্ৰজন কৰিছিল আৰ্যসকলৰ আগতেই, আৰু সেয়ে ভাৰত ভূখণ্ডত অনাৰ্যসকলৰ অধিকাৰ আৰ্যসকলতকৈ বেছিহে৷ উল্লেখ্য যে ভাৰতৰ বিধৰ্মীসকলৰ বেছিভাগেই হিন্দুধৰ্মৰ পৰা ধৰ্মান্তৰিত হোৱা লোকহে৷ বাকী থাকিল ভাষা, কৃষ্টি, ধৰ্ম আদিৰ কথা৷ পৃথিৱীৰ একোটা অঞ্চলৰ নিৰ্দিষ্ট ভৌগোলিক অৱস্থিতি, জলবায়ু, শ্ৰমৰ তীব্ৰতা তথা বিবিধতা, খাদ্যাভ্যাস আদিৰ প্ৰভাৱত ভিন ভিন ভাষা, কৃষ্টি, ধৰ্ম আদিৰ উৎপত্তি হ’ল৷ গতিকে ইবোৰৰ কোনো এটা আনটোতকৈ উচ্চ বা নীচ হোৱাৰ ধাৰণাটো সম্পূৰ্ণৰূপে অবান্তৰ৷ একেদৰে আফ্ৰিকাৰ পৰা প্ৰব্ৰজন কৰি সৰু সৰু গোটত বিভক্ত হৈ পৃথিৱীৰ বিভিন্ন অঞ্চলত প্ৰৱেশ কৰা মানুহবোৰৰ শৰীৰৰ গঠন, নাক-চকুৰ নক্সা, ছাল-চুলি-চকুৰ মণিৰ ৰং আদিও বিভিন্ন হৈ পৰিল উপৰিউক্ত কাৰককেইটাৰ প্ৰভাৱতেই৷ এই দিশৰ পৰাও পৃথিৱীৰ কোনোবা এটা গোষ্ঠী বা জাতি আন এটাতকৈ উৎকৃষ্ট বা নিকৃষ্ট হোৱাৰ ধাৰণাটোও সম্পূৰ্ণৰূপে অবান্তৰ৷\nবৰ্তমান ভাৰতৰ আনুষ্ঠানিক শিক্ষা ব্যৱস্থাত কেৱল আধুনিক, অৰ্থাৎ প্ৰবাদ-ৰূপকথা, অন্ধবিশ্বাস-কুসংস্কাৰ, পূৰ্বধাৰণা-ভ্ৰান্তধাৰণা, অনুমান-আন্দাজ আদিৰ পৰা মুক্ত, যুক্তি-প্ৰমাণেৰে প্ৰতিষ্ঠিত জ্ঞানহে প্ৰদান কৰা হয়৷ এই দিশৰ পৰা চালে ভাৰতীয় সকলো শিক্ষিতেই বিজ্ঞানমনষ্ক হৈ উঠা উচিত আছিল৷ কিন্তু দেখা গৈছে যে আধুনিক জ্ঞান প্ৰাপ্ত তথা সেই জ্ঞানৰ প্ৰদৰ্শন কৰি আধুনিক ডিগ্ৰী আয়ত্ত কৰাৰ পাচতো ভাৰতত সাধাৰণ শিক্ষিতৰ কথা বাদেই উচ্ছ শিক্ষিতসকলো বিজ্ঞানমনষ্ক হৈ উঠা নাই৷\nইয়াৰ কাৰণ হয়তো এয়ে যে স্বাভাৱিক ঐতিহাসিক বিৱৰ্তন প্ৰক্ৰিয়াৰ মাজেৰে ভাৰতীয়সকলে আধুনিক যুগত প্ৰৱেশ নকৰিলে, বৰঞ্চ তেওঁলোকক এক প্ৰকাৰ জোৰ কৰিহে আধুনিকতাৰ মাজলৈ লৈ অহা হ’ল -– স্বাভাৱিক প্ৰক্ৰিয়াৰে আধুনিক যুগত প্ৰৱেশ কৰা ইংৰাজসকলৰ ভাৰত শাসনৰ সময়তে এই ঘটনা সংঘটিত হ’ল৷ ফলত বেছিভাগ ভাৰতীয়ই আধুনিকতাৰ কেৱল চোলাটোহে পিন্ধি ল’লে, কিন্তু তেওঁলোকৰ মানসতা মধ্যযুগীয় হৈয়েই থাকি গ’ল৷\nআনহাতেদি আনুষ্ঠানিক শিক্ষা ব্যৱস্থাত আধুনিক জ্ঞান প্ৰদান কৰা হয় যদিও ই এক অসম্পূৰ্ণ ব্যৱস্থাহে, কিয়নো ইয়াত জ্ঞানতকৈ তথ্যৰ ওপৰতহে গুৰুত্ব দিয়া হয়৷ প্ৰকৃততে পৰস্পৰ সম্পৰ্কৰহিত বিভিন্ন তথ্যবোৰৰ মাজত সংশ্লেষণ ঘটাব পাৰিলেহে জ্ঞানৰ উৎপত্তি হয়৷ কিন্তু আধুনিক শিক্ষা ব্যৱস্থাত চেষ্টা চলোৱা হয় যাতে তথ্যবোৰ পৰস্পৰ সম্পৰ্কৰহিত হৈয়েই ৰৈ যায়৷ পুঁজিবাদৰ স্বাৰ্থৰক্ষাৰ বাবেই এনে কৰা হয়, কিয়নো ব্যৱস্থাটোৱে শিক্ষিত লোকক ব্যৱহাৰ কৰে তাৰ ঋণাত্মক চৰিত্ৰ উপলব্ধিৰ বাবে নহয়, বৰঞ্চ তাৰ স্বাৰ্থ সুৰক্ষিত ৰাখিবৰ বাবেহে৷ আৰু তথ্যবোৰৰ মাজত সম্পৰ্ক স্থাপনৰ যোগেদি জ্ঞানৰ উৎপত্তি হ’লে পুঁজিবাদৰ স্বাৰ্থ সুৰক্ষিত নহয়, কিয়নো তেতিয়া শিক্ষিতৰ ওচৰত বহুত কথাই পৰিষ্কাৰ হৈ পৰিব ! সেয়ে দেখা যায় যে ভাৰতত গণিত আৰু বিজ্ঞানত ১০০ শতাংশ নম্বৰ পোৱা বহুতো ছাত্ৰ-ছাত্ৰী থাকে, কিন্তু প্ৰকৃত গণিতজ্ঞ আৰু বিজ্ঞানীৰ উদ্ভৱ কমেইহে হয়৷\nশিক্ষা ব্যৱস্থাই নিৰ্ধাৰণ কৰি দিয়া প্ৰক্ৰিয়া অনুসৰিয়েই আধুনিক তথ্যবোৰ গ্ৰহণ কৰা হয় যান্ত্ৰিকভাবে৷ ভাৰতবাসীৰ ওপৰত জোৰ কৰি জাপি দিয়া আধুনিকতায়ো এই ক্ষেত্ৰত অৰিহণা যোগায় –- আধুনিক তথ্য আৰু পৰম্পৰাগত বিশ্বাস, পূৰ্বধাৰণা-ভ্ৰান্তধাৰণা আদিৰ মাজত তেওঁলোকে একো পাৰ্থক্য নাৰাখে৷ অৰ্থাৎ আধুনিক তথ্যবোৰৰ দৰেই পৰম্পৰাগত বিশ্বাস, ৰীতি-নীতি, পূৰ্বধাৰণা-ভ্ৰান্তধাৰণা আদিও ভাৰতীয়সকলে যান্ত্ৰিকভাবে গ্ৰহণ-পালন কৰে৷ ফলত আধুনিকতাৰ লগত ভাৰতত সহবাস কৰে পূৰ্বধাৰণা-ভ্ৰান্তধাৰণাই৷ ভাৰতৰ বাবে ই এক প্ৰহসন৷\nআধুনিকতাৰ অন্যতম উদ্দেশ্য হ’ল পৰম্পৰাগত বিশ্বাস, ৰীতি-নীতি, পূৰ্বধাৰণা-ভ্ৰান্তধাৰণা আদিৰ সন্দৰ্ভত প্ৰশ্ন উত্থাপন কৰি সিবোৰৰ যুক্তিযুক্ততা, গ্ৰহণযোগ্যতা আদি নিৰ্ণয় কৰা, আৰু যুক্তিযুক্ত-গ্ৰহণযোগ্য নহ’লে সিবোৰ পৰিত্যাগ কৰা৷ মধ্যযুগীয় বিচাৰ-বিবেচনাৰ পৰা মুক্ত হ’ব নোৱাৰা ভাৰতীয়সকলে অযুক্তিকৰ-অগ্ৰহণযোগ্য পৰম্পৰা, বিশ্বাস, ৰীতি-নীতি, পূৰ্বধাৰণা-ভ্ৰান্তধাৰণা আদি পৰিত্যাগ কৰাতো দূৰৰ কথা, সিবোৰৰ সন্দৰ্ভত আনকি প্ৰশ্ন উত্থাপন কৰিবলৈও সাহস নকৰে ! আৰু অযুক্তিকৰ-অগ্ৰহণযোগ্য বিশ্বাস-পৰম্পৰা ত্যাগ নকৰে বাবেই ভাৰতীয়সকলৰ মাজত অনেক যুক্তিহীন-অৰ্থহীন নীতি-নিয়ম বৰ্তি আছে তথা ইবোৰৰ প্ৰতিবাদ-প্ৰতিৰোধ কৰাৰ সাহসহীনতা তিষ্ঠি আছে৷\nব্ৰাহ্মণ্যবাদক ভিত্তি কৰি ভাৰতত ‘হিন্দুৰাষ্ট্ৰ’ স্থাপনৰ বাবেই মূলতঃ আৰ এছ এছৰ জন্ম হৈছিল৷ অৰ্থাৎ হিটলাৰে কেৱল ‘আৰ্য’ জাৰ্মানসকলকহে জাৰ্মানীত ৰাখিব খোজাৰ দৰে আৰ এছ এছেও কেৱল হিন্দুসকলকহে ভাৰতত ৰখাৰ পৰিকল্পনা কৰিছে৷ সংগঠনটোৰ এই আঁচনি যে অযুক্তিকৰ, অৰ্থাৎ হিন্দুসকলৰ দৰেই অহিন্দুসকলৰো যে ভাৰতত থকাৰ অধিকাৰ আছে, তাক ইতিমধ্যে উল্লেখ কৰা হৈছে৷ আনহাতেদি ব্ৰাহ্মণ্যবাদো এটা অৰ্থহীন-যুক্তিহীন ধাৰণা, কিয়নো ‘উচ্চবৰ্ণ’ বুলি কিবা জাতি বা গোষ্ঠী সঁচাকৈয়ে থকা হ’লে ই কেৱল ভাৰততে নহয়, বৰঞ্চ সমগ্ৰ পৃথিৱীতে থাকিলহেঁতেন, কাৰণ পৃথিৱীৰ সমস্ত মানৱ একেটা প্ৰজাতিৰ (হ’ম’ ছেপিয়েনছ) অন্তৰ্ভূক্ত৷ ভাৰত উপমহাদেশৰ বাহিৰে পৃথিৱীৰ অন্য অঞ্চলত যিহেতু ‘উচ্চবৰ্ণ’ নাই, ইয়ে প্ৰমাণ কৰে যে ই ভাৰতত সৃষ্টি কৰি লোৱা জাতি বা গোষ্ঠী –- সা-সুবিধা, সম্মান-মৰ্যাদা আদি প্ৰাপ্তিৰ বাবে ভাৰতত সুবিধাবাদী-সুবিধাভোগী এটা শ্ৰেণীয়ে এই ধাৰণাটোৰ জন্ম দিছিল৷ অথচ এনে এটা কাল্পনিক ধাৰণাক ভিত্তি কৰিয়েই আৰ এছ এছে ভাৰতত ‘হিন্দুৰাষ্ট্ৰ’ স্থাপন কৰাৰ পৰিকল্পনা কৰিছে !\n‘হিন্দুৰাষ্ট্ৰ স্থাপনৰ স্বাৰ্থতেই, অৰ্থাৎ হিন্দুধৰ্মৰ বিভিন্ন পন্থাত বিভক্ত হিন্দুসকলক একত্ৰিত কৰাৰ স্বাৰ্থতে আৰ এছ এছে ‘ধৰ্মৰ’ পৰিৱৰ্তে ভাৰতত ‘যাদুবিদ্যাহে’ প্ৰচলন কৰিব বিচাৰিছে৷ সংগঠনটোৱে ধৰ্মৰ যিবোৰ আনুষ্ঠানিকতা (পূজা-পাতল, যাগ-যজ্ঞ, তন্ত্ৰ-মন্ত্ৰ আদি) সমাজত প্ৰচলন কৰিব বিচাৰিছে, সমাজ বিজ্ঞানৰ ভাষাত সিবোৰ আচলতে ‘ধৰ্ম’ নহয়, বৰঞ্চ ‘যাদুবিদ্যাহে’ –- ধৰ্মৰ আদিম অৱস্থা৷ আদিম মানৱে যাদুবিদ্যাৰ সহায়ত অলৌকিক শক্তিবোৰক (বতাহ-বৰষুণ, বিজুলী-ঢেৰেকণি আদি) বশ কৰি সিবোৰক নিজৰ স্বাৰ্থৰ হকে ব্যৱহাৰ কৰিব বিচাৰিছিল৷ জ্ঞানৰ প্ৰসাৰৰ পিচত মানৱে বুজি পাইছিল যে ইবোৰ আচলতে অলৌকিক শক্তি নহয় তথা যাদুবিদ্যাৰে ইবোৰক বশো কৰিব নোৱাৰি৷ ইয়াৰ পিচত এজন সৰ্বশক্তিমান-সৰ্বনিয়ন্ত্ৰকৰ (ঈশ্বৰ) কল্পনা কৰা হৈছিল আৰু প্ৰাৰ্থনাৰ সৃষ্টি কৰা হৈছিল, কিয়নো এওঁক বশ কৰিব নোৱাৰি, বৰঞ্চ প্ৰাৰ্থনাৰে তেওঁৰ প্ৰতি কৃতজ্ঞতাহে জ্ঞাপন কৰিব পাৰি৷ এইদৰে যাদুবিদ্যাৰ পৰা ধৰ্মৰ সৃষ্টি হৈছিল৷ দৰাচলতে যাদুবিদ্যাৰ পৰাই ধৰ্মৰ লগতে দৰ্শন আৰু বিজ্ঞানৰো সৃষ্টি হৈছিল৷ অথচ ধৰ্মৰ পৰিৱৰ্তে ভাৰতত যাদুবিদ্যাৰ প্ৰচলন কৰি আৰ এছ এছে ভাৰতবাসীক আদিম যুগলৈহে লৈ যোৱাৰ পৰিকল্পনা কৰিছে!\nআনুষ্ঠানিক আধুনিক জ্ঞান প্ৰাপ্ত কৰা ভাৰতীয় শিক্ষিতসকলৰ ঐতিহ্য-পৰম্পৰাৰ সন্দৰ্ভত প্ৰশ্ন উত্থাপন কৰাৰ সাহস থকা হ’লে তেওঁলোকৰ ওচৰত বহুত কথাই আপোনা-আপুনি পৰিষ্কাৰ হৈ পৰিলহেঁতেন৷ তেওঁলোকে বুজি পালেহেঁতেন যে অসত্য তথা ভিত্তিহীনতাৰ ভেটিত স্থাপিত আৰ এছ এছৰ ‘দৰ্শন’ অতীতমুখী, প্ৰতিক্ৰিয়াশীল, আৰু সেয়ে সি সম্পূৰ্ণৰূপে বৰ্জনীয়৷ আৱেগত সুৰসুৰণি তুলি ভাৰতত ‘হিন্দুৰাষ্ট্ৰ’ স্থাপন কৰাৰ সংগঠনটোৰ আঁচনিও অযুক্তিকৰ, সাম্প্ৰদায়িক, কিয়নো এই আঁচনিয়ে সমাজলৈ একতা নানে, বৰঞ্চ সমাজত বিভাজনৰহে সৃষ্টি কৰিব৷ অথচ এই ক্ষতিকৰ-প্ৰতিক্ৰিয়াশীল আঁচনি বাস্তৱত ৰূপায়িত কৰিবৰ বাবেই সংগঠনটোৱে তাৰ পোষ্যপুত্ৰ বিজেপিৰ হতুৱাই দেশত ক্ৰমাত দিনে দিনে গণতন্ত্ৰক হত্যা কৰোৱাব বিচাৰিছে নেকি আৰু তাৰ ঠাইত একনায়কত্ববাদী শাসন প্ৰতিষ্ঠা কৰিব খুজিছে নেকি? অৰ্থাৎ ভাৰতক লৈ যোৱাৰ পৰিকল্পনা কৰিছে মধ্যযুগলৈ ! এই প্ৰশ্নসমূহৰ উত্তৰ বিদ্বান তথা সুধী সমাজে সাধাৰণ শ্ৰেণীৰ মাজলৈ লৈ যোৱা উচিত।\nভাৰতৰ শিক্ষিতসকলে ঐতিহ্য-পৰম্পৰা, পূৰ্বধাৰণা-ভ্ৰান্তধাৰণা আদিৰ সন্দৰ্ভত প্ৰশ্ন উত্থাপন কৰিবলৈ শিকক। অন্ততঃ নিজে প্ৰাপ্ত কৰা আধুনিক জ্ঞান আৰু সেই জ্ঞানৰ প্ৰদৰ্শনৰ যোগেদি আয়ত্ত কৰা আধুনিক ডিগ্ৰীবোৰৰ সম্মান ৰক্ষাৰ বাবেই এনে পদক্ষেপ আৱশ্যকীয়৷ তেনে কৰিলে আৰ এছ এছ-ৰ প্ৰকৃত উদ্দেশ্য তেওঁলোকৰ ওচৰত স্পষ্ট হৈ পৰিব, আৰু তেতিয়া তেওঁলোকে সাহসেৰে সংগঠনটোৰ অতীতমুখী, প্ৰতিক্ৰিয়াশীল ধাৰণাৰ প্ৰতিবাদ-প্ৰতিৰোধো কৰিব পাৰিব৷\nপ্ৰকাশিত মতামত লেখকৰ নিজা। লেখকৰ 'অসমীয়াৰ সুখ-দুখ'ৰ পাতত প্ৰকাশিত আনবোৰ প্ৰকাশিত প্ৰৱন্ধ পঢ়িবলৈ ক্লিক কৰক একত্ৰ লিংকঃ\nBy xukhdukh.com on August 09, 2021\nhttps://www.assamcapital.xyz August 12, 2021 at 12:50 PM\nVisit my new blog ASSAMCAPITAL.XYZ


ৰাষ্ট্ৰীয় গুজৱ.কম - অসমীয়াৰ সুখ-দুখ\nHome Unlabelled ৰাষ্ট্ৰীয় গুজৱ.কম\nxukhdukh.com June 23, 2013\nমাটি ৰসাল, হৃদয় বিশালঃ\nঅসমৰ বাবে সংৰক্ষিত আসনত আন ৰাজ্যৰ প্ৰাৰ্থীক নিযুক্তিক লৈ অৰ্ধ সামৰিক বাহিনীত কেলেংকাৰী হোৱা বুলি সংবাদ মাধ্যমত প্ৰচাৰ কৰা কাৰ্যক সচেতন মহলে প্ৰচণ্ড সমালোচনা কৰিছে ৷\nঅসমৰ বাবে সংৰক্ষিত আসনত যদি পাঞ্জাৱৰ মানুহে অসমত ভাড়া ঘৰত থকাৰ এখন কাগজ দেখুৱাই সেই স্থানত এদিনো বসবাস নকৰাকৈ পাঁচবাৰকৈ ৰাজ্য সভালৈ যাব পাৰে, দেশৰ প্ৰধানমন্ত্ৰী হব পাৰে, তেন্তে সেই দেশত তেনে কাগজৰ বলতে সাধাৰণ অৰ্ধ-সামৰিক বাহিনীত বাহিৰৰ প্ৰাৰ্থীক নিযুক্তি দিয়াটো অতি উত্তম কামেই কৰা হৈছে বুলি সচেতন মহলৰ সম্পাদক শৰ্মা বৰুৱাই মত ব্যক্ত কৰিছে ৷ এইটো কেলেংকাৰী নহয়, মহানুভৱতাৰহে নিদৰ্শন বুলি তেখেতে মত ব্যক্ত কৰিছে৷\nঅসমৰ মাটি যিমান ৰসাল, সিমানেই অসমীয়া মানুহৰ হৃদয় বিশাল ৷আমি মানুহক কেনেকৈ আদৰি লব পাৰো, সেয়া সলোৱে মানবই লাগিব, আমি একেখন দেশৰে কিয়, আন দেশৰ মানুহকো আদৰি লৈ খিলঞ্জীয়া, জনজাতিৰ বাবে সংৰক্ষিত মাটি-ভেটি দি আপোন কৰি লোৱা নাইনে? এনে বজৰুৱা প্ৰচাৰৰ দ্বাৰা সংবাদ মাধ্যমে অসমীয়া বিসাল মনক ঠেক গণ্ডীলৈ লৈ যাব বিচৰাক শৰ্মা বৰুৱাই প্ৰৱল সমালোচনা কৰিছে ৷\nৰাহুলৰ বাৰ্থডেত ৰাষ্ট্ৰজুৰি লুকা ভাকু খেল\nজন্মদিনত আমূলৰ উপহাৰঃ এক কাৰ্টুন\nৰাহুল মাইনাৰ বাৰ্থ ডে উপলক্ষে দেশৰ ভিন্ন ভিন্ন প্ৰান্তত অনুৰাগী সকলে লুকাভাকু খেল অনুষ্ঠিত কৰে ৷ লুকা-ভাকু খেলত কোনোৱে ব্লেক মানি লুকুৱাই, কোনোৱে সোনৰ বিস্কুট, কোনোৱে ছুইচ বেংকৰ পাচবুক আদি লুকুৱাই৷ ৰাহুল মাইনাই নিজৰ মেণ্টৰ চিবিআই খুডাৰ সতে দল বান্ধি এই লুকাভাকু খেলত জিকিবলৈ সক্ষম হয় ৷\nএই লুকা-ভাকু খেলৰ লগতে ট্ৰেজাৰ হাণ্ট প্ৰতিযোগিতাও আৰম্ভ হয়৷ টু-জি, থ্ৰী-জি, কয়লা, মাইনিং লাইচেঞ্চ আদি ট্ৰেজাৰ হান্ট প্ৰতিযোগিতাত টাটা, বিৰলা, জিণ্ডালৰ ঘৰৰ শিশু সকলেও ভাগ লয়৷\nৰাহুলৰ জন্মদিন উপলক্ষে দেশ জুৰি থকা তেওঁৰ দেউতাকৰ নামৰ সকলো ৰিয়েল ইষ্টেট প্ৰৰ্পাটিত কেক কাটে (সকলো ভৱনকে ৰা.ভৱন বুলি মতাটো উল্লেখনীয়)৷ অসমতো এক বিশাল কেক কাটে কনপোনা গগৈয়ে৷ কনপোনা গগৈয়ে দিয়া ৰাহুলৰ সৈতে জনপথত শৈশৱৰ সোনালী দিন সম্বন্ধীয় চকু সেমেকি যোৱা ভাষণত উপস্থিত সকলোৰে চকু চলচলীয়া হৈ পৰে৷\nৰাহুলৰ জন্মদিনৰ ব্যাপক উদযাপনত ভাগ লোৱা বাবেই মহানগৰীৰ ৫১ শতাংশ ৰাইজে পৌৰ সভাৰ নিৰ্বাচনতো ভাগ লব নোৱাৰিলে৷ জন্মদিনৰ সতে সংগতি ৰাখি দিনটো বন্ধ দিন ৰূপে ঘোষণা হোৱাত সকলোৱে সেই বন্ধত জন্মদিনৰ পূৰ্ণ আনন্দ উপভোগ কৰে ৷ আৰু এই দিনটো প্ৰতি বছৰেই গেজেটেট হলিডে কৰি দিবলৈ সচেতন ৰাইজে দাবীও উত্থাপন কৰে ৷\nঘোঁৰাৰ শিং গজাটোৱেই বেমাৰঃ\nকাৰ্টুনিষ্ট কেশৱৰ দৃষ্টিৰে\nউত্তৰাখণ্ডৰ বান- প্ৰাকৃতিক দুৰ্যোগৰ চাবলৈ যোৱা প্ৰধান মন্ত্ৰীৰ ফটো ফেচবুক যোগে সম্প্ৰচাৰ হৈ আছে৷ লগতে দেশ বিদেশৰ ডেকা-ডেকা ৰাষ্ট্ৰনেতা সকলে প্ৰাকৃতিক দুৰ্যোগৰ সময়ত হাতে কামে উদ্ধাৰ কাৰ্যত লাগি থকাৰ তুলনামূলক বিশ্লেষণো চ’চিয়েল মেডিয়াত চলি আছে৷\nতাৰ মাজতে এজন ৰসিক পণ্ডিতে দেশৰ এই সকল টুটকীয়া ফেচবুকাৰীক গৰিহণা দি কৈছে যে, আন দেশৰ ৰজা-মন্ত্ৰী, ডেকা ডেকেৰী৷ ফ্ৰান্সৰ এজনে নতুনকৈ বিবাহ বিচ্ছেদ কৰি নতুন সংগীৰ সন্ধান কৰিছে, ৰাচিয়াৰ জনে বোলে ১৭বছৰীয়া জিমনাষ্টৰ সতে নকৈ প্ৰেমত পৰিছে৷ সেই সকলৰ লগত এখেতৰ তুলনা কৰিছা কিয়৷ মা-দেউতাই কি সংস্কাৰ শিকাইছেহে? যে তুমি ফেচবুকত ৮২বছৰীয়া বৃদ্ধ এজনে বেগ উঠাই, দুৰ্গত জনক উদ্ধাৰ কৰিব বুলি আশা কৰিছা, বা দাবী কৰিছা৷ এইজন সেইবোৰৰ বাবে অক্ষম, আৰু সেই আশা এই চাঙীত উঠৰ বয়স হোৱা মানুহৰ পৰা কৰাটো ভাৰতীয় সংস্কাৰ বিৰোধীও!!!!\nৰসিক পণ্ডিতজনে কয় যে, তেখেতে মাত্ৰ আৰামত হেলিকপ্তাৰত ঘূৰিব পাৰে, চৰকাৰী খৰচতে যাতে চৰকাৰী পদবী নোহোৱা মেডামেও লগত গৈ চাব পাৰে, তাৰ বাবে যোগাৰ কৰিব পাৰে৷ আৰু তেওঁ এই বিষয়ত ফিল্ডত নমাতকৈ "সিদ্ধান্ত"হে গ্ৰহণ কৰি দেশক বিপদৰ সময়ত উদ্ধাৰ কৰিব পাৰে বুলি সজোৰে দাবী উত্থাপন কৰে ৷\nকিন্তু সকলো মানি ল’লেও, মা কচম, পাপ্পা কচম খালেও, লক্ষ্মী মাইৰ কচম খালেও দেশৰ সচেতন জনতাই সিং চাৰে "সিদ্ধান্ত" লয় কথাটো মানি লব পৰা নাই৷ সেয়ে ৰসিক পণ্ডিত জনক কথাষাৰ হজম কৰিবলৈ হাজমোলাৰ ব্যৱস্থা কৰিবলৈ দাবী জনায়৷\nতেওঁ বয়সৰ সতে শাৰিৰীক ভাৱে অক্ষম, সেয়া ৰসিক পণ্ডিতেই কৈছে৷ আৰু সিদ্ধান্ত লোৱাত যে অক্ষম, সেয়া দেশৰ পেন-পিন্ধিবলৈ নিশিকা কেইটায়ো জানে! সেয়ে সচিতেন মহ’লে সিং চাহাব, ৰিটায়াৰ লওক, ঘোঁৰাৰ শিং গজাটোৱেইটো বেমাৰ বুলি গুজৱ চলোৱাৰ খবৰ আহিছে!\nBy xukhdukh.com on June 23, 2013


Assam Floods : বান পৰিস্থিতিক লৈ উপায়ুক্তসকলৰে মুখ্যমন্ত্ৰীৰ বৈঠক, মুখ্যমন্ত্ৰীৰ নিৰ্দেশ – ‘বান সাহায্য পাবই লাগিব, চৰকাৰে যে কাম কৰিছে ৰাইজে গম পাব লাগিব’– News18 assam\nAssam Floods : বান পৰিস্থিতিক লৈ উপায়ুক্তসকলৰে মুখ্যমন্ত্ৰীৰ বৈঠক, মুখ্যমন্ত্ৰীৰ নিৰ্দেশ – ‘বান সাহায্য পাবই লাগিব, চৰকাৰে যে কাম কৰিছে ৰাইজে গম পাব লাগিব’\nকোনো জিলাৰ DCয়ে যি সহায় লাগে লগে লগে মোৰ কাৰ্যালয়ৰ সৈতে যোগাযোগ কৰক৷ মোৰ কাৰ্যালয় ২৪ ঘণ্টাই কাৰ্যক্ষম। বৈঠকত ক’লে মুখ্যমন্ত্ৰী শৰ্মাই।\nৰাজ্যৰ বান পৰিস্থিতিক লৈ উদ্বিগ্ন মুখ্যমন্ত্ৰী ড০ হিমন্ত বিশ্ব শৰ্মা। আজি জিলা উপায়ুক্তসকলৰ সৈতে মুখ্যমন্ত্ৰীয়ে এক ভিডিঅ’ কনফাৰেন্সত মিলিত হয়। বৈঠকত প্ৰতিখন জিলাৰ বান পৰিস্থিতিৰ বুজ লয় মুখ্যমন্ত্ৰীয়ে৷ জনতা ভৱনত এই ভিডিঅ’ কনফাৰেন্স অনুষ্ঠিত হয়।\nএকাংশ উপায়ুক্তৰ কাম কাজত ভীষণ অসন্তুষ্ট মুখ্যমন্ত্ৰী৷ ভিডিঅ’ কনফাৰেন্সতে ঢমক মুখ্যমন্ত্ৰীৰ৷ বান সাহায্য প্ৰদানত খেলিমেলিক লৈ অসন্তুষ্ট মুখ্যমন্ত্ৰী ড০ শৰ্মা৷ বান সাহায্য পাবৰ বাবে ৰাইজ কি কেম্পত থাকিব লাগিব নেকি বুলি উপায়ুক্তক প্ৰশ্ন মুখ্যমন্ত্ৰীৰ৷\nবজালীৰ উপায়ুক্তক মুখ্যমন্ত্ৰীৰ প্ৰশ্ন, বানাক্ৰান্ত শিশুয়ে আজি ৪-৫ দিনে কিয় পোৱা নাই শিশু খাদ্য? মুখ্যমন্ত্ৰীৰ প্ৰশ্নত উপায়ুক্তই দায় ঠেলিলে CDPOলৈ৷ মুখ্যমন্ত্ৰীয়ে ক’লে – নিৰ্দেশ দিলেই নহয়, নিৰ্দেশ কাৰ্যকৰী হৈছেনে নাই সেয়া গুৰুত্বপূৰ্ণ৷ আজিয়েই কনফাৰ্ম কৰক সন্ধিয়াৰ ভিতৰত৷\nউপায়ুক্তৰ ভিডিঅ’ কনফাৰেঞ্চত উপস্থিত নাই স্বাস্থ্য বিভাগৰ প্ৰধান সচিব, এজনো সঞ্চালক৷ ইয়াকে লৈ লৈ নাৰাজ মুখ্যমন্ত্ৰী হিমন্ত বিশ্ব শৰ্মা৷ বানবিধ্বস্ত অঞ্চল পৰিদৰ্শনৰ নিৰ্দেশ সঞ্চালকক৷ ৰাজ্যৰ বানবিধ্বস্ত সকলো ৰাজহ চক্ৰত একোটাকৈ মেগা হেলথ কেম্প পতাৰ নিৰ্দেশ মুখ্যমন্ত্ৰীৰ৷ পানী শুকাই যোৱাৰ পিছতে এই হেল্থ কেম্প পতাৰ নিৰ্দেশ৷ পানী শুকোৱাৰ পিছত বিভিন্ন বেমাৰ হোৱাৰ আশংকা আছে, সেয়ে মেগা স্বাস্থ্য শিৱিৰ পতাৰ নিৰ্দেশ৷ স্বাস্থ্য মন্ত্ৰী কেশৱ মহন্তক এই সন্দৰ্ভত SOP প্ৰস্তুত কৰাৰ নিৰ্দেশ মুখ্যমন্ত্ৰীৰ৷\nবৈঠকত বৰাক ভেলীৰ বান পৰিস্থিতি বুজ লৈ কাছাৰৰ DCক মুখ্যমন্ত্ৰীৰ প্ৰশ্ন, শিশু খাদ্য আৰু খোৱা পানীৰ অভাৱ হৈছে নেকি? হৈছে যদি গুৱাহাটীৰ পৰা পঠোৱা হ'ব। কাইলৈৰ পৰা গুৱাহাটীৰ পৰা বৰাকলৈ যাব পেট্ৰ’ল-ডিজেল৷ কৰিমগঞ্জৰ DCক ক'লে মুখ্যমন্ত্ৰীয়ে৷ শিলচৰ আৰু কৰিমগঞ্জৰ মাজৰ পথ সেৱা ব্যাহত হৈ থাকিলে হেলিকপ্টাৰেৰে সামগ্ৰী যোগান ধৰা হ'ব বুলিও বৈঠকত উল্লেখ কৰে মুখ্যমন্ত্ৰীয়ে৷\nনলবাৰীৰ বৰশিমলুৱা আৰু অন্যান্য বানাক্ৰান্ত অঞ্চলত আৰ্মীৰ নাৱেৰে সাহায্য দিবলৈ জিলা উপায়ুক্তক মুখ্যমন্ত্ৰীৰ নিৰ্দেশ৷ মন্ত্ৰী জয়ন্ত মল্ল বৰুৱাকো বৰশিমলুৱা অঞ্চললৈ যোৱাৰ নিৰ্দেশ দিছে।\nকামৰূপ আৰু দৰং জিলাৰ বান পৰিস্থিতি পৰ্যবেক্ষণৰ বাবে জিলা দুখনত তিনিদিন বাহৰ পাতি থকাৰ নিৰ্দেশ দিলে মন্ত্ৰী চন্দ্ৰমোহন পাটোৱাৰীক৷ তিনি দিন বাহৰ পাতি প্ৰতিবেদন দাখিলৰ নিৰ্দেশ মুখ্যমন্ত্ৰীৰ৷ হাজোলৈ প্ৰথমে যাব পাটোৱাৰী, তাৰ পিছত যাব দৰঙলৈ।\nজিলা উপায়ুক্ত আৰু মহকুমাধিপতিসকলক মুখ্যমন্ত্ৰীৰ পোনপটীয়া নিৰ্দেশ – বান সাহায্য পাবই লাগিব৷ প্ৰচিডিউৰ কথা কৈ যাতে বান সাহায্য বন্ধ কৰি ৰখা নহয় কাকো৷ প্ৰথমে উদ্ধাৰ আৰু বান সাহায্য পাবই লাগিব ৰাইজে৷ প্ৰছিডিউৰত নপৰিলে আমি CM Relief Fund বা SOPDৰ জৰিয়তে টকা মুকলি কৰি দিম৷ কিন্তু কোনো মানুহে বান সাহায্য নোপোৱাকৈ থাকিব নালাগিব৷ যোগাযোগ বিচ্ছিন্ন হোৱা স্থানত এয়াৰ ড্ৰপিঙৰ ব্যৱস্থা কৰক৷ মনক ৰাখক- চৰকাৰে যে কাম কৰিছে ৰাইজে গম পাব লাগিব৷\nবৰাকৰ তিনি জিলাই যি যি সহায় লাগে মুখ্যমন্ত্ৰীৰ কাৰ্যালয়ৰ সৈতে ২৪ ঘণ্টাই যোগাযোগ কৰিব পাৰিব বুলিও মন্তব্য কৰে ড০ শৰ্মাই৷ সাহায্যৰ বাবে ধনৰ অভাৱ নাই৷ কেন্দ্ৰীয় চৰকাৰে প্ৰতিটো খবৰ লৈ আছে মুখ্যমন্ত্ৰীৰ পৰা৷ ভিডিঅ’ কনফাৰেন্সত ক'লে মুখ্যমন্ত্ৰীয়ে৷\nবান সাহায্য সকলোয়ে পাব লাগিব৷ প্ৰতি চাৰ্কোলৰ প্ৰতিজন চাৰ্কোল আৰু সহকাৰী চাৰ্কোল বিষয়াক গাঁও পঞ্চায়ত ভিত্তিত দায়িত্ব দিয়ক৷ বিষয়া–কৰ্মচাৰী সেই হিচাপে ভগাই দিয়ক৷ DC সকলক মুখ্যমন্ত্ৰীৰ নিৰ্দেশ।\nFirst published: June 20, 2022, 12:06 IST\nAssam FloodAssam Flood SituationHimanta Biswa Sarma


জীৱনৰ প্ৰথম লেখা প্ৰকাশৰ দিনটো ~ অনুভৱ- হেমেন হাজৰিকা\nby©AdminPosted at Monday, November 16, 2020\nএজন অনুসন্ধিৎসু মনৰ ব্যক্তিয়ে অহৰহ চিন্তা কৰি থাকে | মানুহৰ মগজুৱে কেতিয়াও চিন্তা নকৰাকৈ থাকিব নোৱাৰে | কিবা এটা নতুন কৰাৰ চিন্তা | বিচাৰি ফুৰে শব্দৰ অমল পৰশ | তেওঁ শব্দৰ আজন্ম প্ৰেমিক | যাক বাদ দি ক্ষন্তেকো থাকিব নোৱাৰে | চিন্তাৰ পৰিধিয়ে ঢুকি পোৱালৈ তেওঁ চিন্তা কৰি যায় অবিৰাম | তেতিয়াহে তেওঁৰ সৃষ্টিৰ হাবিয়াস পূৰণ হয় | লিখিবলৈ মন যায় | তেতিয়াই তেওঁ হাতত কলম তুলি লয় | প্ৰথিতযশা সাহিত্যিক ডঃ প্ৰফুল্ল মহন্তই কৈছিল যদি আপুনি লেখক অথবা লেখিকা কলম নেৰিব, কলমে আপোনালোকক বুঢ়া হ'বলৈ নিদিব , সদাই ডেকা অথবা গাভৰু কৰি ৰাখিব | লেখক গৰাকীয়ে লিখাৰ পাছত সেইটো ছপা আকাৰত দেখিবলৈ মন যায় | নিজৰ নামটো লেখাটোৰ সৈত্যে ছপা আকাৰত দেখিবলৈ পালে কেনে ভাৱ হয় সেইটো কৈ প্ৰকাশ কৰিব নোৱাৰি | কিমান আনন্দ লাগে | মোৰো তেনে এক ভাবে দেখা দিছিল বহুদিন আগতেই | সেয়া ছাত্ৰাৱস্থাৰ কথা | আনৰ লেখা সমূহ পঢ়ি থাকোতে মোৰো লিখিবলৈ মন গৈছিল | কিন্তু কেনেকৈ লিখিম, কি লিখিম ? সেই সমূহ কিবা হ'ব জানো ? তাৰ পিছত কিমান কি কৰিলো মনত নাই | ১৯৮৭ চন আমি উচ্চতৰ মাধ্যমিকৰ দ্বিতীয় বৰ্ষৰ ছাত্ৰ | প্ৰতি বছৰে আমাৰ বিদ্যালয়ৰ পৰা কিৰণ নামেৰে এখন বাৰ্ষিক আলোচনী প্ৰকাশ পায় | আলোচনীৰ সম্পাদকে ক'লে হোমেন , আলোচনীলৈ কিবা এটা লিখিবা | হে ৰাম , কি লিখিম ? পাৰিম জানো লিখিব ? লিখিলে কিবা হ'বনে ভাল হ'ব জানো ? এনেদৰে চিন্তা কৰি থাকোতেই কিছুদিন গ'ল | তাৰ পিছত যি হয় হ'ব বুলি ভাবি এটা কবিতাকে লিখিলো দুৰ্ভগীয়া নাম দি | কবিতাটো লিখি উঠি প্ৰথমে আলোচনী তত্বাবদ্ধায়কদ্বয় মোৰ শ্ৰদ্ধাৰ শিক্ষাগুৰু হৰিদেৱ মহন্ত আৰু নেত্ৰহাস গোস্বামী চাৰক দেখুৱালো | চাৰ দুয়োজনে পৃথকে পৃথকে অলপ সাধাৰণভাৱে হাত ফুৰাই ভাল হোৱা বুলি কোৱাত মোৰ মনত আনন্দ লাগিল | তাৰ পিছত copy এটা কৰি মোৰ লগত ৰাখি পিছদিনা আলোচনী সম্পাদকৰ হাতত দি দিলো | তাৰ পিছত অধিৰ আগ্ৰহেৰে সেইদিনটোলৈ বাট চাই ৰ'লো | অৱশেষত মনৰ উৎকণ্ঠাৰ ওৰ পেলাব আমাৰ আলোচনী সেইবৰ্ষৰ সংখ্যাটো প্ৰকাশ হৈ ওলাল | পাত লুটিয়াই চাই দেখিলো তাত মোৰ কবিতাটোও প্ৰকাশ হৈ ওলাইছে | শিৰোোনামটোৰ লগতে মোৰ নামটো দেখা পাই সেই মুহুৰ্তত কেনে লাগিছিল সেয়া আজি মই প্ৰকাশ কৰিব নোৱাৰিম | লগে লগে আলোচনীখন নি বৰ্তমান স্বৰ্গগত হোৱা মা-দেউতাক দেখুৱালো | তেওঁলোকৰ সীমিত জ্ঞানেৰে ভাল হোৱা বুলি কৈছিল | তাৰ বহু দিনলৈ আমাৰ ঘৰলৈ যিয়েই আহিছিল সকলোকে কবিতাটো দেখুৱাইছিলো | সংৰক্ষণৰ অভাৱত সেই আলোচনীখন এতিয়া মোৰ হাতত নাই | কবিতাটোও মুখস্থ নাই | তাৰবাবে মনত পৰিলে এতিয়া দুখ লাগে | জীৱনৰ প্ৰথম কবিতা দুৰ্ভগীয়া নামেৰে লিখি সচাঁকৈয়ে এতিয়া দুৰ্ভগীয়া হৈ পৰিলো | কি বা লিখিছিলো তেতিয়া ? ছাত্ৰাৱস্থাৰ কুমলীয়া হাতৰ কলমেৰে নিগৰা শব্দৰ সমষ্টি কেনেকুৱা আছিল ? সেয়া যিয়েই নহওক মুঠতে নিজৰ নামটো এখন আলোচনীত ছপা আকাৰত দেখা পোৱাৰ আনন্দই আজিও অন্তৰত পুলক জগায় | কিমান যে আনন্দ তাক ক'ব নোৱাৰি অনুভৱহে কৰিব পাৰি | আনন্দবোৰ ভগাই ল'বলৈ কবিতাটো ইয়াত দিব নোৱাৰি দুখ লাগিছে | তাৰবাবে অসমীয়া সাহিত্যৰ চানেকিৰ কৰ্মকৰ্তা, পাঠক/পাঠিকাৰ ওচৰত ক্ষমা বিছাৰিছোঁ |\nLabels#জীৱনৰ প্ৰথম লেখা প্ৰকাশৰ দিনটো, #হেমেন হাজৰিকা


nagoan Police raided in drugs paddler house and recovered 30 bicycle and stolen bikesচাইকেল আৰু চুৰি বাইক বন্ধকত লৈ বিক্ৰী কৰে ড্ৰাগছ! নগাঁৱৰ ড্ৰাগছ ব্যৱসায়ীৰ 'মহিমা'– News18 assam\nচাইকেল আৰু চুৰি বাইক বন্ধকত লৈ বিক্ৰী কৰে ড্ৰাগছ! নগাঁৱৰ ড্ৰাগছ ব্যৱসায়ীৰ 'মহিমা'\nবৃহৎসংখ্যক ড্ৰাগছৰ খালি কণ্টেনাৰ জব্দ কৰিছে আৰক্ষীয়ে।\nLast Updated : October 17, 2021, 21:37 IST\nনগাঁও আৰক্ষী অধীক্ষক আনন্দ মিশ্ৰই ড্ৰাগছৰ বিৰুদ্ধে তীব্ৰ অভিযান অব্যাহত ৰখাৰ পিছতো নগাঁৱত পূৰ্ণগতিত চলি আছে ড্ৰাগছৰ বেহা। নগাঁও চহৰৰ সমীপৱৰ্তী কাতিমাৰী চিআৰপিএফ কেম্পৰ সমীপৰ পূব দলনিবাৰীৰ পৰা আৰক্ষীয়ে বৃহৎসংখ্যক ড্ৰাগছৰ খালি কণ্টেনাৰ জব্দ কৰিছে।\nআৰক্ষীয়ে ৰফিকুল ইছলাম নামৰ ড্ৰাগছ ব্যৱসায়ীৰ ঘৰত অভিযান চলাই ড্ৰাগছৰ খালি কণ্টেনাৰৰ লগতে ৩০খন চাইকেল আৰু ৫খন চুৰি বাইক উদ্ধাৰ কৰিছে। আৰক্ষীৰ সন্দেহ, ধনৰ অভাৱত চাইকেল বিক্ৰী কৰিও বহু লোকে ৰফিকুলৰ পৰা ড্ৰাগছ ক্ৰয় কৰিছিল।\nআনহাতে, ৰফিকুলৰ সৈতে বাইক চুৰি চক্ৰৰো সম্পৰ্ক আছে বুলিও আৰক্ষীয়ে দাবী কৰে। ইপিনে একাংশ লোকৰ মতে, বিভিন্ন ড্ৰাগছ আসক্ত যুৱকক ঘৰতে ড্ৰাগছ প্ৰদান কৰাৰ বাবেই ৰফিকুলে এই চাইকেলসমূহ ব্যৱহাৰ কৰিছিল। অৱশ্যে হয়বৰগাঁও আৰক্ষীৰ দল উপস্থিত হোৱাৰ পূৰ্বেই ৰফিকুলে সেই স্থানৰ পৰা পলায়ন কৰে যদিও ৰফিলুলৰ পত্নী আফুজা খাতুনক আৰক্ষীয়ে গ্ৰেপ্তাৰ কৰে।\nহয়বৰগাঁও আৰক্ষী চকীৰ ভাৰপ্ৰাপ্ত বিষয়া তৰংগ পাটোৱাৰীৰ নেতৃত্বত আৰক্ষীয়ে এই অভিযান চলাইছিল।\nFirst published: October 17, 2021, 21:37 IST\nDrugs PeddlerNagoan Police


কলেজ ইণ্টাৰভিউ (বিকাশ শইকীয়া) - সাহিত্য ডট অৰ্গ\nকলেজ ইণ্টাৰভিউ (বিকাশ শইকীয়া)\nকোঠাটোত নিখিল বহি আছে, প্ৰায় ওঠৰজনমান প্ৰাৰ্থী, প্ৰায়ভাগেই ফৰ্মেল ড্ৰেচত। নিখিলে এটা কেজুৱেল ষ্পৰ্টিং, জিনচ আৰু ষ্পৰ্টচ চু পিন্ধি আছে, কাষত এটা বজাৰ কৰা প্লাষ্টিকৰ মোনা, মোনাত এগালমান কিতাপ, কাগজ।\n-“ভাইটি, কি নাম তোমাৰ, ক’ৰপৰা পাছ কৰিছা?”— ওচৰতে বহি থকা ল’ৰাটোক নিখিলে সুধিলে।\n-“মোৰ নাম প্ৰাঞ্জল বৰদলৈ, ইউনিভাৰচিটিৰ পাছ আউট, যোৱাবছৰ, ফাষ্ট ক্লাছ ফাৰ্ষ্ট”।\n-“যোৱাবছৰ পাছ কৰিছোঁহে”।\n-“নাই, যোৱাবছৰ পাছ কৰিছোঁহে”।\n-“নিখিল মহন্ত, আপোনাক মাতিছে”।—- কলেজৰ পিয়ন এজনে মাতিলে।\nনিখিল থিয় হ’ল, চানগ্লাছযোৰ কপালৰ ওপৰত ল’লে, বাওঁহাতত এটা ফাইল, সোঁহাতত বজাৰ কৰা মোনা\nকোনো সৌজন্যতা নেদেখুৱাকৈ নিখিল ইণ্টাৰভিউ ৰুমত সোমাল, চকীখনত বহি ল’লে। ইণ্টাৰভিউ বৰ্ডত পাঁচজন মানুহ, প্ৰিন্সিপাল ড° অজয় চৌধুৰী, গৱৰ্নিং বডিৰ মানুহ এজন, এক্সপাৰ্ট হিচাপে ইউনিভাৰচিটিৰ প্ৰফেচৰ দাস, গোস্বামী, বৰুৱা। নিখিলৰ ভাৱ-ভংগী মানুহকেইজনে ভাল নাপালে।\n-“আপুনি কলেজত পঢ়াব পাৰিব তো?”\n-“কিয় নোৱাৰিম, হাত আছে, ভৰি আছে, চকু, কাণ, নাক চব ঠিকেই আছে, আপোনালোকে যদি পঢ়াব পাৰিছে, ময়ো পাৰিম”।\n-“শিক্ষক এজন শালীন হোৱাটো বাঞ্ছনীয়”।\n-“মোক কি অশালীন বুলি ভাবিছে নেকি, আপোনালোক আউটদেটেট মানুহ, নতুন কথা একেবাৰে নাজানে, চাবজেক্টৰো, চচাইটিৰো”।\nমানুহকেইজনে অলপ অস্বস্তি পালে।\n-“আপোনাৰ চাৰ্টিফিকেট দেখুৱাওক”।\nনিখিলে এখন এখনকৈ কাগজবোৰ উলিয়ালে।\n-“মেট্ৰিক ৮৪% ….. ৮.৪ নম্বৰ, হায়াৰ ছেকেন্ডাৰী ৮০%……. ১২.৫ নম্বৰ , ডিগ্ৰী ৭৪% ….. ১৪.৮ নম্বৰ, মাষ্টাৰ্চ ৭৬ % ….. ১৯.০ নম্বৰ……. একাডেমিকচত ৫২.৭ আউট আৱ ৭০”।\nমানুহকেইজনে সেপ ঢুকিলে।\n-“নেট উইথ পি.এইচ.ডি….. ৭ নম্বৰ, এম ফিল…. ৫ নম্বৰ”।\nবজাৰৰ মোনাটোৰ পৰা নিখিলে এজাপ কাগজ উলিয়ালে।\n-“আন্তঃৰাষ্ট্ৰীয় ISSN জাৰ্ণেলত দহখন ৰিচাৰ্চ পেপাৰ, মুঠ ইম্পেক্ট ১০.২…….. ৬ নম্বৰ……… এইবোৰ UGC sponsored কৰ্মশালাৰ যোগদানৰ প্ৰমাণপত্ৰ…… ৫ নম্বৰ….. এড হক পোষ্টত তিনি বছৰ কাম কৰিছোঁ… ৩ নম্বৰ”। দুখন কিতাপ মোনাটোৰপৰা উলিয়াই নিখিলে ক’লে, “ISBN আছে, গৱেষণাজাতীয় কিতাপ ২ নম্বৰ”।\n-“গোটেইবোৰ মিলাই মুঠ ৮০.২ আউট অৱ ১০০, ইন্টাৰভিউত কোনো নম্বৰ নাই, মোৰ নাম নিখিল মহন্ত, বাকী গোটেইবোৰ কেণ্ডিডেটৰ নম্বৰ ৭০-ৰ কম, গতিকে এইবাৰ আপোনালোকৰ খেলিমেলি কৰাৰ কোনো উপায় নাই, তাতে RTI আছে নহয়”। নিখিলে ব্যংগাত্মক হাহি এটা মাৰিলে।\n-“তুমিতো আমাৰ ডিপাৰ্টমেন্টৰেই আছিলা, আৰুণিহঁতৰ বেটচৰ, আগতেতো এনেকুৱা অভদ্ৰ নাছিলা”। প্ৰফেচাৰ গোস্বামীয়ে ক’লে।\n-“অলপ চিনি পালে তেন্তে ছাৰ। চাৰে চাৰি বছৰ আগতে এইখন কলেজত, এইটো ৰুমতে মই ইণ্টাৰভিউ দিব আহিছিলোঁ, আপোনালোকেই ইণ্টাৰভিউ লৈছিল।\n-“হয়, আমাৰ লাষ্ট ৰিক্ৰুইটমেন্ট প্ৰায় চাৰি বছৰ আগতে হৈছিল”। প্ৰিন্সিপালে ক’লে।\n-“তেতিয়া মই পাছ কৰি উঠিছিলোঁ, মোৰ পজিচন ফাৰ্ষ্ট ক্লাছ থাৰ্ড আছিল, গেটত ভাৰতৰ ভিতৰত টপ টেনত আছিলো, নেট-জে.আৰ.এফ আছিল, কিন্ত মোৰ, ৰিচাৰ্চ পেপাৰ, পি.এইচ.ডি নাছিল”।\n-“তোমাক পি.এইচ.ডি কৰিবলৈ কৈছিলোঁ”। প্ৰফেচাৰ দাসে ক’লে।\n-“হয়, কিন্ত সেই চাকৰিটোতো অনন্যা শইকীয়াক দিছিল, অনন্যা শইকীয়াৰ কোৱালিফিকেচন কি আছিল, কোনোমতে ফাৰ্ষ্ট ক্লাছ পোৱা, নেট নথকা, পেপাৰ নথকা…… অনন্যা শইকীয়াৰ মাত্ৰ এম.ফিল আছিল”।\nপ্ৰফেচৰ দাস, গোস্বামী, বৰুৱাই ইজনে সিজনৰ ফালে চালে।\n-“সেই ইণ্টাভিউলৈ অৰুণ নাথ আহিছিল, ২০০৫ চনৰ ফাৰ্ষ্ট ক্লাছ ফাৰ্ষ্ট, ইণ্টাৰনেচনেল জাৰ্ণেলত ১৫ খন ৰিচাৰ্চ পেপাৰ, ড° সাত্যকি শৰ্মা পোষ্ট ডক্টৰেট আৰু বহুত আহিছিল হাইলি কোৱালিফাইড। কিন্তু…” নিখিল অলপ সময় ৰ’ল, তাৰ পাছত শান্ত স্বৰেৰে ক’লে,\n-“মোক আপোলোকে তেতিয়া যোগ্য বুলি বিবেচনা নকৰিলে, কোনো কথা নাই, কিন্ত এক ডজন উপযুক্ত যোগ্য প্ৰাৰ্থীক বঞ্চিত কৰি এটা সাধাৰণ প্ৰব্লেম চলভ কৰিব নোৱাৰা অনন্যা শইকীয়াক আপোনালোকে বাচনি কৰিলে। কাৰণ মিচেচ অনন্যা শইকীয়া আপোনালোকৰ লগৰ প্ৰফেছাৰ এজনৰ ৱাইফ। নহয় জানো, ছাৰ?”\nপ্ৰফেচৰ দাস, গোস্বামী, বৰুৱাই তলমুৰ কৰিলে।\n-“আপোনালোকে আপোনালোকক দিয়া সন্মান তথা ক্ষমতাৰ অপব্যৱহাৰ কৰি ন্যস্ত স্বাৰ্থ সিদ্ধিৰ বাবে কাৰোবাৰ ঘৈণীয়েক, পুতেক, জীয়েক, খুলশালী, বোৱাৰীয়েক আদিক উচ্চশিক্ষাৰ অনুস্থাবোৰত সংস্থাপিত কৰি আহিছে। এণ্ড য়ু হেভ পেৰেলাইজড দা হোল চিষ্টেম। দুৰ্নীতি কৰা ৰাজনীতিবিদসকললৈ মোৰ পুতৌ ওপজে। কাৰণ মানুহে তেওঁলোকক দুৰ্নীতিৰ বাবে গালি পাৰে। কিন্তু আপোনালোক? আচল ধুৰ্ত আপোনালোকহে। আপোনালোকক সমাজখনে ভাল মানুহ বুলি ভাৱে। কিন্তু উচ্চশিক্ষাত জাৱৰ এসোপা সুমুৱাই গোটেই সমাজখন আপোনালোকে বেমাৰী কৰি পেলাইছে। আপোনালোক চিষ্টেমটোৰ একো একোজন ৰঘুমলা”।\nগৱৰ্নিং বডিৰ মানুহজন উত্ফুলিত হ’ল; কিন্ত প্ৰিন্সিপাল আৰু প্ৰফেচাৰ দাস, গোস্বামী, বৰুৱা খঙত একোনাই হৈ পৰিল।\n-“উই উইল চি ইউ”।\nনিখিলে বিদ্ৰুপৰ হাঁহি এটা মাৰিলে।\n-“বেছি চিন্তা নকৰিব, মোৰ এপইন্টমেন্ট লেটাৰখন যেতিয়া মন যায় পঠিয়াই দিব। সোনকালে পঠিয়ালে আপোনালোকৰে মংগল। মই সম্পূৰ্ণ হ’মৱৰ্ক কৰি আহিছোঁ, এইবাৰ আপোনালোকে যদি কিবা খেলিমেলি কৰাৰ চেষ্টা কৰে…. আই উইল চি ইউ অল। এণ্ড….. আই মিন ইট”।\nনিখিল ৰুমৰপৰা ওলাই আহিল। প্ৰাঞ্জলে সুধিলে, “দাদা কেনেকুৱা হ’ল, বহুত সময় লগালে যে!”\nনিখিলে ফাইলৰপৰা এখন কাগজ উলিয়ালে। কলেজত নিযুক্তিৰ লেটেষ্ট চৰকাৰী চাৰ্কুলাৰখন, য’ত মৌখিক ইণ্টাৰভিউত নম্বৰ নাই। প্ৰাঞ্জলক চাৰ্কুলাৰখন দি নিখিলে ক’লে,\n-“নতুন কথাবোৰৰ সৈতে আপ টু দেট হৈ থাকা। পৃথিৱীখন সৰু আৰু সহজ কোনোটোৱেই নহয়। নিজৰ সিদ্ধান্ত নিজেই ল’বা, সপোনবোৰ ডাঙৰকৈ দেখিবা, তেতিয়াহে ডাঙৰ হ’ব পাৰিবা। অল দা বেষ্ট”।\n(কেইমাহমমান আগৰ এটা সঁচা ঘটনাৰ আলমত, অলপ সালসলনি কৰা হৈছে)\nপ্রেমৰ ‘চাইড-এফেক্ট’ (মন জিত)


প্ৰেমৰ চিঠি | আৰম্ভণি :: অসমীয়া ভাষা সাহিত্য সৃষ্টিৰ এক অভিনৱ প্ৰয়াস...\nচিঠিৰ শিৰোনাম : সপোনলৈ আহিবা --- সোণমণি গোহাঁই\nSubmitted by সোণমণি গোহাঁই on Tue, 08/27/2019 - 08:26\nএতিয়া দোভাগ নিশা। কোনোবা তৃষ্ণাতুৰ নিদ্ৰাই তোমাক গিলি পেলাইছে ছাগৈ, মেঘৰ কোমল পাটীত । সুখত আছানে বাৰু তুমি ? মোৰ খুব মন যায় জানা, সুখী তোমাৰ নাচোন চাবলৈ, সন্তুষ্টিৰ লয়-লাসেৰে…\nতোমাৰ বিফল প্ৰেমিক মই। অৱশ্যে ফলৰ লোভত নহয় প্ৰেমৰ সৃষ্টি! তথাপিও কৈছোঁ কাৰণ তুমি যোৱাৰ দিন ধৰি সেই সপোনবোৰেইতো মোৰ জীৱন। এতিয়াও বুজা নাই মই, এয়া মোৰ জীৱন নে সপোন।তোমাৰ স্মৃতিবোৰে কথা কয়, মোৰ চিঠিবোৰ আধালিখা হৈ ৰয়। তোমাৰ নিথৰ দেহাটোৰ সমুখত কলমৰ শব্দ উকা হৈ বয়।\nRead more about চিঠিৰ শিৰোনাম : সপোনলৈ আহিবা --- সোণমণি গোহাঁই\nমুঠ পঢ়ুৱৈ সংখ্যা:4,453\nমুঠ পঢ়ুৱৈ সংখ্যা:3,472\nমুঠ পঢ়ুৱৈ সংখ্যা: 4,285


আলেকজেণ্ডাৰ দ্য গ্ৰেটৰ বক্তৃতা অনুবাদঃ চন্দনা কাশ্যপ - সাহিত্য ডট অৰ্গ\nসজ্জনসকল, মই লক্ষ্য কৰিছোঁ যে যেতিয়া মই আপোনালোকক এটা নতুন উদ্যোগত নেতৃত্ব দি আগবাঢ়োঁ, আপোনালোকে মোক এতিয়া আৰু আপোনালোকৰ আগৰ উদ্যমেৰে অনুসৰণ নকৰে। মই আপোনালোকক মোৰ লগত আলোচনা কৰিবলৈ আমন্ত্ৰণ কৰিছোঁ, যাতে আমি একেলগে এটা সিদ্ধান্তত উপনীত হ’ব পাৰোঁ যে মোৰ পৰামৰ্শ মতে আমি আগুৱাই যাম নে আপোনালোকৰ মতে, পিছ হুহুকি আহিম?\nযদি আপোনালোকে এতিয়ালৈকে কৰা প্ৰচেষ্টাসমূহৰ ফলাফলৰ বিষয়ে বা আপোনালোকৰ নেতা হিচাপে মোৰ বিষয়ে, আপোনালোকৰ যিকোনো আপত্তি আছে, তেতিয়াহ’লে আৰু একো ক’বলগীয়া নাই। কিন্তু, মোক আপোনালোকক এইখিনি সোঁৱৰাই দিবলৈ দিয়ক যে আপোনালোকৰ সাহস আৰু সহ্যশক্তিৰে আপোনালোকে আইওনিয়া, হেলচ’ণ্ট, ফ্ৰিজিয়া আৰু কেপেডোচিয়া উভয়কে, পেফ্লাগোনিয়া, লিডিয়া, কাৰিয়া, লিচিয়া, পেম্ফিলিয়া, ফিনিচিয়া আৰু ইজিপ্ট জয় কৰিছে; আৰৱৰ অধিকাংশ, চিৰিয়াৰ সমতল ভূমি, মেচ’প’টেমিয়া, বেবিলন আৰু চুচিয়াৰ সৈতে একে সময়তে লিবিয়াৰ গ্ৰীক অংশটো এতিয়া আপোনালোকৰ; পাৰ্চিয়া আৰু মেডিয়া ইয়াৰ সকলো প্ৰদেশৰ সৈতে, যিবোৰ আগতে তেওঁলোকৰ দ্বাৰা শাসিত আছিল বা নাছিল, সেয়া এতিয়া আপোনালোকৰ হাতত; আপোনালোকে নিজকে কেস্পিয়ানৰ দেৱালৰ বাহিৰৰ ভূখণ্ডৰ, ককেঁচাচৰ বাহিৰৰ ভূখণ্ডৰ, টেনাইছৰ বাহিৰৰ ভূখণ্ডৰ, বেক্ট্ৰিয়া, হাৰ্কেনিয়া আৰু হাৰ্কেনিয়ান সাগৰৰ অধিকাৰী কৰি তুলিছে; আমি চিডিয়ানসকলক মৰুভূমিলৈ খেদি পঠিয়াইছোঁ; এতিয়া ইণ্ডাচ নদী আৰু হাইডাস্পিচ নদী, একেচিন্স নদী আৰু হাইড্ৰ’টচ নদী যিখন দেশৰ মাজেৰে বয় সেইখন আমাৰ দেশ। এই সমস্ত সাফল্যৰ পিছতো, আপোনালোকে কিয় মেচিডনৰ শক্তিক, আপোনালোকৰ শক্তিক, হাইফেচিচ নদী লৈকে আৰু অন্যফালে থকা জনগোষ্ঠীসমূহলৈকে বিস্তাৰ কৰিবলৈ দ্বিধাবোধ কৰে? আপোনালোকে ভয় কৰে নেকি যে এতিয়াও বাকী ৰৈ যাব পৰা সামান্য সংখ্যক স্থানীয় লোকে বিৰোধ কৰিব? আহক, আহক! এই স্থানীয় লোকসকলে হয়তো একো সংঘৰ্ষ অবিহনেই আত্মসমৰ্পণ কৰিব বা পলাই যাওঁতে ধৰা পৰিব বা আপোনালোকে অধিকাৰ কৰিবৰ বাবেই তেওঁলোকৰ দেশখনৰ কোনো প্ৰতিৰক্ষা নকৰাকৈ গুছি যাব; আৰু আমি যেতিয়া ইয়াক দখল কৰিম, আমি এয়া সেইসকল লোকক উপহাৰ হিচাপে দিম যিয়ে নিজ স্বাধীন ইচ্ছাত আমাৰ সৈতে অংশগ্ৰহণ কৰিছে আৰু আমাৰ পক্ষৰ হৈ যুদ্ধ কৰিছে।\nএজন পুৰুষ যি প্ৰকৃতাৰ্থত ‘পুৰুষ’, মোৰ বিশ্বাস, এনে কাম কৰিব যদি সেয়া কোনো মহান লক্ষ্যৰ দিশে ধাৱমান হয়, ইয়াৰ নিজৰ বাহিৰে অন্য কোনো অভিপ্ৰায় নাথাকে; তৎসত্ত্বেও, যদি আপোনালোকৰ কোনোবাই এয়া জানিব বিচাৰে যে এই নিৰ্দ্দিষ্ট অভিযানটোৰ বাবে কি সীমা ধাৰ্য্য কৰা হ’ব পাৰে, মই আপোনালোকক ক’ব বিচাৰোঁ যে এতিয়াও এই ৰাষ্ট্ৰৰ বাহিৰত থকা অঞ্চল, ইয়াৰপৰা গংগা আৰু ভাৰত মহাসাগৰলৈকে, তুলনামূলকভাৱে সৰু। আপোনালোকে নিঃসন্দেহে বুজি পাব যে এই মহাসাগৰখন হাৰ্কেনিয়ান সাগৰৰ লগত সংযোজিত, কাৰণ মহাসাগৰৰ এই মহান ধাৰাই এই পৃথিৱীক ঘেৰি থাকে। ইয়াৰ উপৰিও, মই আপোনালোকক প্ৰমাণ কৰি দিম, যে ভাৰতীয় আৰু পাৰ্ছিয়ান গাল্ফসমূহ আৰু হাৰ্কেনিয়ান সাগৰ — এই তিনিও অঞ্চল সংলগ্ন আৰু অবিৰত হৈ আছে। আমাৰ জাহাজবোৰে, পাৰ্ছিয়ান গাল্ফৰপৰা লিবিয়ালৈকে, তাতকৈও দূৰৈৰ ‘হাৰকিউলিচৰ স্তম্ভ’লৈকে বিচৰণ কৰিব, য’ৰপৰা পূৱফাললৈকে সমগ্ৰ লিবিয়া সোনকালেই আমাৰ হ’ব, আৰু সমগ্ৰ এছিয়াও, আৰু এই সাম্ৰাজ্যৰ কোনো সীমা নাথাকিব, মাত্ৰ ঈশ্বৰে নিজে এই সমগ্ৰ পৃথিৱীৰ বাবে যি নিৰ্মাণ কৰি থৈছে, তাৰ বাহিৰে।\nকিন্তু, আপোনালোকে যদি এতিয়া পিছ হোঁহোকে, তেতিয়াহ’লে হাইফেচিচ নদী আৰু ভাৰত মহাসাগৰৰ মাজত বহুতো যোদ্ধসুলভ লোকক জয় নকৰাকৈ ৰৈ যাব, আৰু উত্তৰৰ ফালে আৰু হাৰ্কেনিয়ান সাগৰৰ ফালে বহুতো বেছি লোক, লগতে চিডিয়ানসকলো বহুত দূৰত নহয়; যাতে আমি যদি এতিয়া প্ৰত্যাহাৰ কৰোঁ, এটা বিপদ আছে যে যিবোৰ প্ৰদেশ আমি এতিয়ালৈকে দৃঢ়ভাৱে দখল কৰা নাই, সেইবোৰক বিদ্ৰোহৰ বাবে উত্তেজিত কৰা যাব পাৰে, এনে কোনো ৰাষ্ট্ৰ বা আনৰ দ্বাৰা যাক আমি এতিয়ালৈকে বশ্যতা স্বীকাৰ কৰিবলৈ বাধ্য কৰা নাই। যদি সেয়া হয়, আমি যি কৰিলোঁ বা ভুগিলোঁ, সেই সকলো বিফল বুলি প্ৰমাণিত হ’ব — বা আমি এই সকলো একেবাৰে প্ৰথমাৱস্থাৰ পৰা আকৌ আৰম্ভ কৰা কাৰ্য্যৰ সম্মুখীন হ’ম। মেচিডনৰ সজ্জনসকল আৰু আপোনালোক, মোৰ বন্ধুবৰ্গ আৰু সমৰ্থকসকল, এয়া হ’বই নোৱাৰে। দৃঢ় হওক; কাৰণ আপোনালোকে ভালদৰে জানে যে পৰিশ্ৰম আৰু সংকট হ’ল গৰিমাৰ মূল্য আৰু সেই মিঠাকণ হ’ল এটা সাহসী জীৱনৰ সমাধিকো পাৰ কৰি ৰৈ যোৱা এক অমৰ গৌৰৱৰ স্বাদ।\nআপোনালোক জ্ঞাত নহয় নেকি যে যদি হ্যেৰাক্লিছ, মোৰ পূৰ্বপুৰুষ, টিৰিন্স বা আৰ্গোচে পেলোপ’নিজ বা থিবছ পাৰ কৰি দূৰলৈ নগ’লহেঁতেন, তেওঁ কেতিয়াও সেই কীৰ্তি অৰ্জন কৰিব নোৱাৰিলেহেঁতেন যি কীৰ্তিয়ে তেওঁক এজন মানুহৰপৰা ৰূপান্তৰ কৰালে ঈশ্বৰলৈ। আনকি ডায়’নিচাচ, যি হ্যেৰাক্লিছৰ ক্ষেত্ৰত প্ৰযোজ্য অৰ্থৰ বাহিৰৰ অৰ্থত প্ৰকৃততেই এজন ঈশ্বৰ, অলপো কষ্টকৰ কামৰ সম্মুখীন হোৱা নাছিল; তথাপি আমি তাতকৈ বেছি কৰিছোঁ: আমি নাইচা পাৰ কৰি গৈছোঁ আৰু আমি এওৰ্ন’চৰ শিলাখণ্ড আনিছোঁ, যিটো হ্যেৰাক্লিছে নিজে কৰিব পৰা নাছিল। আহক, আৰু আপোনালোকে ইতিমধ্যে যিখিনি অধিকাৰ কৰিছে তাৰ লগত এছিয়াৰ বাকী অংশ যোগ কৰি দিয়ক — আপোনালোকৰ বিজয়ৰ বিশাল সমষ্টিৰ লগত এটা সৰু সংযোজন। আমি নিজে কিমান ডাঙৰ বা মহান কাৰ্য্য সাধন কৰিব পাৰিলোঁহেঁতেন এই বিষয়ে যদি আমি পৰ্যাপ্ত চিন্তা কৰিলোঁহেঁতেন, মেচিডনত স্বাচ্ছন্দ্যৰ জীৱন অতিবাহিত কৰি, মাত্ৰ আমাৰ ঘৰবোৰক প্ৰতিৰক্ষা দিয়াৰ বাবে থাকি, আমাৰ সীমান্তত থ্ৰেচিয়ানসকল, বা ইলিৰিয়ান আৰু ট্ৰাইবেলাইয়ানসকল বা হয়তো এনে কোনো গ্ৰীক যিয়ে আমাৰ সুখ-শান্তিৰ প্ৰতি বিপদ বুলি প্ৰমাণিত হ’ব পাৰে, তেনে অনধিকাৰ প্ৰৱেশক বাধা দিয়াৰ বাহিৰে অন্য কোনো দায়িত্বৰ বোজা গ্ৰহণ নকৰাকৈ থাকি, মই আপোনালোকক প্ৰথমেই আত্মবিশ্বাস হেৰুৱাই পেলোৱাৰ বাবে দোষাৰোপ কৰিব নোৱাৰিলোঁহেঁতেন, যদিহে মই, আপোনালোকৰ নেতাজনে, আপোনালোকৰ ক্লান্ত জয়যাত্ৰা আৰু আপোনালোকৰ বিপদসংকুল যুদ্ধযাত্ৰাত লগত নাথাকিলোঁহেঁতেন; এয়া যথেষ্ট স্বাভাৱিক হ’লহেঁতেন যদি আপোনালোকে সকলো কাম মাত্ৰ ইয়াৰ সুফল আনে লৈ যাবৰ বাবেহে কৰিলেহেতেঁন। কিন্তু কথাবোৰ তেনেকুৱা নহয়। সজ্জনসকল, আপোনালোক আৰু মই, পৰিশ্ৰমখিনি ভগাই লৈছোঁ আৰু বিপদখিনি ভগাই লৈছো, আৰু ইয়াৰ প্ৰতিদানখিনিও আমাৰ সকলোৰে বাবে। জয় কৰা ৰাজ্যসমূহ আপোনালোকৰ, আপোনালোকৰ পদমৰ্য্যাদা অনুসৰি ইয়াৰ প্ৰশাসক বাছনি কৰা হয়; ইতিমধ্যেই এই সম্পদৰ সৰহ অংশ আপোনালোকলৈ হস্তান্তৰিত হৈছে, আৰু যেতিয়া সমগ্ৰ এছিয়া অধিকৃত হ’ব, তেতিয়া মই প্ৰকৃতাৰ্থতে আমাৰ উচ্চাকাংক্ষাবোৰ মাত্ৰ সন্তুষ্ট কৰাতকৈ অধিক দূৰলৈ আগবাঢ়িমঃ চহকী বা প্ৰভুত্বৰ অত্যন্ত আশা যিটো আপোনালোকৰ প্ৰত্যেকে লালন কৰে, সেয়াও অতিক্ৰম কৰি যাব, আৰু যিয়ে ঘৰলৈ উভতি যাবলৈ বিচাৰিব, তেওঁক যাবলৈ অনুমতি দিয়া হ’ব, হয় মোৰ লগত বা মোৰ অবিহনে। যিসকল থাকি যাব, তেওঁলোকক মই, যিসকল উভতি যাব, তেওঁলোকৰ ঈৰ্ষাৰ পাত্ৰ কৰি তুলিম।\nটোকাঃ ** কেস্পিয়ানৰ দেৱাল (Caspian Gates): কেস্পিয়ান সাগৰৰ ওচৰত আলেকজেণ্ডাৰে নিৰ্মাণ কৰা বিখ্যাত দেৱাল।\n**’হাৰকিউলিচৰ স্তম্ভ(Pillars of Hercules): বিশেষ অৱস্থান আৰু আকৃতিৰ তিনিখন ভৌগোলিক স্থানক বুজাবলৈ ব্যৱহাৰ কৰা খণ্ডবাক্য।\n** হাৰ্কেনিয়ান সাগৰঃ বৰ্তমানৰ কাজাখস্তানত অৱস্থিত কেস্পিয়ান সাগৰ।\nউৎস: স্পীচ্চ অৱ আলেকজেণ্ডাৰ দ্য গ্ৰেট — আৰ্ট অৱ মেনলিনেছ\n← সদৌ অসম ফেচবুকীয়া সাহিত্যিক মঞ্চ —অবিনাশ শৰ্মা\nসখী বুলি নেমাতিবি দুনাই– মানসী প্ৰিয়দৰ্শিনী →\nচোৰ – মুলঃ Brad combs ( ব্ৰেড কোম্বচ্) -অনুবাদঃ কাৱেৰী কাশ্যপ বৰা\nতিনি ধৰণৰ মানুহ (অঞ্জল বৰা)


হেমা মালিনী - অসমীয়া ৱিকিপিডিয়া\nভাৰতীয় অভিনেত্ৰী, লেখিকা, পৰিচালিকা, প্ৰযোজক, নৃত্যশিল্পী তথা ৰাজনীতিবিদ\nহেমা মালিনী (জন্ম ১৬ অক্টোবৰ ১৯৪৮) হৈছে এগৰাকী ভাৰতীয় অভিনেত্ৰী, লেখিকা, পৰিচালিকা, প্ৰযোজক, নৃত্যশিল্পী তথা ৰাজনীতিবিদ। ১৯৬২ চনত তামিল ছবি ইথু চাথিয়ামৰ জৰিয়তে তেওঁ অভিনয় জীৱনৰ পাতনি মেলিছিল। মুখ্য চৰিত্ৰত অভিনয় কৰা তেখেতৰ প্ৰথমখন চলচ্চিত্ৰ আছিল চপনৌ কা চৌদাগৰ। তেওঁ ১৫০তকৈও অধিক চলচ্চিত্ৰত অভিনয় কৰিছে। তেওঁৰ অভিনয় কালত তেওঁ ১১ বাৰ শ্ৰেষ্ঠ অভিনেত্ৰীৰ ফিল্মফেয়াৰ বঁটাৰ বাবে মনোনীত হৈছিল আৰু ১৯৭৩ চনত সীতা ঔৰ গীতা চলচ্চিত্ৰখনৰ বাবে তেওঁক এই বঁটাৰে সন্মানিত কৰা হৈছিল।\nমথুৰা, উত্তৰ প্ৰদেশ\n১৬, মে' ২০১৪\n১৬ অক্টোবৰ, ১৯৪৮ (৭২ বছৰ)\nঅম্মনকুড়ী, মাদ্ৰাজ, ভাৰত\n(বৰ্তমানৰ তামিলনাডু, ভাৰত)\nধৰ্মেন্দ্ৰ (বি. ১৯৮০)\nঈশা দেউল, আহানা দেউল\nহেমা মালিনীৰ জন্ম হৈছিল এটা তামিল পৰিয়ালত। তেওঁৰ পিতৃ আছিল ভি.এচ.আৰ. চক্ৰৱৰ্তী আৰু মাতৃ জয়া লক্ষ্মী চক্ৰৱৰ্তী পেছাত আছিল এগৰাকী চলচ্চিত্ৰ প্ৰযোজক। অভিনেতা ধৰ্মেন্দ্ৰৰ সৈতে তেখেতৰ প্ৰথমখন চলচ্চিত্ৰ আছিল তুম হাচীন ম্যে জৱান (১৯৭০), আৰু ইয়াৰ পাছতেই দুয়োৰে মাজত লাহে লাহে প্ৰেমৰ আৰম্ভণি হয়। অভিনেতা ধৰ্মেন্দ্ৰ ইতিমধ্যে এজন বিবাহিত পুৰুষ আৰু তেওঁৰ দুটি সন্তানৰ পিতৃ আছিল। তথাপি ধৰ্মেন্দ্ৰৰ সৈতে একেলগে অভিনয় কৰা প্ৰথমখন ছবিৰ মুক্তিৰ প্ৰায় ১০ বছৰ পাছত অৰ্থাৎ ১৯৮০ চনত তেওঁ অভিনেতা ধৰ্মেন্দ্ৰৰ সৈতে বিবাহ পাশত আৱদ্ধ হয়। তেওঁঁলোকৰ দুটি সন্তান ক্ৰমে ঈশা দেউল (জন্ম ১৯৮১) আৰু আহানা দেউল (জন্ম ১৯৮৫)। ঈশা দেউল বলিউদৰ এগৰাকী অভিনেত্ৰী আৰু আহানা সহকাৰী পৰিচালক।\nতামিল ছবি ইধু চাথিয়ামত তেওঁ সহ অভিনেত্ৰী হিচাপে কাম কৰিছিল। এয়াই আছিল তেওঁৰ চলচ্চিত্ৰ জগতত অভিনয় জীৱনৰ আৰম্ভণি। ১৯৬৮ চনত তেওঁ ৰাজ কাপুৰৰ বিপৰীতে চপনৌ কে চৌদাগৰত অভিনয় কৰিছিল আৰু এয়াই আছিল তেওঁৰ বলিউদৰৰ ড্ৰিম গাৰ্ল হোৱাৰ আৰম্ভণি।  ইয়াৰ পাছত জনী মেৰা নাম (১৯৭০) আন্দাজ (১৯৭১), লাল পাত্থৰ (১৯৭১) ইত্যাদি ছবিত বিভিন্ন ধৰণৰ চৰিত্ৰত অভিনয় কৰে। ১৯৭২ চনত সীতা ঔৰ গীতা নামৰ চলচ্চিত্ৰখনত ধৰ্মেন্দ্ৰ আৰু সঞ্জীৱ কুমাৰৰ বিপৰীতে অভিনয় কৰে। এই ছবিখনৰ বাবে তেওঁ শ্ৰেষ্ঠ অভিনেত্ৰীৰ ফিল্মফেয়াৰ বঁটা লাভ কৰিছিল। \nইধু চাথিয়াম (১৯৬১) (তামিল)\nপাণ্ডৱ ৱনৱাসম (১৯৬৫) (তেলেগু)\nচপনৌ কা চৌদাগৰ (১৯৬৮)\nজাহা প্যাৰ মিলে (১৯৬৯)\nতুম হাচীন ম্যে জৱান (১৯৭০)\nআঁচূ ঔৰ মুস্কান (১৯৭০)\nজনী মেৰা নাম (১৯৭০)\n১৯৯৯ চনৰ লোকসভা নিৰ্বাচনত হেমা মালিনীয়ে ভাৰতীয় জনতা পাৰ্টীৰ প্ৰাৰ্থী বিনোদ খান্নাৰ হৈ পাঞ্জাবৰ গুৰদাসপুৰত নিৰ্বাচনী প্ৰচাৰ চলাইছিল। ইয়াৰ পাছত ২০০৪ চনত হেমা মালিনীয়ে আনুষ্ঠানিক ভাৱে ভাৰতীয় জনতা পাৰ্টীত যোগদান কৰে। তদানীন্তন ৰাষ্ট্ৰপতি এ পি জে আব্দুল কালামৰ দ্বাৰা মনোনীত হৈ ২০০৩-২০০৯লৈ তেওঁ ৰাজ্যসভাৰ সাংসদ হিচাপে কাৰ্যনিৰ্বাহ কৰিছিল। ২০১৪ চনৰ লোকসভা নিৰ্বাচনত তেওঁ মথুৰা লোকসভা সমষ্টিত জয়ন্ত চৌধাৰীক পৰাস্ত কৰি লোকসভালৈ নিৰ্বাচিত হয়।\nসীতা অৌৰ গীতা চলচ্চিত্ৰখনৰ বাবে শ্ৰেষ্ঠ অভিনেত্ৰীৰ ফিল্মফেয়াৰ বঁটা (১৯৭০)\nফিল্মফেয়াৰ লাইফটাইম এচিভমেণ্ট বঁটা (১৯৯৯)\n↑ "rediff.com: A dream called Hema Malini". Rediff.com. 16 October 1958. http://in.rediff.com/movies/2003/oct/16sd1.htm। আহৰণ কৰা হৈছে: 14 June 2011.\n↑ "Hema Malini-Biography, Career, Awards and Net Worth". 20 May 2017. http://highlightsindia.com/hema-malini-biography-career-awards-net-worth/.\n↑ "From Hema Malini-Dharmendra, Rekha-Vinod Mehra to Aamir Khan-Reena: Bollywood's most controversial and secret marriages". Daily News and Analysis.3January 2014. http://www.dnaindia.com/entertainment/report-from-hema-malini-dharmendra-rekha-vinod-mehra-to-aamir-khan-reena-bollywoods-most-controversial-and-secret-marriages-1944902। আহৰণ কৰা হৈছে: 18 June 2016.\n↑ Hema Malini: Bollywood's dreamgirl. Rediff.com 25 October 2002. Accessed 1 July 2011\n↑ Hema Malini joins BJP. The Hindu 20 February 2004 Accessed 14 June 2011.\n↑ "Padma Vibhushan, Padma Bhushan, Padma Shri awardees". The Hindu. 27 January 2000. http://www.hindu.com/2000/01/27/stories/02270005.htm। আহৰণ কৰা হৈছে: 14 June 2011.\n"https://as.wikipedia.org/w/index.php?title=হেমা_মালিনী&oldid=264321"ৰ পৰা অনা হৈছে\nLast edited on 23 February 2021, at 01:44\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=50313।\nএই পৃষ্ঠাখন ২৩ ফেব্ৰুৱাৰী, ২০২১ তাৰিখে ০৭:১৪ বজাত অন্তিম সংশোধন কৰা হৈছিল।


মুখ্যমন্ত্ৰীৰ ভাষণৰ মাজত অথন্তৰ : খুলি দিবলৈ নিৰ্দেশ ছাউণ্ড ছিষ্টেম ! - Prag News\nHomeআঞ্চলিকমুখ্যমন্ত্ৰীৰ ভাষণৰ মাজত অথন্তৰ : খুলি দিবলৈ নিৰ্দেশ ছাউণ্ড ছিষ্টেম !\nগুৱাহাটী : আজি খানাপাৰাত অনুষ্ঠিত হয় অসমৰ প্ৰদেশৰ ভাৰতীয় জনতা পাৰ্টিৰ দৃশ্য শ্ৰৱ্য বাহনৰ শুভ উদ্বোধনী অনুষ্ঠান৷ য’ত দৃশ্য শ্ৰৱ্য বাহনৰ জৰিয়তে অসমৰ ১২৬ সমষ্টিলৈ গৈ ৰাইজৰ মতামত সংগ্ৰহ কৰিব বিজেপিয়ে। পিছে বিজেপিৰ এই বিশাল আয়োজন বিসংগতি দেখুৱালে ছাউণ্ড ছিষ্টেমে৷\nঅনুষ্ঠানত উপস্থিত থাকে ৰাজ্যিক বিজেপিৰ সভাপতি ৰঞ্জিত দাস, সাংসদ কুইন ওজা, স্বাস্থ্যমন্ত্ৰী ডঃ হিমন্ত বিশ্ব শৰ্মা৷ অসমৰ ৰাইজৰ মতামতৰ ভিত্তিতে, ৰাজ্যিক বিজেপিয়ে প্ৰকাশ কৰি উলিয়াব ২০২১ৰ নিৰ্বাচনী ইস্তাহাৰ৷ ইস্তাহাৰ প্ৰস্তুতৰ প্ৰাকক্ষণত জনসাধাৰণৰ মত ল’বলৈ ব্যৱস্থা গ্ৰহণ কৰা হৈছে৷ যাৰ বাবে সমগ্ৰ অসমত আজি দৃশ্য শ্ৰৱ্য বাহন মুকলি কৰা হ’ব৷\nPrevious articleবিশিষ্ট ভাষাবিদ-সাহিত্যিক ৰমেশ পাঠকৰ দেহাৱসান…\nNext articleদুগৰাকীকৈ জ্যেষ্ঠ কংগ্ৰেছ নেতাৰ মৃত্যু, কৰিমগঞ্জ, দেৰগাঁৱত শোক


হেপী জাৰ্ণি -(দিগন্ত কুমাৰ ভট্টাচাৰ্য) - সাহিত্য ডট অৰ্গ\nহেপী জাৰ্ণি -(দিগন্ত কুমাৰ ভট্টাচাৰ্য)\n-(দিগন্ত কুমাৰ ভট্টাচাৰ্য)\n‘হেভ এ চেফ জাৰ্ণি…’৷ ব’ৰ্ডিং পাছ দুখন হাতত লৈ মই নৰহৰি দাৰ ওচৰ পালোঁ৷\n‘কি ক’লে ও সেইজনীয়ে হাঁহি মাৰি?’\n‘নাই, হেপী জাৰ্ণি দিছে৷ আৰু এয়া লোৱা তোমাৰ টিকেট৷ এইখন দেখুৱালেহে তুমি ফ্লাইটত সোমাব পাৰিবা৷’\nএক গভীৰ প্ৰশান্তিত উজ্জ্বল হৈ উঠা নৰহৰি কাইৰ দুচকুত জিলিকি উঠিল ব’ৰ্ডিং পাছখন৷ ‘বহুদিনৰ আশা আছিল উৰাজাহাজত উঠি চোৱাৰ, আজি পূৰণ হ’ব!’\nনৰহৰি কাই আমাৰ একে গাৱৰে৷ সৰু গেলামালৰ দোকান এখন আছে তেওঁৰ৷ পঞ্চাশোৰ্ধৰ নৰহৰি কায়ে বিয়াবাৰু কৰোৱা নাই৷ নাৰীজাতিৰ প্ৰতি এক তীব্ৰ বিদ্বেষ মানুহজনৰ৷ কিয়, নাজানো৷ সুধিলেও নকয়৷ এমাহমান আগতে মোলৈ ফোন কৰিলে, ‘মই আমাৰ গাৱৰে দুজনক লৈ বোম্বে যাম৷ কিবা অসুখ দেখুৱাব সিহঁতে৷ মই তাৰপৰা তোৰ ঘৰলৈ যাম, বুজাই ক’বি ঠিকনা’৷\n‘বঢ়িয়া, আহি যাবা৷’\n‘তই বোলে ঘৰলৈ আহিবি জুনত৷ উৰাজাহাজেৰে আহিবি নহয়? মোৰ কাৰণেও টিকেট এটা কাটি থব পাৰিবি নে? বৰ মন অ’ এবাৰ আকাশেৰে অহাৰ৷ তোৰ লগত একেলগে আহিলে ভয়ো নালাগিব হে: হে:’৷\nনৰহৰি কাই আহিল৷ বহুদিনৰ মূৰত নিজ গাওঁৰ মানুহ এজন দেখি কিমান যে ফূৰ্তি পালোঁ! চাৰিদিন থকাৰ পিছত আজি দুয়ো একেলগে পুনেৰপৰা অসম যাবলৈ ওলাইছো৷\n‘অ’ হৰি কাই, কি সুধিলেনো ছোৱালীজনীয়ে?’\n‘এহ, এই ছোৱালী জাতিটো এনেকুৱাই! যি ইষ্টাইল মাৰি আহিছে যেন পদূলিলৈ গ’লেও উৰিহে যায়! পিছে মোক ফুচফুচাই সুধিলে বাঙালীতে ব’ৰ্ডিং পাছ নে কিখন ক’ত পোৱা যাব? হে: হে: গম পাই গ’লো নহয়, তাইৰো আজি মোৰ দৰে প্ৰথম!’\n‘পিছে বাঙালীত সুধিলে কিয়?’\n‘এইখন চা’, নৰহৰি কায়ে হাতৰ মোনাখন দেখুৱালে৷ ঘূৰণীয়া জনতা চাবোন এটুকুৰাৰ ছৱি, তলত লিখা আছে ডাঙৰকৈ ‘জনতা চাবোন’৷\n‘ইয়াত ‘ৰ’টো নাই৷ সিহঁতৰ আকৌ ‘ৰ’টো হেনো বেলেগ৷ তাই ভাবিলে চাগে ময়ো বঙালী৷’\n‘হয় এই ‘ৰ’,’ৱ’ এই বেচেৰাকেইটাই যুঁজ দি আছে আৰু অসমীয়া লিপিটোক বেলেগ বুলি বুজাবলৈ৷ মোনাখনত তোমাৰ ‘নৰহৰি’ নামটোও লিখি ল’বা৷ নাভাৱে আৰু৷’৷\nদুয়ো আগবঢ়িলো ছিকিউৰিটি চেক-ইন কৰিবলৈ৷\n‘এইবাৰ আকৌ কি?’\n‘এইটো লাষ্ট৷ ইয়াৰ পিছত ডাইৰেক্ট ফ্লাইটত বহিব পাৰিবা৷’\nমোৰ হৈ গ’ল৷ ৰৈ আছো হৰি কাইলৈ৷ দেখিলো ছিকিউৰিটি ইন-চাৰ্জজনৰ সৈতে তেওঁৰ কিবা তৰ্ক লাগিছে৷\n‘আৰে চাচোন বাপুকণ, কালি দুশটকাৰে এইটো কিনি আনিলো৷ ট্ৰেইনৰ দৰে ইয়াতো সৰুকে দুগিলাচ খাই শুই যাম বুলি ভাবিছিলো৷ এই পুলিচকেইটাই নিব নিদিয়ে বোলে৷’\nনৰহৰি কাইৰ মোনাত হুইস্কীৰ বটল এটা৷\n‘ধেৎতেৰি, মোক আগতে ক’ব লাগিছিল৷ হেণ্ড বেগত আজিকালি পানীয়েই নিব নিদিয়ে, তুমি আৰু লৈছা এই বিলাতী! উপাই নাই, এৰি থৈ যাব লাগিব এইটো৷’\n‘তুমলোগ হম জেছা ‘সোটা’ আদমী কো ধৰ সকতে হো৷ সেই ডাঢ়িয়া লাডেন কা আদমী নে বন্দুক লে কে ভিতৰ গয়া থা অউৰ আমেৰিকা কা লম্বা লম্বা বিল্ডিং ভাঙা থা৷ তব কহা থা তুমহাৰা চেকিং, চাল্লা নিধক লোগ!’\nহৰিকায়ে ছিকিউৰিটি এজনক দ’ম দি আহিল৷ মই হাঁহি ৰখাব পৰা নাই৷ দুয়ো গৈ ফ্লাইটত উঠিলোঁ৷\n‘গুড মৰ্ণিং, ছাৰ’৷\n‘আৰে বাপু, এইকেইজনী দেখোন আমাৰ ছোৱালী হাইস্কুলখনৰ যেন পাইছো’৷\n‘নহয় হে, সিহঁতৰ ড্ৰেছযোৰ অলপ তেনেকুৱা৷’\nএয়াৰ হোষ্টেজ কেইগৰাকীয়ে ছিট বেল্ট মৰা, অ’ক্সিজেন মাস্ক লগোৱাবোৰ শিকালে৷ হৰিকায়ে মনোযোগেৰে চালে সকলো৷\n‘এটা কথা শিকিলো দে৷ অলপ ধুনীয়া হ’লে য’ত ত’ত চাকৰি পাব পাৰি৷ আমাৰ গাৱঁৰ হীৰেণহঁত ভালদৰে বি.এ পাছ কৰি বেকাৰ হৈ বহি আছে৷ ইহঁত কেইটাই আকৌ চেহেৰা দেখুৱাই, মিঠা হাঁহি মাৰি চাকৰি কৰি আছে আৰামত৷ এই নাৰী জাতিটোৰ কাৰণেই সব বিপদ৷’\nবিমানে আকাশত উৰা মাৰিলে৷ ঘৰ-ৰাস্তা-পথাৰ, সকলো সেউজীয়াবোৰ ক্ৰমাৎ ধূসৰ হৈ আহিল৷ খিৰিকীৰে আপোনমনে হৰিকায়ে উপভোগ কৰি গৈ থাকিল সেই দৃশ্য!\nদুজনী এয়াৰ হোষ্টেজ আহিল খাদ্যবস্তুৰ ট্ৰ’লীখন ঠেলি ঠেলি৷\n‘ওহ, অকল হাঁহিলেই নহয় বেচেৰীহঁতে, ৰান্ধিবও লাগে, বেচিবও লাগে৷ হে: হে: ভাল খটুৱাইছে দে ইহঁতক৷’\n‘ঘৰলৈ এটা খবৰ দে ফোন কৰি আমি উঠিলো বুলি৷’\n‘কি কোৱা হে? এতিয়া তুমি-মই পৃথিৱীৰপৰা সম্পূৰ্ণ বিচ্ছিন্ন৷ ইয়াৰপৰা একো কৰিব নোৱাৰা আৰু৷’\n‘কি কথা কৈছ? ৰেডিঅ’ত গান-বাতৰি একো শুনিব নোৱাৰিম?? মোৰ কিন্তু কিবা ভয় ভয় লাগিছে দেই৷ তই কেনেকৈনো আহ অ’ এইবোৰত?’\n‘ভয় সকলোৰে লাগে৷ নেদেখাইহে৷ ট্ৰেইনেৰে গ’লে তিনিদিন লাগে৷ ফ্লাইটেৰে তিনি ঘন্টা৷ সময় বুজিছা সময়৷ সময় বচাবলৈ মন নাথাকিলেও এতিয়া উৰি উৰি যাব লগা হৈছে৷’\nআমাৰ বিমানখন উৰি গৈ আছে মেঘৰ মাজে মাজে৷ খিৰিকীৰে বাহিৰলৈ চালে হৰিকায়ে৷ মেঘৰ ওপৰত আমাৰ বিমান৷ হৰিকায়ে সুধিলে, ‘হেৰৌ, সন্মুখত একোৱেই নেদেখি দেখো৷ ড্ৰাইভাৰে কেনেকৈ চলাইছে অ’ এইখন?\n‘চিগনেল কিছুমান পায় থাকে তলৰ পৰা৷ সেইমতে পাইলটে চলাই যায়’৷\n‘তাৰমানে আণ্ডাজতে চলায়?? এইবোৰ কথা আগতে কোৱা নাছিলি কিয়? তলৰ চিগনেল পঠোৱাজনে চাহ খাই, চাধা মাৰি থাকোতে চিগনেল পঠিওৱাত দেৰি কৰে যদি, আমি দেখো শেষ! হে: ভগৱান, ক’ত উঠালা আজি?’\n‘চিন্তা নকৰিবাচোন, একো নহয়৷ আৰু আধাঘন্টাহে আছে গুৱাহাটী পাবলৈ’৷\n‘বঙাইগাওঁ পাৰ হ’লো নেকি অ’? বৰপেটা হাই-ৱেৰ ওচৰতে মামাহঁতৰ ঘৰখন দেখি নেকি চাই যাম’৷\n‘তেনেকৈ বঙাইগাওঁ-বৰপেটা-নলবাৰী হৈ গুৱাহাটী নাহে নহয় ফ্লাইট৷ ইয়াৰ ৰাস্তা বেলেগ’৷\nহঠাতে ফ্লাইটখন কঁপি উঠিল৷ জিলিকি উঠিল ছিট বেল্ট বান্ধিবলৈ দিয়াৰ সংকেত৷ আকৌ মৃদু জোকাৰণি৷\n‘ঐ ইয়াতো স্পীড-ব্ৰেকাৰ যে!?’ হৰিকায়ে চিঞঁৰিলে৷\nআৰম্ভ হ’ল এয়াৰ হোষ্টেজ কেইজনীৰ দৌৰা-দৌৰি৷ এজনীয়ে ঘোষনা কৰি বিমানত কিবা বিজুতি ঘটা বুলি ক’লে৷ কি হ’ল জানো হঠাতে৷ মোৰো টেনশ্যন আৰম্ভ হ’ল৷ আকৌ এয়াৰ-হোষ্টেজৰ ঘোষনা৷ সকলো যাত্ৰীকে নিজৰ ছিটত বহি থাকিবলৈ অনুৰোধ কৰিছে৷\nঘোষিকাৰ মাততো ফুটি উঠিছে উৎকন্ঠা আৰু সংশয়৷ যাত্ৰীবোৰৰ মাজত হুৱাদুৱা লাগিল৷ হৰিকাইৰ মুখখন শাওনমহীয়া শোতোৰা পৰা আমটোৰ দৰে হৈছে৷ ময়ো জ্বৰ ঘমাদি দি ঘামিলোঁ৷ তেনেকৈ এঘন্টা পাৰ হ’ল৷ বিমানখনে মাটিত নমাৰ কোনো নামেই নলয় দেখো!\nআমাৰ কাষৰ আদহীয়া মানুহজনে চলচলীয়া চকুৰে মানীবেগৰপৰা ফেমিলী ফ’টোখন উলিয়াই চাই আছে৷ কঁপা কঁপা মাতেৰে তেওঁ ক’লে, ‘ছোৱালীজনীৰ বিয়া দুসপ্তাহ পিছত..কন্যাদান কৰা নহ’ল আৰু..৷’\n‘খুড়া, চিন্তা নকৰিব..একো নহয়’, আৰু কি ক’ম বুজি নাপালো মই৷\n‘এইবাৰ কালীপূজাত ডাঙৰ পঠা এটা আগবঢ়াম৷ হে মা কালী, এইবাৰলৈ বচোৱা আৰু….’, হৰিকায়ে একেকেইটা বাক্য নন-ষ্টপ আওৰাই আছে অথনিৰে পৰা৷\nপিছৰ ছিটৰ ছোৱালীজনীয়ে কাষৰ ল’ৰাজনৰ বুকুত কুচিমুচি সোমাই পৰিছে মেকুৰী পোৱালীটোৰ দৰে৷ ল’ৰাজনে তাইৰ কপালত চুমা খাইছে৷ ‘তোমাৰ কপালত এয়াই মোৰ শেষ চুমা, প্ৰিয়ে..’, হয়তো ভাবিছে সি৷ প্ৰেমিক-প্ৰেমিকা নেকি বাৰু সিহঁত? না:, বিবাহিত দম্পতীও হ’ব পাৰে৷ আজিকালি আকৌ ছোৱালীৰ শিৰৰ সেন্দুৰৰ ৰেখা মেগনিফায়িং গ্লাছেৰে চালেও দেখি নাপায়৷ লগুনডাল বিচাৰিলোঁ সোঁহাতেৰে৷ ক’লৈ গ’ল জানো! সেইডালেও নিৰাপদ দূৰত্ব বিচাৰি বিচাৰি ক’ৰবাত লুকাল নেকি? চাৰ্টৰ ক’লাৰটোতে দুই আঙুলিৰে চেপি ধৰি আৰম্ভ কৰিলোঁ গায়ত্ৰী মন্ত্ৰ৷\nতললৈ চালোঁ৷ তলৰপৰা সেউজীয়া অসমখনে হাতবাউল দি মাতিছে৷ ইমান ধুনীয়া আমাৰ জনমভূমি অসমখন! দুই ওঁঠে ‘ওঁম ভূৰ্ভৱ: স্ব:’ৰ পৰা ‘ধৰেনে জনম কেৱে..জনমভূমি’লৈ ট্ৰেক সলনি কৰিলে৷\nলাহে লাহে বিমানখন তললৈ নামি আহিল| ক্ৰমাৎ স্পষ্ট হৈ আহিবলৈ ধৰিলে ৰাষ্টা, ঘৰ, পথাৰ সকলো৷ সকলোকে ছিট বেল্ট ভালকৈ মাৰি সন্মুখৰ ছিটটোত সজোৰে ধৰি থাকিবলৈ কৈ গ’ল এয়াৰ-হোষ্টেজে৷ এক কৰ্কশ শব্দ কৰি ৰান-ৱেত অবতৰণ কৰিলে আমাৰ বিমানখন৷ হৰিকায়ে মোক সাবটি ধৰিলে জোৰেৰে৷ লাহে লাহে বিমানখনৰ গতি কম হৈ আহিল৷ এটা সময়ত ৰৈ যোৱাৰ লগে লগে সকলো যাত্ৰীৰে মুখতে হাঁহি বিৰিঙিল৷\n‘বাপু, নমৰিলোঁ দে…বাচি গ’লো….’ ফূৰ্তিতে চিঞঁৰিলে হৰিকায়ে৷ ইকান-সিকানকৈ গম পালোঁ বিমানখনৰ হেনো সন্মুখৰ চকা এটা ক’ৰবাত সুলকি পৰিছিল৷ বুকুখন আকৌ এবাৰ কঁপি উঠিল৷ এটা চকা নোহোৱাকৈয়ে লেণ্ডিং! ভগৱানে বচালে এইবাৰ!!\n‘ঐ বাপু, আমাক সৰুতে প্ৰভাত মাষ্টৰে কৈছিল – ‘তোমালোকে আকাশ চুবলৈ যত্ন কৰিবা সদায়’৷ আজি আকাশৰ বুকুত ইমান দেৰি থাকি ভাৱ হৈছে, আমি মাটিৰ মানুহ ভাই…মাটিৰেই অহা-যোৱা কৰিম আৰু৷ উৰাজাহাজ, তোমাক নমস্কাৰ!’\nক’কপিটৰপৰা ওলাই আহিল মহিলা পাইলটজনী৷ সকলোলৈ চাই হাত জোকাৰিলে৷ মুখত সাফল্যৰ হাঁহি৷\n‘হৰি কাই, দেখিলা আজি লেডী পাইলটে আমাক সকলোকে বচালে৷ তুমি হে নাৰী জাতিটোক দেখিব নোৱাৰা৷’\n‘সেইজনী মানুহ নহয় অ’ বোপাই৷ দেৱী!! ত্ৰাণকৰ্তা দূৰ্গা মাৰ ৰূপ লৈ আহিছে তেওঁ৷’\nমোৰ বুকুখনে এতিয়াও ধপধপাই আছে৷ পাইলটজনীয়ে হাতখন জোকাৰিয়ে আছে৷ কাষৰ মানুহজনে ফেমিলী ফ’টোখন চাইয়েই আছে৷ হৰিকায়ে কৰযোৰে পাইলটজনীলৈ চাই সেৱা কৰিয়েই আছে৷ আৰু…..পিছৰ ছিটত এতিয়াও চুমাৰ আদান-প্ৰদান চলিয়েই আছে৷৷\n(উৎসৰ্গা: বিমান যাত্ৰা বেয়া পোৱা সকলৰ হাতত লিখনিটো লেণ্ডিং কৰাবলৈ চেষ্টা কৰিলো৷ চেফ লেণ্ডিং নহ’লে ক্ষেমিব৷)\n← মহাভাৰতৰ পঞ্চপাণ্ডৱ আৰু কৌৰৱৰ নাম সমূহ (সংগ্ৰহ – নিতুল বৰা)\nফেচবুকৰ গোট আৰু জাতীয় দায়িত্ব| →\nপৰাচিত – সুনীল দত্ত\nমই যেতিয়া এই জীৱনৰ মায়া এৰি গুচি যাম- (পাৰবিন চুলতানা)